
JÁN KRESÁNEK-LADČAN

...za nami púšť!

(Utopistický príbeh o atomovej bombe)

VYDAL SPOLOK SV. VOJTECHA V TRNAVE 1947

Román »… za nami púšť!« od Jána Kresánka-Ladčana vyšiel ako 32. sväzok knižnice »Plameňa«, ktorú rediguje Valer Vnuk a vydáva Spolok sv. Vojtecha v Trnave. Knihu ilustroval Ľudovít Novák, obálku kreslil Štefan Cpín a vytlačilo Nakladateľské družstvo v Prešove r. 1947.

I.

Svet si oddýchol, no najmä strediská civilizácie. Zhubný Moloch vojny konečne zdochol, pošiel s posledným rykom. Skonával a triasol siedmimi ohavnými hlavami, z papúľ ktorých soptil po sedem rokov ohnivý dych. Zaplesaly srdcia miliónov, tváre sa vyjasnily, národy si voľnejšie vydýchly, hoci na mnohých miestach ešte doháraly výbušné plyny, pomaly udúšaným bludičkovým ohňom.

Bolo to prikrásne, neuveriteľné. Nebyť toľkých sprievodných, pridôkazných zjavov, nechcelo by sa naozaj ani uveriť.

Tí, čo ostali, zdali sa čajsi novými, znovuzrodenými. Na nebi sťa by znenazdania zažiarilo niekoľko sĺnk, tak prenáramne svet zjasnel, skrásnel. Bolo to iba zdanie. Ľudia ostali vo svojich myšlienkach a citoch rovnakí ako predtým; slávnostná chvíľa, ktorú práve prežívali, prechodne ich ponadvihla z tmavých hĺbok vášní, spletitých závistí, nenávistí a pomstychtivostí…

Len čo prefrkly prvé mesiace a dni slobody zovšednely, sotvaže stíchly mestá a kraje po huriavku porevolučných dni, ledva dotlely zvyšky pohorenísk a ozelenely trávnatým páperom rovy posledných padlých, ľudská zloba, zahnaná na chvíľu do kúta strachom o bytie, sa osmelila a oznove vystrčila slimačie rožky, zprvu nesmelo, potom pomaly nadobúdala odvahu, vytiahla sa napoly, až raz vyvalila sa výbojne na svetlo dňa, hustá, hnilobne páchnuca od uležanej staroby…

Na frontoch ešte ležaly kopy pohodených vražedných nástrojov, z ktorých dažde nestačily smyť prilipnutú krv. V nemocniciach umierali poslední ranení. Cez prvú, všetko tlmiacu zvesť, ktorá letela svetom: pax in terra, pomaly prenikaly napovrch rozjatrené rany, hnisavé, kvasiace sa vredy, infikované z čias panovania pažravého Molocha; premnohé z nich nevyliečiteľné. Ako by plačúcemu dieťaťu ukázal peknú hračku. Predmetom upútaná pozornosť pretrhla plač, na chvíľu ochably aj bôle. Ale iba na chvíľu, lebo zakrátko poznove prevládala bolesť, prvé magnetizujúce prekvapenie prestalo účinkovať a utrpenie sa nanovo vrátilo, vybuchlo v znásobnenom kŕčovitom kvílení…

Chorobná nedôvera zachvátila srdcia, zračila sa v každom počine do nedávna umiernených, ba i smierlivých a uznanlivých…

— — —
Tak premýšľal kapitán letectva Alan Georg Lloyd. Vracal sa do vlasti po viac ako trištvrteročnom nedobrovoľnom hosťovaní na europskom kontinente, ktorý len nedávno sa politicky sjednotil v jediný útvar: Spojené štáty europské… Lloyda zaviala sem povíchrica vojnového diania.

Mladý, mocný a odolný, vždy pripravený čeliť nebezpečenstvám, vždy pohotový vyrovnávať sa s ťažkosťami — to bol Alan Georg Lloyd. Vysoký a plecnatý, s vyšportovaným telom, černovlasý, jasných očú — pravý typ muža svojho národa.

Jasných očú, ale do nedávna smutných, akýchsi nepokojných, neistých. Kedysi hej, Alan bol veselý a bezstarostný, hotový na každú nezbednosť. Po vojne už ako by to nebol býval on… Vojna ho zmenila, všeličomu naučila, ale i odnaučila. Cudzie, nežiadúce vplyvy narušily čistú myseľ… Bol vždy upriamený konať ako pravý muž, veľkorysý veliteľ, odpúšťajúci predstavený, kamarátsky a obetavý spolubojovník. Žiaľ, Alan Lloyd na vojne pozabudol na všeličo, čo úzko súviselo s jeho duševnými potrebami… Pokým najrozličnejšími starosťami vypĺňal dni, nezvýšilo mu času na starostlivosť o dušu…

Tak si žil — donedávna — za čias, keď Moloch vo vrcholnom vypätí zvyškov rozleptávaných síl rozsieval okolo seba v blčiacej zúrivosti najhroznejšiu skazu. Tak vyčkával na každú žičlivú drobizeň, ponúkanú príhodnou chvíľou, prijímal s otvoreným náručím i najnepatrnejšiu smidku šťastia, hoci vedel, že je iba na povrchu blýskavým falošným nugetom, takým, čo pri prvom skúmavom údere o hranu života zacengá náhradkom lacného kovu… Tešil sa vtedy každej, v zabudnutí prežitej minúte, pretože žil v ustavičnom napätí, čakajúc kedy konečne s neúprosnou istotou i jemu nadíde čas pripísať si meno na otvorený účet s večne rastúcou cifrou, ktorý treba splatiť v záujme vlasti… Nepochyboval, že ten čas príde. Prv, či neskôr. A s ním dozaista aj večné zabudnutie; v tom už nikdy nesprítomnie príjemnosť krásneho sveta, oh, tak krásneho, so všetkým zôkol-vôkol, živým i zdanlive neživým, s čarom ročných období, so známymi i neznámymi horizontami, so všetkým tak rozmanitým dianím, nepredvídateľným v írečitosti chvíle, so všetkým, čo možno napísať pod pojem neohraničiteľného slovka: život… Prečo by teda nebol žil, dokiaľ jeho prenikavé a bystré oči zplna ohodnocovaly všetku tú krásu, pokiaľ sa mohol zdravými rukami dotknúť hebkého kvetu, vtiahnuť do seba vôňu, načúvať tisícorakým zvukom, zhybnieť v mladistvom rušaní a naopak, oddať sa sladkému pokoju v hĺbke zdravého spánku…? Veď, hádam, už o minútu mohol prísť tvrdý rozkaz veliteľa perute:

— V ústrety nepriateľovi! Smer ten a ten — A čo sa mohlo stať azda ani nie o pár minút? 
Tri razy dvanásť strojov perute 322 vzlietlo by na rozkaz veliteľa majora Giga, no práve tak sa ich mohlo vrátiť o tretinu menej. Nuž a po pristaní zahlásil by nadporučík Moore:

— Pán major, hlásim sa v zastúpení kapitána Alana Georga Lloyda ako veliteľ perute 322. Kapitán Lloyd bol po hrdinskom boji s nepriateľskou presilou sostrelený a zahynul s celou posádkou veliteľského letúna!

A veru.

Jedného dňa prišiel rozkaz a peruť 322 odštartovala proti nepriateľovi. Nastal zúfalý zápas za neskorého popoludnia, keď Lloydova peruť sprevádzala sväz ťažkých bombardovacích lietadiel s plným nákladom bômb, určených hlboko do tyla nepriateľa. Vysoko nad mračnami stretla sa s obrannou eskadrou protivníka, ktorá mala zabrániť bombardovaciemu útoku.

Kapitán Lloyd zaraz vydal rozkaz na priamy útok; nepriateľ však mal v zálohe strašné prekvapenie. Použil po prvý raz dotiaľ neznáme raketové strely, ktoré v niekoľkých minútach zdezorganizovaly a zdecimovaly útočiacu peruť. Bol to hrozný pohľad, keď kapitán z kabíny veliteľského stroja musel bezmocne prizerať na skazu preslávenej perute 322…

Stroj za strojom padal v plameňoch, roztrhaný na márne kusy, a umierali mladí chlapci, Alanovi milí kamaráti, šibkí a odvážni, bystrí a veselí — oj! — ako veselí…

Nevydržal to. Keď videl márnosť nerovného boja, vydal zvyškom perute rozkaz ustúpiť, ale sám, s vlastným strojom vrhol sa naslepo do istej skazy… Stalo sa, čo sa muselo stať: výbuch raketovej strely oddrapil krídlo veliteľského stroja… Odveta sa mu nepodarila…

Prekrásny striebristý Motýľ — tak nazýval svoj stroj — v niekoľkých sekundách sa zrútil…

Pamätal sa iba toľko, že vyskočil v ostatnej chvíli súčasne s najmilším chlapcom pilotom Buckym, sotvaže letún opustili druhí dvaja spoločníci: rádiotelegrafista a strelec, Ad a Nicky…

— Ako ináč sa to mohlo skončiť? — pýtal sa sám seba neskoršie. Keby bol býval fatalistom, povedal by si, že to prišlo zásahom osudu, ale kapitán Lloyd nepatril k onomu druhu krotkých, čo zpravidla prijímajú každý vonkajší zásah života so súhlasným prikyvovaním, podobným kyvkaniu drožkárskeho koňa, zachomutovaného, večne spokojného s údelom v nenarušiteľnej ľahostajnosti. Lloyd ako praktický muž mal v povahe črtu vlastnú príslušníkom západu. Iba preto sa zachránil, lebo vedel za každých okolností ostro a kriticky hodnotiť každú situáciu, zachovať si triezvosť myslenia, schopnosť reakcie voči celkom beznádejnej situácii. Iný na jeho mieste i po šťastlivom dopade na pevnú zem dozaista by bol zahynul. Honbu, ktorú naň nepriateľ usporiadal, nebol by hockto vydržal…

Vtedy sa ešte votrelec bezočivo rozťahoval temer po celej Europe a násilnícky dlávil i tú malú zem, čo sa mala zakrátko nezmazateľne zapísať do Lloydových spomienok. V tých časoch padaly však už prvé údery osloboditeľských vojsk na zdanlivo nedobytný val, za ktorým úpel pridusený, do okov zakutý duch porobených europských národov…

Vláčil sa roľami Alan Georg Lloyd, predieral lesmi a v pätách za ním prenasledovatelia so svorkami cvičených psov. Ušiel im, vydržal, vďaka svojej výbornej telesnej kondícii, akú si možno nadobudnúť len sústavným športovaním. No ani najskvelším výkonom, siahajúcim vari za hranicu ľudských možností, nebol by si zachránil život. Za to vďaka pohostinnosti ľudu malej zeme, jeho dobrote, siahajúcej po — obetavosť… Pritúlili ho, ukryli, keď bolo najhoršie, nasýtili. Vedeli o ňom od počiatku všetko. Kto je, aký osud ho stihol; poznali jeho vlasť, veď mnohí — ako vraveli — žili za čas na západe, pracovali tam a priniesli si nové poznatky ztadiaľ. Aj hmotných prostriedkov sa im dostalo, na pevnú postať, ktorú im nemohla poskytnúť chudobná domovina.

On, kapitán leteckej zbrane pokrokového západu, zavše ostal zahanbený, ak sa prezradil svojou často úplnou neinformovanosťou o ich zemi, ktorá predsa len ležala v srdci sveta a civilizácie… Nerozumel im dobre, no mnohí z nich výborne rozumeli jemu a tak sa čoskoro cítil — na tisíce míľ ďaleko od vlasti — ako medzi svojimi…

Vyše trištvrte roka prežil v tej zemi, bohatej na prírodné krásy, no chudobnej, nepomerne chudobnej a nenáročnej, pokiaľ išlo o skyvu chleba. Často ani tá posledná kôrka nebola dožičená dobromyseľnému ľudu; ukradli mu ju cudzí, zpred samých úst…

Videl všeličo, kapitán Lloyd, veľa skúsil, zažil mnoho udivujúceho, vo vlasti neznámeho. Poznal dobré vlastnosti malého národa. Neúnavnú trpezlivosť, presnosť v práci, svedomitosť vyvinutú v takej miere, akú nepoznal u obyvateľov na západe. Mal príležitosť obdivovať z hĺbky srdca vyvierajúcu opravdivú zbožnosť, zanedbávanú, nepoznanú, aj často vylučovanú zo západniarskej výchovy a svetonáhľadu. Stretal sa po prvý raz s neuveriteľnou mravnou vyspelosťou, tak zľahčovanou a vysmievanou pôžitkármi a bezbožníkmi, hlásateľmi ateizmu a voľnomyšlienkárstva… Napokon, vari pod vplyvom šťastnej hviezdy, nadobudol si tu čosi cennejšieho od amerického štátneho pokladu, ktorý je, vraj, ukrytý za pancierovými stenami, v hĺbkach vôd, za nesmierne spletitou obrannou sieťou lúčov a elektrických prehrád — v metropoli Salvoxane…

Toto čosi márne by bol hľadal hocikde inde v priestranstvách najväčších miest. Nenašiel by podobné — veruže bol presvedčený — čo by hneď svet na ruby obrátil!

Jeho prípad sa v priebehu povojnových aktualít viac ráz zopakoval, nebol teda výnimočnosťou. Nie čudo teda, že kapitán Alan Georg Lloyd vracajúc sa po nedobrovoľnom zajatí do vlasti, privážal si so sebou domov čosi naozaj preň — nedoceniteľného… Neveľmi ťažko uhádnuť, že týmto pokladom bola mu jeho mladá žena…

Tou šťastlivou vyvolenou sa stala Katarína Stromová. Pochádzala z ďalekej, veľmi ďalekej zeme, ležiacej pod nebotyčnými končiarmi veľhôr. Nuž a — keďže bola pekná, išla k peknému ako kvietok k brúsenej kryštalovej váze… Je pravda, že ona, roduverná, s neobyčajne vyvinutým národným povedomím, spojeným s mocnou láskou k svojeti, ťažko, preťažko sa odhodlávala nasledovať milovaného kdesi na druhý koniec sveta. Jestvovalo však iba toto rozhodnutie. Lebo písané je v Písme:

— Opustí dcéra otca i mať a nasledovať bude svojho muža…!

Tu tkvie pôvod hĺbky nezmazateľných spomienok kapitána Alana Georga Lloyda na časový úsek, čo sa začal haváriou Motýľa a končil návratom do vlasti, pôvod hĺbky spomienok na maličkú zem, ležiacu v srdci sveta. Na tú, čo mu tak preochotne a bez výhrad poskytla ochranné krídelce pred zlobou Molocha. Cítil, že ho k tej zemi naveky pripútal záväzok dlžníka, akési teplé nenanútené spoluúčastenstvo, skrytý obdiv, ba azda prenesený druhý patriotizmus…

Ľúba Kata, šibká ako horské riavy, hrdá ako čelá nebotyčných brál, pekná ako kraj, v ktorom sa zrodila, — bude mu vše živým pamätníkom!

— — —
Dnes, keď novomanželia v dobrom zdraví prekonali dlhú cestu, nadišla pre oboch slávnostná, vytúžená chvíľa: vstup do spoločného domova.

Ona náhlivá, temer roztržitá od nedočkavosti uvidieť rodný dom manžela, porozhliadnuť sa krajom, kde Alan prežil bezstarostné chvíle detstva, krajom, ktorý od nedávna mal byť i jej domovom… On, zvedavý na najdrahších (akiste ho považovali za mŕtveho), nadnášaný predstavami náhleho prívalu šťastia, ktoré vnesie medzi rodné múry jeho návrat. Zvedavý na všetky zmeny doma, i na tie najnepatrnejšie. Zvedavý konečne i na privítanie nového člena rodiny, na prvú dôležitú sudbu. Ako ho privítajú? Ako čudno, prekvapene sa zatvári predovšetkým sestra Charlotta, učená, premúdra Šara, keď jej predstaví z čista jasna — švagrinú? Bude, chudera, dozaista celá v pomykove, znerozhodnie, slzy jej vyskočia do očú, potom sa cez plač zasmeje, objíme si brata, pritúli a vybozkáva švagrinú Katarínu. Celkom istotne si ju obľúbi od prvej chvíle. A otec… V šesťdesiatich rokoch pružný, pohyblivý, prezieravý, dobrý znateľ ľudí, upovedomený vždy o všetkom, puritán v konaní i myslení. Muž, ktorý i v pokročilom veku zastával veľavýznamný úrad v službách vlasti. Človek s neprekonateľnou intuíciou, s mozgom génia. S hĺbkou predvídavosti uskutočňoval bezpečne, isto, so železnou logikou svoje zámery. Nik, ani jeho vlastní nevedeli, ako ďaleko siahajú nitky záujmov, sústredené v jeho rukách. Čo povie asi ten?

Alan si živo predstavoval iskrivé vzbĺknutie v očiach starého Archibalda Lloyda pri radostnej zvesti, že aspoň on, Alan, jediný z troch nádejných mužských ratolestí rodu, unikol zlobe Molocha a zachránil pokolenie Lloydovcov. Aká to bude radosť! Aké prekvapenie! A to chlapsky tvrdé objatie nahradí aj nežný pocel matky, to stisnutie rúk vyrovná sa pohladeniu matkinej dlane!

Žiaľ, táto už nežila… Zvesť o strate najdrahšej, sladkej bytosti zastihla Alana na poľnom letišti kdesi v západnej Europe, pred rokmi vo chvíli, keď v krúžku najmilších priateľov-letcov oslavoval povýšenie na kapitána… Vyhŕkly mu vtedy nenazdajky slzy do očú… Ledvaže prebehol zprávu očami, nedopitým pohárom šmaril o stenu a vyšiel bez slova, bez najmenšieho ospravedlnenia… Sledovali ho prenačudovanými pohľadmi…

Mamička — tak udával kábelogram — zahynula pri neočakávanom leteckom nálete, podniknutom s nepriateľskej lietadlovej lode, ktorej sa nebadane podarilo prekĺznuť mínovými poliami a priplávať k pobrežiu… Bola to naozaj nešťastná náhoda. Pani Lloydová v kritickom čase bola na návšteve u príbuzných, ktorí všetci vyviazli alebo nezranení alebo len s nepatrnými poraneniami…

Sotvaže Alan s Katarínou vystúpili na mólo a predrali sa namrzení zástupom vítajúcich sa, ako by sa boli vnorili do mraveniska. Kata zúskostlivela nenavyknutá na toľký hmýr dopravných prostriedkov a ľudí, hurhaj naj čudesnejších zvukov, kriku, hvízdania a trúbenia, cengania pouličných železníc, na rev ampliónov, vyjúci, ustavične upozorňujúci, lákavý. Tie široké, po oboch stranách horami mrakodrapov ohraničené ulice ako by boly nadžgané, ba hádam viac, mlatom navybíjané, olejovým lisom zhustené. A v nich toľké masy ľudí, že to musel nashŕňať akýsi obor-ozruta obrovskými neforemnými labami — na jedinú kopu…

— Hľa, to je Salvoxana, metropola obidvoch Amerík! Už si aj vari pomaličky navykáš, moja drahá, — usmieval sa Alan úzkostiam mladej ženy, keď sa vtisli do prúdu ľudí, náhliacich širočizným schodišťom k stanici podzemnej železnice. — Vieš, pri prvom rozhľadení to každého cudzinca u nás celkom ohúri… Teba… teba však akiste nie, veď si už naša, moja, všakver?

— Neveľmi; to prejde, — kývla napoly zmätená. Napokon vystúpili.

Pozrela nedočkavo s napätím, kde ukazoval.

- Tam je môj rodný dom; ľahko ho poznať, vyvyšuje sa ponad ostatné. Viacej vľavo, áno, tam, na rohu Goldstreet, ako sa križuje s 91. Avenue.

- Palác! — vydýchla Kata, zacláňajúc si oči. — A zdá sa, že sa tam usilovne pracuje; frontálna strana v tých miestach je zastavená lešeniami. Vidno, tuším, čosi podobného našim miešačkám betónu… Je to v pohybe…

— Akiste — oprava, — súhlasil.

Po uvoľnení jazdného smeru prešli poslednou križovatkou, ešte sa poprepletali pomedzi parkujúce vozidlá, cez húfce chodcov. O krátku chvíľu zastali pred fasádou domu. Hmýrilo sa tu stavebnými robotníkmi.

Zabúšily im srdcia; najmä Kata cítila ako jej krv udiera do tváre, ako sa jej chvejú ruky… Ani kapitán Lloyd nebol bez rozrušenia. Nerozhodne sa poobzeral po tom shone okolo budovy. Štyri dlhé roky nevidel milovaný domov… Tamhľa oblok rodnej izby… Či je tam ešte všetko po starom, ako bývalo? Zdá sa, že tu nastaly príkre zmeny… Dom sa akosi neponáša… Že by otec bol začal s toľkou rozsiahlou prestavbou?

Ozaj, čo vo vnútri? Či je v jeho izbietke ešte na pôvodnom mieste biela emailovaná postieľka s vyťahovacou sieťou? Vitrína s hračkami? A na parketách ozrutný kožuch ľadového medveďa s preparovanou rozzevenou papuľou, ktorej sa tak ľakal, keď bol ešte malý chlapec? Na stenách by rád videl miniatúrne maľbičky, výjavy z filmových grotesiek… Aj knihovníčku…! Ako bývalo medzi tým všetkým útulno, milo! Veď z tej izby nemôže nikdy vymiznúť fluidum nehy, z nej sa nemôže vytratiť zvuk láskavých slov nezabudnuteľnej, nenahraditeľnej mamičky…! Pri vstupe sa vynorí tisíc clivých spomienok, prekrásnych, dojímavých no — nenávratných…

Hlas chlapca, čističa obuvi z ulice, ho prerušil:

— Pane, nestojte tu, dnu sa i tak nemožno dostať, dom celkom prestavujú, nateraz nie je obývaný. Či ste si zmýlili číslo?

— Nie, — povedal.

Tu pristúpil k manželom muž, akiste dozorca nad prestavbou, a vidiac dôstojníka, pýtal sa úctivo a zdvorile, koho hľadajú.

— Lloydovcov, ukážte mi prosím, kade sa možno dostať dovnútra domu!

Dozorca si pošúchal medzi prstami strniskovú bradu.

V očiach Alanových pri tom pohybe zachytila Kata čosi strašidelného.

Dozorca prebehol neisto, azda aj troška podozrievavo po mladom páre.

Kata nevedomky pobledla.

— Dnu, pán môj? Dovnútra? Eh — eh — nemožno, dom sa ešte len dokončuje pre obývanie! K Lloydovcom? Tí tu nebývajú, len pravdepodobne bývali — kedysi! Nik tu teraz nebýva, lebo nemôže. Zdá sa, že ste prišli zďaleka, keď to neviete. Mali sme tu pekný — eh — tanec! Tesne pred koncom vojny… Aby ich! Predstavte si len, v noci s prvého na druhého — pozajtre tomu bude rok… Tá bezočivosť! Znenazdania vynorí sa v prístave pri samom móle — nepriateľská ponorka! A začne ťažkú paľbu na mesto osobitným druhom nivočivých striel! Nevystrelila ich — pravda — veľa, alarmované vojenské miesta zaraz podnikly protiopatrenia… No jednako —
— Čo sa stalo, vravte, človeče! — vybúšilo z nedočkavého Alana.

Muž zaznávavo odvrkol s myknutím pliec:
— Nuž čo sa stalo — Goldstreet to odniesla! Nepriateľské strely rozmetaly celý blok domov a zabily viac ako tisíc ľudí —
Alan v náhlosti poďakoval, schytil Katu za ruku a vtisol ju do najbližšieho taxíka.

O pár minút neskoršie na policajnej prefektúre boli veľmi zdvorilí, akosi neprirodzene zdvorilí:

— Uspokojte sa, váš otec a sestra nie sú v sozname mŕtvych, nezvestných, ani ranených tej pekelnej noci. Obidvaja žijú. Miss Charlotta Lloydová — pokiaľ je nám známe— pracuje v dobrom zdraví v laboratóriu na Chemstreet. Avšak —
— Avšak?!

— Žiaľ, musím vám oznámiť — je to všeobecne známe — nastaly isté okolnosti —
— Aké?!

— Váš otec, kapitán Lloyd… Azda nervový otras alebo čosi podobného… Nezastáva úrad, chápete —
A potom úradník menoval istý dobre známy inštitút.

Alan zaťal zuby, zatiaľ čo nevedomá Kata ostala v zmäti neistoty a obáv.

Prijali lístok s novou adresou Charlotty. Na osobitné požiadanie úradníka Alan poznačil do prihlášky o pobyte sestrin súkromný byt. Potom, sledovaní pozorným pohľadom detektíva opustili prefektúru.

Alan chápal, pravdaže.

— Duševný otras! Ako by aj nie!

Ktože väčšmi miloval onen dom na križovatke Goldstreet a 91. Avenue, ak nie otec? Kto lipol na ňom, ak nie Lloyd senior, ktorý ho vybudoval od samých základov? Kto ho vyzdobil podľa návrhov ženy vzácneho vkusu — Alanovej mamičky; ktože vedel o každej najmenšej podrobnosti, o každom kútiku, kúsku nábytku, obraze, soške, plastike? Každý predmet, každý kút v ňom ožíval vo spomienkach tisícorakými zážitkami, strávenými v kruhu rodinnom! Tých predmetov dotýkaly sa prsty najdrahších a tak ako by všetko v dome bolo vsalo do seba čosi z bytostí, ktoré žily medzi tými stenami, ako by vial z nich teplý dych, ako by sa od nich čas od času odpútavaly tichunké slová a vety kedysi pri nich vypovedané, vracajúce sa v sotva badateľnom echu…

Tie bytosti rad-radom vymizly z časnosti. Niet ich už, odišly. Presťahovaly sa na druhý breh, do bezčasnosti. Najsamprv Alanovi bratia padli za obeť nenásytnému Molochovi: najmladší Pete hneď pri prvej námornej bitke so šikmookým útočníkom. Ani nie o pol roka po ňom Garry… Ako asi prijali starostliví rodičia takéto údery? Predovšetkým: spoločne a tak bolesť sa delila vo dvoje — otupela. Nasledujúci úder však už prigniavil len jedného: otca… Mrs. Lloydová zahynula pri nešťastnom nálete… Zakrátko — bez milosti — nová Jóbova zvesť… Oznamovala, že kapitán letectva Alan Georg Lloyd sa z poslednej bojovej akcie nevrátil, že ho treba považovať za nezvestného…

Čo len cítilo to skúšané otcovo srdce? Ako sa svieralo v kŕčovitom bôli, ako trpelo, ako — vydržalo! Kde posbieralo toľkú neuveriteľnú silu, že i po tomto vedelo vzdorovať? Srdcia iných akiste by neboly vydržaly — boly by pukly žiaľom! Koľko vrások prerylo od tých čias otcovo čelo… Ako sa asi od posledných štyroch rokov zmenil ten hrdý, svižký muž, hoci jeho plecia niesly už ťarchu šesťdesiatich rokov? Nemilosrdné údery musely ho predsa len ohnúť, umoriť, sraziť, čo by bol býval z ocele!

Ak všetky na to nestačily, posledný úder — dozaista!

Jediné, čo ostalo Archibaldovi Lloydovi, čo mu aspoň pripomínalo, čo ho vzpružovalo v neradostnom žití — domov — zmizlo zdrvené klepetiskom Molocha!

Chápal, pravdaže chápal Alan Georg Lloyd. Nemohol nechápať.

II.

Ako múdro predvídali prezieraví politici, keď sa vopred, ďaleko pred koncom zápasu nijako netajili s obavami pred vývinom povojnovým! Svetová verejnosť s napätím očakávala ako sa veci vykryštalizujú pri delení drahocennej kože medveďa. Každý z víťazov bol by najradšej kožku pre seba, no ťažko, keď tí ostatní žiarlivo pozorovali ako sa reže, ako sa delí a rovnako pozorne rátali:

— Raz mne, potom tebe — a jemu, raz mne —
Tak isto zápasilo sa o sympatie sveta, o titul ochrancu civilizácie. Nikdy dosiaľ nenarazili politici na vážnejšie, ťažšie problémy. Len teraz sa staly háklivejšími a spletitejšími, potom — keď si svet oddýchol v naivnej domnienke, že všetky nebezpečenstvá sú pochované a zažehnané. Najzasvätenejší vyciťovali labilitu takzvaného mieru. Zbrane mlčaly, no za zelenými konferenčnými stolmi sa vybojovávaly boje, aké v dejinách nemaly páru.

Išlo predovšetkým o presné vymedzenie záujmových sfér, išlo o formulovanie mierovej dohody, o ustálenie hraníc štátov víťazných i porazených. Riešily sa spory o stanovenie pomerov reparačných úhrad. Rozhodovalo sa bez toho, že by sa vopred skúmalo, či postihnutý vládze, alebo bude schopný platiť. Rozdávaly sa miliardy — na papieri. Vnucovaly sa tu mienky a natískaly formy štátoprávne podľa odvekého sebeckého receptu:

— Čo ja robím, dobre robím, ja som majster, ty len učeň, lebo si primalý na rozhodovanie. Nuž rob, ako kážem!

Idey, ohlasované svetu za dlhotrvajúceho krvavého zápasu, všetky programy vynášané do neba bublinastými slovami — sa rozpľasly; na nové poriadky nedošlo alebo ak áno, porobily sa nanovo staré chyby. Tú sľubovanú zjemnelú prsť, z ktorej mal vyklíčiť lepší zajtrajšok sveta, nanovo bezohľadne rozmetávali…

Ako najčernejšie mračno vznášala sa na oblohe nevyslovená hrozba, zacláňala slobodné slnko, ledva vychádzajúce s novým ránom. V tajných kabinetoch sa ani o inšom nedebatovalo, tam, v obranných oddeleniach ministerstiev poznali aj bližšie tohto nekrákajúceho krkavca, čo sa iba ticho vznášal. Vedelo sa, že kdesi v odľahlých končinách leží štvorec 123/456. Čudná, všakver a neprirodzene pravidelná soskupenina cifier! Taký faktoriál…

Nie.

Jednostodvadsaťtri výrobných úsekov o štyristo-päťdesiatichšiestich oddeleniach: to bol štvorec.

Pod ním, v hlbinách, azda na desiatky, azda na stovky metrov — kto vie — hlboko pod povrchom zeme, železobetónom, ohňom, vodou a smrtiacimi lúčami, všetkými vymoženosťami techniky strážená výroba zbrane, ktorej možno predložiť slovko: super… Teda výroba superzbrane… V plnom rozsahu nevyskúšanej. Bezpochyby však najstrašnejšej, akú ľudský um vynašiel!

Toto nebezpečenstvo dalo sa naozaj označiť ako najčernejšie mračno; pridúšalo kontinenty, ustavične pripravené spustiť skazonosný dážď.

Zasvätenci vedeli viacej. O tom, že vo štvorci 123/456 ukryté sú v trezoroch formulky s označením AB s exponentom 92, každá osve, porozdeľované, rozkúskované, šifrované tak, aby ostaly pre jednotlivca nerozriešiteľným tajomstvom; aj inšie — no o tom sa mlčalo, lebo každé ledabolo utrúsené slovko rovnalo sa pre vediacich — hrozbe smrti…

Definíciou AB s exponentom 92 boly však pre celý svet — účinky superzbrane, použitej na konci vojny proti útočníkovi. To príšerné memento bolo najlepšou definíciou; volalo o pomstu do neba so stotisícovým počtom obetí pri zničení veľkomesta, zmrazovalo kolobeh krvi, priškrcovalo dych. To už nebol iba na makovišti vystrčený strašiak, čo sa hompáľal vo vetre…

V pokusných laboratóriách veľmocí, nezúčastnených na tajomstve AB 92, pracovaly dňom i nocou šíky učencov, aby vlastnej krajine zadovážili meč s ostrím rovnako britkým. Alebo aspoň štít na odrazenie úderu onoho meča…

Ozrutnými synchotrónmi a cyklotrónmi s napätím miliónov voltov pokúšali sa rozložiť (hmotu na častice, tvoriace prapodstatu; tak nepatrné boly, že v pomere k nim javily sa mikroskopické, z fyziky známe molekuly ako makrokozmické svety v porovnaní s pieskovými zrniečkami.

Svet, predurčený na život, stvorený, aby oslavoval vznešenosť Boha, zvrhol sa v zlomoci satanovej a poberal sa k celkom opačnému pólu: do večnej záhuby… Veda nezúčastnených pachtila po smrtiacej formule. Usilovala sa čo-ako evokovať zpoza hranice známych síl poslednú — najväčšiu, ktorú dala hmote Prozreteľnosť. Vydrapiť túto silu značilo spriečiť sa zákonu božiemu a zničiť podstatu. Experimentátori to vedeli a poznali aj rozsah nebezpečenstva, hroziaceho z odvážlivého predsavzatia. Všetko ich vystríhalo pokračovať v diele. Hmota, rúhačmi násilnícky pozbavovaná podstaty, vyvíjala fantastickú odolnosť. Hoci podľa ľudských pojmov neživá, prejavovala kliešťovito zaťatý odpor proti násilenstvu.

Ale človek, tento bezohľadný tyran v konaní, so zrakom upretým na vytýčený cieľ jednostajne sa umáral, využíval všetky vedomosti, sosbierané generáciami, tvrdošijne zapájal do útoku sily, tie, čo sa mu už prv podarilo zotročiť a podriadiť vlastnej vôli, vrhal vpred hmotu — na podmanenie hmoty…!

Zprávy z tajných laboratórií dochádzaly pravidelne do obranných oddelení ministerstiev. Sľubovaly a sľubovaly. Ustanovovaly podmienky a termíny. Menily sa a rušily. Nezúčastnení sa márne pokúšali vniknúť do jadra tajomstva, ukrývaného pod zemou vo štvorci 123/456…

Prísne inštrukcie neprestajne zdôrazňovaly:

— Pokračujte! Skúšajte znova! Čo sa podarilo jednému raz, musí sa — oznove!

Nadarmo sa plytvalo elektrickou energiou z nesmiernych zdrojov, práca týchto ostala priam tak neproduktívna, ako práca gigantických synchotrónov a cyklotrónov…

— — —
Do kabinetu obranného oddelenia ministerstva vojny ázijskej veľmoci, sdružujúcej po najnovších zmenách veľkú časť farebného obyvateľstva Orientu, prišla istého dňa potešujúca zvesť:

— Tentoraz sme i my pred rozlúštením. Laboratóriá pri preskúšavaní výrobného procesu. Tentoraz — riešenie!
Horúčkovité napätie.

Príkaz každé tri minúty podať bližšiu situačnú zprávu.

Prvá znela:

— Synchotróny pod zaťažením dvestomiliónov voltov. Práca úspešne napreduje. 

Druhá zpráva:

— Pokračujeme.
Tretia:

— Neúspech — vylúčený!

Potom prešly tri minúty, ale ďalšie hlásenie neprišlo.

Nové tri minúty a oznam nijaký.

Nasledujúce — nič…

Napokon okľukou cez zbrojárenské oddelenie ministerstva:

— Spojenie s laboratóriami prerušené… Objekty Rg-37 vyradené z prevádzky. Vidíme oslňujúce plamene — cítime horúčavu… Čo sa stalo — nevedno — príčina — neznáma —
Toľkoto krátko pred odomknutím poslednej zo siedmich zámok! Pred strhnutím rúška z tajomstva.

Treba začať nanovo — od základu…

Lebo z pokusných laboratórií Rg-37 neostalo nič, iba kráter a v ňom prašnatá prsť. Hrubé vrstvy zeme a pancierové platne nad objektami prepadly sa v tých miestach do obrovského lievikovitého kráteru, proti ktorému lievik amfiteátra, najväčšieho stadia sveta, bol jamkou pre jarnú hračku chlapcov na guľky.

Okruh v mnohokilometrovom obvode vyberanými jednotkami armády ihneď blokovali pred zvedavcami…

Hmota sa zaťato bránila…

— — —
Pokračovanie sa však vyvinulo celkom neočakávaným smerom.

Toho istého dňa doručil ázijský kuriér s ochrannou asistenciou do obranného oddelenia osobitnú depešu. Od diplomatického zástupcu povereného pre Ameriku… Bola to objemná, mnoho ráz pečatená obálka s označením: veľmi súrne!

Na tom by konečne nebolo nič mimoriadneho, veď farební kuriéri denne preletúvali tisícky míľ a prinášali veľké zapečatené obálky, opatrené hermetickým zábalom. Táto však mala na ushovorenom mieste nezasvätencovi neviditeľnú drobnú značku, ktorá spôsobila, že vysoký ázijský hodnostár poverený preberaním zahraničnej pošty a vedením tajného protokolu, podržal ju dlhú chvíľu v roztrasených rukách. Jeho žltkastá, zvyčajne nepreniknuteľná asketická tvár zaznačila stopy vzrušenia. Prezeral opätovne obálku, obracal ju v kostnatých prstoch, nanovo skúmal so všetkých strán, overoval tajnú značku. Áno, nemohlo byť pochýb! Takéto obálky dochádzaly naozaj veľmi zriedka!

Depeša, pravda, putovala do pracovne prednostu oddelenia, kde ju v prítomnosti dôstojníkov odpečatili a otvorili. Obsah sa rozpadol na pätoro menších obálok. Osve vypadol sprievodný list diplomatického poverenca a šéfa zpravodajstva Fu-tsiho. Každá z menších obálok, prepáskovaná a osve zapečatená, mala číslo a veľavýznamnú klauzulu: otvorí len splnomocnenec ministerskej rady!

O hodinu na mimoriadnom zasadnutí, v prítomnosti premiéra vlády Čang-Ha, ministra vojny Chi-Chianga ako i najväčších kapacít, pracujúcich na doriešení problému atomovej energie, otvorili obradne obálku s číslom 1, aby preskúmali autentičnosť obsahu.

Mienky ministrov vyznely zväčša skepticky; pozvaní učenci starostlivo skúmali predložené im listiny.

— Vylúčené!

— Neuveriteľné!

— Dakto si urobil z Fu-tsiho dobrý žart!

— Kto by predstihol zpravodajskú službu? Čo nedokázala táto, vyzbrojená všetkými prostriedkami, kto by mohol dokázať?

— Štvorec 123/456 je hermeticky uzavretý — holá nemožnosť!

— Kto by vedel doň vniknúť?!

Čakanie na posudok znalcov sa preťahovalo a začalo unavovať.

Prvé úsudky pod vplyvom toľkého čakania boly čoskoro mierne zaobaľované:

— Zdá sa, že predsa čosi…

— Veľvyslanec Fu-tsi je obozretný, kto vie?

— Isté je, že konal správne…

Napokon dvihly sa sklonené hlavy múdrych, okuliare sa povytiahly na vráskavé žltkastohnedé čelá. Nepreniknuteľné tváre vyžarovaly radosť.

Prítomní prestali azda i dýchať, keď predstúpil jeden zo žltých učencov, vážny, úctyhodný, striebrovlasý starec ako tlmočník mienky vedy:

— Slávna ministerská rada! Po zovrubnom preskúmaní prvej časti listín, ktoré ležia pred nami —
Horúca vlna sa prevalila miestnosťou, napätie pohýbalo aj najľahostajnejšími, nepreniknuteľnými tvárami. Oči ziskrily.

Hlas starca sa chvel.

— … domnievame sa, že ide o zámerne rozdelenú časť úplného dokumentu, ktorý obsahujú ostatné štyri obálky. Po úplnej dohode medzi prítomnými, — uklonil sa smerom k ostatným učencom, — pracovníkmi v odbore, som poverený oznámiť, že hoci sme mohli nazrieť len do jednej z piatich častí — rozhodne nejde o mystifikáciu…! Dokumenty sú pravé! Odvažujem sa tvrdiť, že sme akýmsi neznámym zásahom dostali do rúk hotovú —
— Dosť! Stačí! — prerušil hovoriaceho ázijský premiér vlády Čang-Ho. — Dúfam, že vy, ako tiež ostatní znalci, ste si plne vedomí nesmiernej zodpovednosti, vyplývajúcej z posudku!?

Vedec sa nemo uklonil.

— Áno!

— Dobre teda. Navrhujem, aby ministerská rada zaraz vyvolila povereníkov, ktorí od tejto chvíle stanú sa zodpovednými za všetko, čo bude s vecou súvisieť. Budú zodpovední najmä za zachovanie vojenského tajomstva. Ďalej za bezodkladné vykonanie všetkých potrebných príprav, aby sa čo najskôr mohol zaviesť zdokonalený proces výroby. Potrebné splnomocnenia hneď dostanú…

— — —
Tak potom — vďaka neuveriteľnému zásahu s neznámej strany — zakrátko pracovaly už sekretariáty piatich zvolených povereníctiev na rozvrhoch práce pre výrobné podniky novej zbrojárskej skupiny, vedúci riaditelia-inžinieri pracovali na ďalšom rozdelení medzi oddeleniami, dielenskí inžinieri rozpracúvali detailovanie medzi dielňami a predáci napokon namáhali sa rozkúskovaním jednotlivých úkonov pre pracovné miesta… Celá masa ľudí bola zapojená do procesu; nevedomá — preto pokojná…

Kompozícia celku, hotového produktu, podľa osvedčeného predvzoru mala ostať tajomstvom ako pre jednotlivca, tak pre celok.

Lebo päť obálok, doručených v depeši z veľvyslanectva v Amerike, obsahovalo dovedna úplné, detailne presné plány a formule procesu na výrobu superzbrane AB 92!

III.

Bez ťažkostí vyhľadali novomanželia Chemstreet, túto veľkolepú stradu, na ktorej Američania vystavali iba samé chemické továrne, a dozvedeli sa, že Charlotta Lloydová je zaneprázdnená. Vstup do chemických laboratórií povoľovali len na osobitný preukaz, potvrdený vojenskou správou.

Alan požiadal dôstojníka v službe, aby poprosil inžinierku Charlottu Lloydovú o stretnutie v hovorní, že si s ňou želá hovoriť istý veľmi dobre známy. Úmyselne neodkázal: brat — chcel ju prekvapiť.

Sotvaže pootvorila dvere, zaraz zbadala vysokú postavu dôstojníka leteckej zbrane. Od prekvapenia v návale náhlej radosti musela sa na chvíľu oprieť o stenu. Chcela brata privítať, ale nemohla…

Alan ju pátravo prezeral, usmieval sa jej prekvapeniu.

Bola to ona, najstaršia zo súrodencov Lloydovcov, sestra Charlotta. Vždy vážna, usilovná, starostlivá, neshovorčivá, často zádumčivá. Jediná z Lloydových detí venovala sa štúdiám na vysokých školách. Vybrala si chémiu a elektrotechniku… Nezvyčajné štúdiá pre ženu. No jej neobyčajné rozumové schopnosti, nadanie, spojené s nevšednou svedomitosťou a usilovnosťou, dopomohly jej k úspechu. Tieto vlastnosti jej boly najlepšími doporučeniami na dôležité miesto v štátnych laboratóriách. Pomerne v krátkom čase dosiahla vedúce postavenie. Nie azda protekciou vplyvného otca. Charlotta vedela pracovať. Bez oddychu po celé dni i noci. Nepoznala únavy. Čo si zaumienila — vykonala!

Takto čoskoro upozornila na seba pozoruhodnými výsledkami. Jej osobný záznam bol reťazou samých chvál.

A jednako v tridsiatich rokoch zisťovala táto žena, že čosi — pri všetkom chvate — nestihla urobiť, že čosi premeškala… Tvár jej sprísnela, oči stvrdly, kútiky úst sa zavše stiahly do trpkého úsmevu… Veď jej v hrudi bilo poddajné srdce, lačné spojiť sa v jedinom tlkote s druhým srdcom, ako bolo od vekov predurčené všetkým ženám…! Charlotta Lloydová vo svojich tridsiatich rokoch túžila odpútať sa od skúmaviek, túžila von z laboratórií. Žiadala si rodinného šťastia. Chcela sa vydať — len čo dokončí poslednú najväčšiu prácu, keď uskutoční posledné neodložiteľné predsavzatie…

Alan mimovoľne porovnával Katarínu s Charlottou, s touto predčasne zostarnutou ženou.

Aký to nesmierny rozdiel! Kata nežná, veselá, otvorená každej radosti a Charlotta s prísnymi črtami, s neprirodzene vážnymi očami…

Pristúpil k nej a mocne ju objal. Stekaly jej dolu tvárou slzy. Chytil ju okolo pása, podoprel.

Konečne prehovorila:

— Alan, braček môj, ty žiješ! Ty si sa vrátil!

— Áno, sestra drahá. No len už neplač… Zdvihla uslzenú tvár a polospytavo pozrela mu cez

plece smerom, kde zbadala postavu neznámej mladej ženy, napoly odvrátenej stranou, zdanlive nevšímavej. Prudké svetlo, vnikajúce do miestnosti prezradilo, že aj cudzinka vzdoruje slzám, že jej ihraly v očiach zradné perličky.
[image: image3.emf]
Alan zbadal ten pohľad a usmial sa.

Mäkko vyzval:

— Len sa dobre prizri!

— Aj — o — na — pla — če! — vyslabikovala. Pocítil ako mu zadrhlo v hrdle. Preglgol a odvrátil tvár, aby aj on mohol nebadane vytlačiť z kútikov očú dôkaz slabosti, nedôstojný muža a tým menej vojaka. Žmurkal ešte chvíľu, aby zatajil vlhkosť v očiach, potom jemne viedol Charlottu v ústrety mladej dáme, postávajúcej obďaleč.

— Len sa dobre prizri, sestrička! Hľa, tu ti predstavujem pani Katarínu Lloydovú, tvoju švagrinú!

Američianka rozšírila zrenice.

Ostrým pohľadom premerala Katarínu, nijako neskrývala svoj záujem.

Kata bola o pol hlavy nižšia ako Alan, tenká ani prútik. Oblečená neobyčajne vkusne, nenápadne, ale elegantne.

Potom zaujala Charlottu cudzinkina tvár a hoci sa jej sotva dotkla pohľadom, stačila si povšimnúť niekoľko dôkazných podrobností, prezrádzajúcich všeličo podstatného. Charlotta dozaista poznala veľa žien s krásnou pleťou, no tak bezchybnej bieloty tváre ešte nevidela; nestretla sa u ženy ani s takými krásnymi, prirodzene hebkými vlasmi, v prstencoch ktorých sa čochvíľa blyslo po špirálkach kučier odrazom svetla.

Pritom Kata nebola krásna. Jej tvár postrádala prvky, podľa ktorých by ju bolo možno nazvať krásnou.

Pekná bola, dozaista.

Čelo vysoké, úzke obočie a malý noštek, trocha dohora. Úprimné, hlboko vsadené oči vravely:

— Za nami je šibká myseľ rýchlych bystrých úsudkov.

Ústa niesly pečať, ktorá prezrádzala, že nenadarmo sa pohýbu a keď treba, vedia pevne mlčať. Poznateľne vysunutá brada svedčila o vyrovnanosti, aj o rozhodnosti. Ale zasa čosi detského v očiach Katariných poponáhľalo sa pripomenúť, že jej srdce je prístupné ako dlaňka dieťaťa…

Neveriaca obrátila sa Charlotta k bratovi a zdvihla jeho ruku. Zlatá obrúčka na správnom mieste presviedčala.

Srdečne obtúlila mladých manželov.

— Drahý brat môj a švagriná, blahoželám vám obidvom a zo srdca želám —
Hlas sa jej zasekol vo výbuchu plaču.

Kata ju jemne pritisla k sebe. Prihovorila sa jej utešujúcimi slovami.

Melodický zvuk reči, tak nezvykle mäkko znejúci spôsobil, že Alanova sestra zdvihla slzami zaliate líca k svojej tešiteľke. Započúvala sa zadivená do onoho hladkajúceho hlasu.

— Veď vy nie ste — ty — nie — si —
— Pravdaže nie, — prehovoril Alan pobavene namiesto oslovenej, — Kata nie je Američianka. Je dcérou obdivuhodnej zeme v srdci Europských štátov, odkiaľ sa vraciam zo zajatia. Pochádza z kraja, o ktorom ti ešte budem vyprávať zaujímavý príbeh…

— Tak krásna, zvonivá je tvoja reč, ako dokonale sa vyjadruješ, švagrinká, — nevedela sa Charlotta zdržať obdivu, medzičím jej prúd slz znenáhla ustal. Pery sa prvý raz akosi bojazlivo stiahly do úsmevu, takého, čo razom presvedčil Katarínu, že Charlotta nie je zlá.

— Vôbec — páčiš sa mi, — švitorila vedkyňa nebadajúc, že jej prísnosť a uzavretosť sa odsťahovala bohvie kam. — Neináč som si predstavovala ženu pre svojho bračeka! Avšak, — tu sa strhla, — mala by som sa vrátiť medzi skúmavky…! Priveľmi sa mi nechce… Nie, nemôžem, nepôjdem… Viete čo, ohlásim, že si udeľujem mimoriadnu dovolenku! Prosím, ospravedlňte ma, hneď som nazad! Bože môj, toľká, toľká radosť!

A zmizla za dverami.

Mladomanželia iba pozreli na seba a rozumeli si bez slov.

I zbežný pohľad na Charlottu Lloydovú vzbudzoval obavy. Jej vlastný brat ju temer nepoznával. Usiloval sa aspoň pri prvom stretnutí všemožne zatajiť úzkosť, pociťovanú pri pohľade na ňu. Posledné štyri roky vojny pretvorily ženu sviežej krásy, prekypujúcu zdravím, na žalostné torzo. Schudla, lícne kosti jej vysadly, jemná pleť zdrsnela a ožlkla. Okolo úst usadily sa kolmé ryhy trpkosti, celá tvár dostala výzor utrpenia. V tmavých vlasoch nanajviac tridsaťročnej prebleskávaly kde–tu aj nitky striebra.

Alan sa triasol chvíle, keď bude treba spomenúť bezprostrednú minulosť, tak tragickú pre rodinu, rozpitvávať rany, s krvou ešte dobre nezaschnutou. A predsa dychtil po podrobnom opise všetkých okolností, súvisiacich s drámou. Chcel sa dozvedieť, ako sa prihodilo matkino nešťastie, potom bližšie zprávy o bratoch a napokon podrobnosti o smutnom údele otcovom…

Chvíľami — ako tak hľadel na Charlottu — zdalo sa mu, že to, čo prežil a ešte prežíva ani nesúvisí s ním samým. Tak mu pripadalo, sťa by v akomsi kaleidoskope pozoroval osud kohosi cudzieho, neznámeho, s kým ani nemohol spolucítiť, ani mu pomôcť. Preniesť všetko na ťarchu vlastného ja videlo sa mu čímsi zhola nemožným a nemohol preto preciťovať cudzie trápenia. Vedel, že tento pocit bol pokračovaním zatvrdenia srdca, vlastného vojakom na fronte, navyknutým na všetko. I na umieranie najbližších, najvernejších priateľov… Takýto pocit mal ďaleko k pravému bôľu za drahými, nemôže sa vari ani ľútosťou nazvať. Srdcia vojakov zväčša umŕtvené narkotickým jedom, z bôľov dávno a mnoho ráz prebolených, jednoducho už neprijímaly novšie citové vjemy… Akiste tak to bolo i u Alana…

Charlotta nenechala na seba dlho čakať.

Skoro sa vrátila s trocha červenými očami od plaču. Vyzerala však ináč, ako ju našli, potešená, na tvári s nesmelým úsmevčekom.

— Poďme, práca výnimočne počká, — ohlasovala už odo dverí. Schvatla čakajúcich pod pazuchy. — Kde vlastne bývate?

— Dočasne — u teba! — zazubil sa Alan úprimne.

— Ah — tak! — pohrozila mu veselo. — No prirodzene, kde inde! Miesta pre vás dosť! Koniec mojej samoty a opustenosti… Lúčim sa s vami ó, samota, a opustenosť, vy moje nepriateľky! Vyšmarím vás — a vôbec — poďme!

Išli.

Charlotta viedla v rozhovore prím.

— Počujte, deti, teraz budeme po dlhšom čase zasa raz veľmi veselí…! Budeže to krásne! A ty, Alan, hoci máš krásnu mladú ženu, nemysli si, že budeš zanedbávať sestru! Nenahneváš sa preto na mňa, Kata?

A zasa Alanovi:

— Počuj, ty frfľoš, netvár sa tak smiešne vážne, ani ti to nepristane! V Salvoxane koluje najnovšie dobrý vtip, počuli ste to už?…

Takto im cesta rýchle ubehla.

V byte Charlotty — videlo sa Kate — bolo nadostač miesta pri troche skromnosti i pre ďalších návštevníkov. Miesta v ňom nijako neubudlo. Charlotta zjavne netrpela hmotnými starosťami, naopak oplývala prebytkom.

Tu nadišla pre Katu prvá príležitosť zovrubne poznať bytovú kultúru západu. Márne hľadala v tom veľkom príbytku prvý predpoklad domova — útulnosť. Ocitla sa v priestore medzi zariadením v Europe nikde nepoužívaným. Američania veru dali na pohodlie a prepych…

No Alanovi sa všetko videlo primálo, sotvaže zbadal prostredie, v ktorom jeho sestra žila, poznamenal:

— Úbohá Charlotta, máš to tu trocha pochudobné a úzke…

Kate sa žiadalo vysloviť začudovanie; miestnosti obývané Charlottou boly až priveľmi priestranné. No múdro sa zdržala.

— Vieš, Kata, — začal Alan, — náš byt si predstavujem takto: —
A začal kresliť temer fantastickými slovami. Vyratúvať salóny, bazénovú sálu, telocvičňu…

— Ale, Alan, — protirečila praktická Kata, — taký byt je prinákladný…

Rozosmial sa. — Moja drahá, bude vždy vecou tvojho Alana — peniažky zarobiť…!

A umlčal jemne dlaňou slová, ktorými sa chcela postaviť na odpor.

— — —
Popoludnie zastihlo trojicu Lloydovcov v rozhovore, pri výmene zážitkov.

Prechodnú Charlottinu živosť čoskoro vystriedala olovená vyčerpanosť. Hľadela pred seba kamsi do neurčita a hlas jej preskočil do spodného tónu. Hovorila pomalšie, celkom tak, ako starý, veľmi chorý človek. Tvár mala podchvíľou strhanú, privierala oči, ako by ju svetlo slepilo…

Rozprávala. Alan a Kata napäto počúvali.

Pomaly vynáral sa pred duševným zrakom Katiným — veľký dom na križovatke Goldstreet a 91. Avenue, inakší, ako ho videla dnešného dňa. Dom sa rysoval vždy v ostrejších kontúrach, prechádzal z nich do farieb, približoval sa neustále — až zvidneli aj jeho obyvatelia…

Radostným životom sa hmýril dom Lloydovcov dotiaľ, dokiaľ z prekliateho inferna nevyhúkol Moloch vojny. V tej chvíli sa všetko zvrtlo.

Lloyd senior ako vysoký štátny úradník bol poverený množstvom osobitných tajných funkcií. Tie pohlcovaly všetok jeho čas, odlučovaly ho od úzkeho spolunažívania s rodinou, temer jednostajne putoval po služobných cestách a keď predsa dakedy vedel nájsť v presne rozvrhnutom čase dajakú voľnú chvíľu, ktorú mohol venovať rodine, bol to pre Lloydovcov sviatok. Bohužiaľ, zriedkavé okamihy nepodobaly sa v ničom tým donedávna prežívaným, keď otcova myseľ, nezaťažená starosťami, mohla sa upriamiť na potreby rodinné. Márne sa chudáčisko Archibald Lloyd usiloval nedať na sebe znať ťarchu úloh. Jeho láska k rodine neochabovala, naopak. A jednako — posvätný oheň v kozube pomaly vyhasínal, lebo ho nebolo čím živiť. Záujmy vlasti stravovaly žiaru otcovej bytosti…

A tak po dvoch rokoch vojnového besnenia rodinné ohnivá sa rozpadly, násilne preťaté: najstarší Lloydovec Alan vstúpil do armády, hoci otec mal dosť vplyvu schovať syna na bezpečnom mieste dakde v pohodlnom úrade, vo výnosnej funkcii, podľa vzoru iných vplyvných otcov. Lloyd senior to neurobil. Bol patriot. Spravil pravý opak: aj druhých dvoch nádejných synov neváhal poslať na fronty — ako vravel: na skusy — a tak, krátko po Alanovi odišli aj Pete a Garry.

Dom na križovatke Goldstreet a 91. Avenue spustol.

Ak Archibald Lloyd predtým zanedbával rodinu iba z nedostatku času, odteraz začal tak robiť z nezáujmu. Pýcha rodu, synovia odišli, nebolo viacej doma, čo by ho priťahovalo. Odišli a dom sa stal bezútešným, prázdnym, osirelým. Zvuk hlasu, ktorý sa ozval dole pri vchode, prevalil sa schodišťami až po strechu a vracal sa v smutnom echu…

Lloyd senior sa čoraz viacej venoval práci, kým pani domu s dcérou Charlottou sa márne ponosovaly; ostávaly zväčša samy, odkázané znášať osud opustených.

Po roku vyžiadala si vojna daň aj v rodine Lloydovcov. Pete Lloyd padol pri plnení povinnosti, zasiahnutý delovým granátom, v prvej námornej bitke, tak žalostnej pre bielu flotu.

Netrvalo dlho — nové obety…

Garry Lloyd…

Zabitý mínou pri dobývaní dôležitej ostrovnej základne, našiel smrť na vzdialenom mieste, kdesi v Tichomorí… A stará pani Lloydová — práve vo chvíli, keď sa chystala odísť z návštevy od príbuzných…

— Tretia egyptská rana, — rozprávala' Charlotta nevzrušeným hlasom, — zlomila otcovo srdce. Vyhľadal ma, naposledy pohladil po vlasoch, zúčastnil sa na smútočnom obrade, prijímal navonok pokojný prejavy sústrasti, bez toho že by bol čo len slovom poďakoval. Neviem, no zdá sa, že odvtedy ani neprehovoril. Jeho črty stvrdly na tesaný kameň. Prvé dva dni po pohrebe strávil doma, zatvoril sa v matkinej izbe. Nikoho nechcel vpustiť, aj mňa odháňal, nedal sa obmäkčiť ani keď som úpenlive prosila. Jedlo neprijímal. Viac ráz volali z úradu, raz dokonca osobitným poslom; nepohlo ho to. Iba sa prechádzal voľným krokom hore-dolu po izbe. Sem-tam zastal a oznove chodil. O dva dni vyšiel bledý, schudnutý, zarastený strniskom fúzov, naďalej zatvrdlivo mlčanlivý. Pobral sa do práce… Vracal sa neskoro v noci, pracoval vo svojom kabinete dlho, do svitania. Ráno opäť zmizol… Tak to išlo odvtedy denne. Prichádzal neskoro v noci a pracoval. Pred svitaním sa vytratil. Kedy a kde spával, neviem. Za krátky čas veľmi ostarel, vychudol na kosť a kožu, jeho krok sa stal ťarbavým. Začal používať pri chôdzi palicu. Veľmi zriedka, ak sme sa stretli, zavše mi pozrel smutno skúmavo do očú, raz i pohol ústami, ako by mi chcel dačo povedať. Srdce sa mi svieralo pri pohľade naň, zlomeného úbohého starca…

Zprávu o tvojom sostrelení nad nepriateľským územím, Alan, dostal do rúk predo mnou. Znenazdania mi ho priviezli domov sanitným autom. Dozvedela som sa, že dostal záchvat zúrivosti a že ho vzali na ošetrenie. Keď sa záchvat nezopakoval, poslali ho do domáceho ošetrovania. Až som ho ukladala, vypadol mu z vrecka kabáta oznam z vojenského veliteľstva o tvojom nešťastí…

Ošetrovala som ho vo dne v noci s najväčšou starostlivosťou. Z práce som vystala. Po dlhé hodiny hľadel horúčkovitými očami do prázdna; často sa stiahly črty jeho tváre do nepopisateľného pohľadu, v ktorom sa miesily hnev a nenávisť. Škrípal zubami a hryzol si pery do krvi…

Tento stav asi po štrnástich dňoch vystriedala úplná vyčerpanosť. Pomaly, pomaličky nasbieral síl, dokým prišiel deň, čo ho lekár po dôkladnom vyšetrení uznal za schopného práce.

Pozdáva sa mi, že odvtedy otec znenávidel všetkých ľudí. Ani mňa nevynímajúc. Prichádzal v najväčšej tajnosti, keď si bol istý, že nebude musieť nikoho stretnúť. Vyhýbal sa aj mne. Nestrpel, aby som ho obslúžila. Všetko si urobil sám. Celé jeho počínanie bolo tajnostkárske. Raz som si dodala odvahy, počkala naň a naschvál som mu prekrížila cestu. Môj príhovor premiesený s plačom ho zastavil, ale zazrel na mňa tak nenávistne, že som ustúpila plná strachu. Dlho mi nenapadlo zopakovať podobný čin.

Ostreľovaním z nepriateľskej ponorky náš dom bol napoly dorúcaný. Požiar spustošil vnútro, najvyššie poschodia sa prevalily. Zavčasu zrána druhého dňa po uhasení požiarov namáhala som sa preniknúť do vnútra zboreniska v nádeji, že budem môcť zachrániť nejakú drobnosť… S krvácajúcim srdcom hľadím — hľadím — nikde nič, iba samá skaza! Vtedy odkadesi pribehol otec. S porozpínaným kabátom, bez klobúka, s rozstrapatenými vlasmi, neoholený, zanedbaný. Počínal si ani smyslov pozbavený. Rozkazujúcim pohybom mi naznačil, aby som sa vzdialila. Sám s holými rukami odstraňoval si z cesty ohorené trosky, zúrivou silou sa prebíjal do vnútra. Schválne som neodišla, ale počkala naň až vyjde, ukrytá za polozboreným múrom, aby ma nevidel.

Vyšiel po dlhom čase dotrhaný, zafúľaný popolom a sadzami. Ponáhľal sa preč, utekal k najbližšiemu taxíku…

A potom —
Prekvapili ma od polície. Vyhľadali na byte a dopravili na prefektúru. Vypočúvali dlho, vypytovali sa najmä na spôsob otcovho života v poslednom čase. Kládli pomiešané otázky. Žiadali hlúpe podrobnosti. Odpovedala som trpezlivo na všetko. Ostalo však pre mňa hádankou, čo sa vlastne chceli dozvedieť. Kývali súhlasne hlavami, vymieňali významné pohľady. Nakoniec mi oznámili, že Archibaldovi Lloydovi vypovedaly nervy službu. Že ho na podklade lekárskeho nálezu zaistili v ústave pre duševne úchylných… Funkciu v úrade prirodzene zastávať nemôže, teda ho penzionovali. V ústave je pod sústavným pozorovaním. Prístup k nemu, akékoľvek návštevy sa predbežne — ani pre rodinných príslušníkov — nepovoľujú…

S tým ma prepustili. Vyslovili zdvorilú žiadosť: keby ma potrebovali —
Učená Charlotta Lloydová dovyprávala. Prúd jej reči vyschol. Alan a Kata nevyrušovali, zdalo sa im, ako by ešte čosi malo nasledovať.

Charlotta mlčala. Mala bledú tvár a oči privreté.

Nedorozprávala — omdlela.

Naklonili sa ponad ňu. Videli, ako sa jej zpod mihalníc vykotúľaly zadržané slzy.

IV.

Ak slobodno použiť jednoduché prirovnanie — chlapča dostalo darček: detskú kapsľovú búchačku a stalo sa zaraz odvážlivcom. S vážnou tvárou pristavilo dospelého muža a vyhrážalo sa mu — zbraňou…

Azda neobstojí toto prirovnanie, no bude napohotove aspoň pre pochopenie zástoja predstaviteľov farebnej veľmoci, sdružujúcej po nastavších zmenách väčšiu časť národov farebného plemena — Orientu, tak ako sa tento zástoj vyvíjal pod vplyvom posledného nečakaného prenikavého obratu.

Od veľavýznamného zasadnutia ministerskej rady, po doručení významnej depeše od Fu-tsiho, porobilo sa veľa vo veľríši. Tým menej preniklo navonok. Okolo hraníc štátu vystavali — no nie z tehál — nepreniknuteľný múr s dômyselnou ochrannou sieťou, odolnejší, nepreniknuteľnejší ako historický predvzor ochraňujúci kedysi Čínu pred vpádmi divých kočovníkov.

Pri všetkej obozretnosti jednako len na medzinárodnom fóre pozorní a ostražití pozorovatelia čoskoro čosi zavetrili, čosi znepokojujúceho. Roky sa vliekly povojnové rokovania o úprave detailov vzájomného pomeru medzi víťazmi a premoženými. Západ, vedomý si vlastnej sily, pokračoval v jemnom uplatňovaní záujmov pred záujmami ostatného sveta. Zanovito trval na požiadavkách, ktoré si vytýčil za cieľ.

Pokúšal sa prostredníctvom zbehlých diplomatických zástupcov predišputovať ostatných, ovplyvniť vývoj štátov, ležiacich v západnej záujmovej sfére. Pokladal za prirodzené klásť všade skĺbené podmienky. Výsadné práva vymáhal na povrchu hladkou diplomaciou, kde však to nešlo, uchyľoval sa k metódam menej vyberavým. A tak, západ, vďaka získanej moci, prekonával doteraz pri napredovaní taktickým postupom politikov každú prekážku.

V poslednom čase — medzi mnohými medzinárodnými problémami — tískala sa do popredia otázka postúpenia niekoľkých koncesií z územia ázijského, aby sa takto uvoľnily pre západniarov rozsiahle odbytištia.

A tu po prvý raz narazili bieli diplomati na tvrdý nekompromisný odpor v rezolutnom:

— Nie!

Novoutvorený orientálny štát ako suverénna veľmoc predostrel požiadavku Medzinárodnému súdu s poukazom na jej úplnú neopodstatnenosť a hneď aj zdvorile, ale s hladkou rozhodnosťou — odmietol…

Na západe zprvu nechceli veriť, takúto možnosť nepredvídali. Keď však na opätovnú nótu ázijský kuriér priniesol Fu-tsimu odpoveď a tento ju tlmočil vo forme zamietavého stanoviska, horúcejšie hlavy na západe plodily v neuváženej nerozmyslenosti fantastické návrhy ako protiopatrenia.

Pravda, to len nezodpovední, ktorí si videli iba na konček nosa. Tí, čo rozhodovali, smýšľali ináč.

Prv, ako sa niečo podnikne, predchádzajú potrebné prípravy, ako zaužívané porekadlo vraví: porátame tromfov v ruke, pred vyhodením karty v partii so zvyšovanou sádzkou. Tak aj na západe bieli starostlivo počtovali; prenáhlenie, toť chyba ospravedlniteľná u školáka. Rozvrstvenie politických náuk vyúsťuje v nanajvýš dôležitú poučku:

— Neprenáhliť sa, nedať sa prekvapiť a — prekvapiť!

V danom prípade sa mačka nezľakla psa. Neustúpila aspoň, i keď sa zľakla. Záhodno sa zamyslieť, prečo. Je rozhodne menšia a slabšia, i keď má ostré pazúriky a mrštnosť, ktorými súpera prevyšuje…

Tak uzatvárali zodpovední činitelia západu, aj inde v svete.

Novoustanovený mladý ázijský štátny útvar sa odvážil protirečiť. Obrovi Goliášovi.

Čosi v tom väzelo.

Farební sa museli o čosi opierať, keď prejavili toľkú sebadôveru.

Žltolíci Fu-tsi, ten úctivý, povoľný diplomat ázijského štátu, zmenil v poslednom čase svoje správanie. Prestal poklonkovať vysokým kruhom v Salvoxane, spyšnel akosi, ba dokonca začínal si osvojovať veľa z arogantných spôsobov. To značilo čosi neslýchaného. Čím to? Akiste len pod dojmom sebaistoty. Vari mu chodily dáke potešujúce zvesti.

Farební získavali pôdu.

V tom čosi väzelo.

Z informácii na svete najlepšie organizovanej zpravodajskej služby na západe vedeli o neprestajnom úsilí Ázijčanov zadovážiť si čosi podobného zbrani AB 92. Vedeli aj o rozsiahlych sústavných pokusoch, smerujúcich k tomuto cieľu. Neušly pozornosti bielych ani nezdary, čo jednostajne sprevádzaly ono úsilie. Nebol celkom neznámy — napriek všemožnému úsiliu zatajiť ho — ani katastrofálny debakel, nazývaný G 37…

Takto po nepredvídanom usmerňovaní politiky farebnými, ktorá sa v ničom nepodobala odvekej ich povoľnosti, zodpovedné miesta na západe začaly byť voči všetkým, aj overeným informáciám, krajne nedôverčivými. Fiasko G-37 nemuselo byť skutočnou udalosťou, čo keď ho iba fingovali, ak usporiadali malý teatrálny výstup, zanôtili pesničku na učičíkanie, tí žltohnedí kaukliari? Čo ak sa bieli zpravodajskí pozorovatelia dali oklamať vonkajším zdaním neúspechu, zatiaľ čo ázijské bádania sa skončily so žiadúcim výsledkom?

Farebné plemeno je nevyspytateľné; mohli sa okľukou, iným výrobným postupom dopracovať správneho výsledku, prečo by nie? Ba viac! Čo ak vynašli — hoci to znie nepravdepodobne — nové procesy a pomocou nich produkty dokonalejšie, s účinnejšími vlastnosťami, prekonávajúcimi — AB 92?

Len pomaly! Pokojne! S rozvahou! — — —
Takto začal vývin o prvenstvo.

Zpravodajskí agenti zo západu v rozmnoženom počte zadorážali na ochranný múr ázijského štátu. Nasilu hľadali v tej bezpečnostnej sieti voľné oko, kade by bolo možno prekĺznuť ta i von. Západ potreboval informácie, veľa a presných informácií. Nešetrilo sa pritom výdavkov, neľutovalo sa — obetí…

Zatiaľ v odľahlých pustatinách púští Ďalekého východu pracovali za mnohonásobnými ochrannými obručami v plnej tajnosti na výrobe superzbrane podľa vyskúšaného receptu, nazvaného — AB 92. Práca išla naisto. Napredovala závratným tempom, s vylúčením všetkých korektúr za budovania, ktoré v predvzore nevyhnutne úzko súvisely s postupnými objavmi vynálezcov. Farební napodobňovali, ľahko im teda budovať dokonalejšie, účelnejšie a nadovšetko rýchlejšie.

Nepredvídaným zvratom stúpala moc ázijského štátu v prudkej krivke…

Zatiaľ…

Zatiaľ čo na západe — bieli — sa krčili, ich sebaistota krpatela. Soznamovali sa so zožierajúcim pocitom neistoty. Hľa, tá istá neistota, rozsievaná západným rozsievačom úmyselne po kontinentoch, začínala klíčiť a bujnieť na jeho vlastnej hrude!

Začalo sa to nedôverčivosťou k svojeti.

Najprv prekontrolovali ochranné opatrenia štvorca 123/456 — všetkých tých stodvadsiatichtroch úsekov o štyristopäťdesiatichšiestich oddeleniach. Preverili, preosiali pracovníkov, zapojených do komplexu výroby AB 92. Znásobili ostražitosť kontrol; podriadili ich nadkontrolám a tieto ešte hlavným kontrolám. Žiť a pracovať v štvorci stodvadsiatichtroch úsekov stalo sa utrpením. Pri vstupe do práce i pri odchode z nej prezerali každého do nitky, naskrze presviecovali osobitnými lúčami. Pracovníci štvorca nesmeli sa pohnúť z vymedzeného životného priestoru, natrvalo odrezaní od vonkajšieho sveta a ešte nebolo dosť. Pri práci aj v súkromí každého jednotlivca pozorovali najdokonalejšími zariadeniami optických sústav a televíznych aparátov. Neúčelný pohyb registrovali a skúmali, či neznačí pokus o zradu. Desaťtisíce žily takto so dňa na deň v ustavičnom strachu. Desaťtisíce robotov — automatov.

Mnoho ciest, najmä podzemných viedlo do štvorca, nebolo však jedinej ztade… Iba ak vzdušnou cestou so vzdialených letíšť. A tie boly podrobne strážené, aj udržované v tajnosti.

Najmenšie podozrenie, pohyb, pohľad a — nasledoval inkvizítorský výsluch. Taký sa prečasto končil vo väzení priamo pod výrobniami štvorca. Najmä po posledných radikálnych čistkách stovky ľudí vyplnily podzemné kobky väznice v 123/456…

Nepomohlo.

Všetka opatrnosť márna.

Odtekalo odinokade.

Veci na kĺb prišla Ochranná služba, tento znamenitý sbor, ustanovený osve na zaistenie výrobného tajomstva AB 92. Príslušníci Ochrannej služby ako prví zachytili veľmi významnú stopu. Prvé odhalenia spôsobily, že na najvyšších zodpovedných miestach stŕpali od prekvapenia. Úbožiaci — donedávna nepatrné kolieska v ozrutnom mechanizme — čo boli uvrhnutí pre malicherné podozrenie do podzemia, stali sa razom bezvýznamnými a tak isto aj všetky ich drobné výčiny, ktoré sa predtým pokladaly za nepriateľské alebo zradné. Stopa, zachytená Ochrannou službou viedla inde, na miesta vyššie, najvyššie, k samému mozgu, centru mamutieho celku!

I začaly sa pozvoľna za vystupňovanej spolupráce všetkých príslušníkov tajného sboru rysovať siluety zrady v rozmeroch nepredvídateľných. Tajné príkazy križovaly medzi rozškatuľkovanými miestami, zapojenými do výroby AB 92. V kabinetoch generálnych riaditeľov, riaditeľov, vedúcich oddelení aj pododdelení zjavily sa znezrady zlovestné postavy mužov Ochrannej služby. Pohybom pravíc a zacvaknutím oceľových pút »v mene zákona« šmahom sa uvoľňovaly miesta pre nových zodpovedných. Doterajší vedúci bez milosti putovali na výsluchy, do podzemia, za mreže!

A čistka pokračovala.

Celkový výsledok?

Neuveriteľný priam, neočakávane drvivý…

Pozatýkaní činitelia, obviňovaní zo zrady, preukazovali rad-radom alibi. Neboli si vedomí nijakej viny. Počúvali len písomné príkazy shora! Predložené šifrované dokumenty jasne potvrdzovaly ich nevinu.

Na najvyšší príkaz, postupne boly vyžiadané od výrobní rad-radom najpodrobnejšie formulky výrobného procesu. Tajomstvo celej výroby sa pozvoľna sosústreďovalo. Dostalo sa takto do jediných rúk. A tieto — tieto boly rukami — zradcu!
Jediný človek svrhol veľmoc s prestolca superiority! Samojediný zmaril prácu státisícov!

Stál pritom tak vysoko, že nemohla naň padnúť ani smeť podozrenia. On sám bol centrom, mozgom, ktorý od základu vybudoval dômyselný systém výroby AB 92 tak, že sa rozbíjaly oň štáby špiónov v márnom úsilí urvať tajomstvo. Vedel skonštruovať temer filtračné siete okolo štvorca 123/456 s diabolskou genialitou. Červík nevnikol dnu bez jeho vedomia.

Na jeho miesto ťažko nájsť náhradu. Nebolo mozgu, ktorý by ho vedel nahradiť. On bol vládcom, vyzbrojený mocou diktátora! Rozsah jeho vplyvu predčoval i moc zákonodarcov, najvyšších v štáte! Mal naporúdzi viactisícový káder agentov Ochrannej služby, ktorí — ak mali od neho splnomocnenie — smeli kontrolovať i armádu a zasahovať do jej vecí, ak to záujmy utajenia AB 92 vyžadovaly. Jeho príkaz bol prednostnejší od ministrovho… Prosto — dôvera, vložená národom do rúk onoho muža, nepoznala medzí!

Nakoniec bezpríkladné rozčarovanie. Čím neočakávanejšie, tým drvivejšie.

Tak sa roztočí nevyspytateľná ruleta osudu; úbohá zradená krajina!

— — —
A odveta?

Vyvolenec, človek donedávna s iskriacimi očami, oslepol; oči mu podlieva krv. Geniálny mozog sa zatemnil. Ústa, ktoré vydávaly šľahajúce rozkazy, dnes vrúbila pena zo slín. A jeho samotného, kedysi voľného, obmedzujúceho pohyb más — ošnôrovávala svieracia kazajka!

Zradca — mimo zákona.

Nebude odvety.

V.

Časy sa menily, Amerika, kedysi rozparcelovaná na severnú a južnú a každá z nich ďalej na množstvo drobných štátikov, dnes už pod spoločným názvom sústreďovala všetko v jedinom štátoprávnom celku s hlavným mestom Salvoxanou.

Sotvaže pár rokov minulo od poslednej vojny. Obyvatelia Salvoxany, tohto labyrintu, postaveného technikmi za užitia novodobých poznatkov — tešili sa teda len od nedávna nadnášanej spokojnosti. Bezpečným krokom zasa mohli premeriavať svoje streets a avenue, bez toho, že by museli ako kedysi zatemňovať okná, aby čo i len svetielko nepreniklo navonok a neupozornilo nepriateľského letca. Salvoxančania si oddýchli, keď načisto prestaly kvílenia sirén, či hučanie leteckých motorov, zvestujúcich blízkosť smrteľného nebezpečenstva. Oznove sa zaskvela metropola v plnej nočnej nádhere, lákavej aj zhubnej. V lokáloch zjačaly saxofony, brnkotavé klavíre; aj náladové chromatiky, orchestriony a storaké vyludzovače zvukov spustily v divých melódiách. Ľudia si museli vynahradiť, čo zmeškali v trudných dňoch panovania Molocha. Vrhali sa do zábavky, tanca a hriechu s bezuzdnou ľahkovážnosťou… Znehodnotených peňazí bolo, nuž každý sa ich zbavoval s ľahkým srdcom, bez rozmýšľania…

U Lloydovcov, vlastne v byte Charlotty Lloydovej sa chystali na odpočinok.

Kata zatvárala okná v spálni, lebo oddola prenikal až nahor na deviate poschodie huk ulice. Neustával zpravidla po celú noc a ráno len zosilnel. Nemožno povedať, že sa začal odnova. Jemný sluch Kataríny rozoznával medzi hurhajom slávičí hlas huslí.

Chvíľu načúvala. Pozdalo sa jej, že melódia sa podobá nápevu z ktorejsi piesne z rodnej zeme.

Potom zatvorila. Zvuk huslí razom zanikol v šumení, uličný hurhaj sa zmiernil. Stisla gombičku, záclona sa stiahla. Prekontrolovala stĺpik v samočinnom regulátore ovzdušia a ponáhľala sa oznámiť, že je všetko prihotovené na odpočinok.

Alan so sestrou už dlhú chvíľu hartusili v kúpelni. V bazéne čľapotala voda. Stvárali hlúposti, a Kata s úsmevom načúvala ich vtipkovaniu. Konečne vyšli a úctivo vypoklonkovali zámenou zasa ju, Katu.

O štvrťhodinu našla ich už obidvoch pohrúžených v spokojnom spánku.

Hoci bolo okolo polnoci, jej sa nechcelo akosi spať. Vybrala si modlitebnú knižku, písanú sladkou rečou domoviny. Sladkobôlny pocit zavše pojal Katu pri srdci, keď otvárala neveľkú knižku v perleťovej väzbe s venovaním na prvej strane:

— Od mamičky — z príležitosti prvého sv. prijímania.

Táto malá knižočka mala moc Aladínovho zázračného koberca. Kedykoľvek si to Kata žiadala — schytila ju a prednášala rýchlosťou myšlienky cez svetadiely, do rodnej obce, kdesi pod sivé končiare veľhôr, pod strminy, na ktorých rastie plesnivec, kde vonia živica jedlí a duje ostrý vzduch. Ta, kde tečú priezračné bystriny a žije žičlivý, pracovitý a nadaný holubičí národ. Ak si zaželala, v nasledujúcom zlomku sekundy ocitla sa Kata v rodnom dome medzi hŕbou súrodencov. Otca by dozaista našla v jeho notárskej kancelárii nad kopami listín. Mať v kuchyni by určite rozsudzovala klbčiacu sa, večne džavotavú mlaď Stromovcov.

Okamih a premietla by si k tomuto obrazu ešte nový: postavu vysokého, černovlasého mládenca s oduševnelým pohľadom, ktorý — ako vravievala — spadol rovno s neba…

Ako by to bolo dnes, tak živo jej ostal v pamäti onen milý výjav. Alan Georg Lloyd v pozore s kyticou kvetov, pýtal jej rodičov o ruku… Nie rodnou rečou, v materčine nastávajúcej nevesty. Kto vie, ako dlho sa učil tej vete a od koho si vypýtal jej správne znenie. Isté bolo, že to povedal veľmi milo; prítomní vtedy nevedeli zatajiť hlboké pohnutie…

— Nedbám, — otec mu na to, — ak Katarína svoľuje, i my súhlasíme, však mamička? Prijímame ťa za syna. Hádam si to zaslúžiš. Dávame ti, čo máme najdrahšie. Hoci vieme, že odídeš prv či neskôr a odvezieš so sebou náš poklad. Staraj sa o ňu, ochraňuj ju! Maj na srdci jej šťastie… Nuž, žehnám vás, nech vás i dobrotivý Boh požehná!

Ako by ešte raz načúvala otcovým slovám pri rozlúčke, keď sa už ako novomanželia odoberali na dlhú cestu cez moria:

— Kdekoľvek budeš, Katarína, nezabudni na rodičov a na rodnú zem! My tu sa budeme modliť za tvoje šťastie, drahé dieťa. Poteš nás čoskoro radostnou zvesťou…

A Kata veru nezabúdala, nikdy nezabudne. I zprávu už poslala a dá Boh, čoskoro bude môcť oznámiť novú, radostnú, na ktorú práve otec pri rozlúčke myslel.

S hlbokou vrúcnosťou si prečítala z perleťovej knižky príležitostnú modlitbu. Odložila ju, až keď pocítila ťarchu na viečkach.

Zhasla svetlo a ľahla si. Zatvorila oči.

Cítila únavu, ale spánok akosi nemal naponáhlo. Vnútorné znepokojenie búrilo jej čuvy.

Nezaťažovaly ju starosti.

Alan po prihláške na prefektúre zahlásil sa aj na najbližšom vojenskom veliteľstve. Po nezbytnom výsluchu podpísal reverz a ostal aktívnym dôstojníkom. Čakali už iba na dekrét o definitívnom pridelení. Nevedeli, či Alan ostane v posádke; predbežne bývali spoločne s Charlottou, ktorá sa poznateľne zmenila.

Prečo teda nie a nie zaspať?

Fosforeskujúce ručičky chronometra na nočnom stolčeku — Alanove letecké hodinky — ukazovaly bezmála jednu hodinu po polnoci a ešte bdela. Jej nevysvetliteľné znepokojenie sa chvíľami menilo na úzkosť pred čímsi, čo malo prísť. Už od mladi zaznačovala takúto obzvláštnu citlivosť. Neklamala sa. Inštinkt ju nemohol klamať.

Keď počula na chodbe zvuk krokov, s istotou určovala, že smerujú k číslu 353, deviateho poschodia a že značia čosi — nepríjemného. Neboly rýchle ani pomalé, pričom s ich ohlasom odrážalo sa od xylolitu chodby čosi zlovestného.

Strhla sa, rozsvietila, zobudila Alana.

Za dvermi ktosi vyslovil polohlasne:

— Číslo 353, tu je to —
Hneď potom rázne zaklopanie.

Alan so zamrmlaním vkĺzol do domáceho kabáta a rozmrzený vyšiel do obývacej izby.

— Kto je? — pýtal sa neveľmi prívetivo.

— Otvorte! — ohlas rozkazovacím tónom zpoza dverí.

Kata sa zachvela. Jej predtucha nesklamala.

— Čo chcete? — pýtal sa Alan príkro. Nasledovala odpoveď složená z troch slov, známych z kriminálnych románov. Kata zbledla a oprela sa lakťami v posteli. Alan bez váhania otvoril.

— V mene zákona!

Na prah dverí vpadli traja mužovia s klobúkmi vrazenými do čiel, v raglánoch s vyhrnutými goliermi. Za nimi sa načahovala ďalšia zvedavá tvár: nočný strážca domu. Akiste vpustil nevolaných hostí dnu a doviedol na správnu adresu podľa obývacieho plánu.

Prvý z mužov pokročil ďalej.

Alan Lloyd sa ostro ohradil:

— Páni, upozorňujem vás dôrazne, že nemáte práva! Som dôstojníkom brannej moci a toto je môj súkromný byt!

Mužovia nevšímavo vstúpili o ďalší krok.

— Uspokojte sa, kapitán, nekonáme protizákonne, veď zastupujeme zákon. Sme na správnej adrese. Ak nás tuná nočný strážca domu správne doviedol, ste kapitán Alan Georg Lloyd. Tamhľa vykúka z vedľajšej izby vaša sestra, miss Charlotta, všakže?

— Skoro ste uhádli. Vysvetlili by ste mi láskave…? Čo chcete, teraz v noci…?

— Ak sme neuhádli na prvý raz, opravujeme sa. Dáma za vami je vaša manželka… Lepšie? Teda! No tú nehľadáme. Radi by sme s vašou sestrou, s miss Charlottou —
— Spí vedľa! Dúfam, že vo svojej bezohľadnosti nezájdete tak ďaleko, a nevyrušíte dámu zo spánku! Opakujem, tu je byt dôstojníka, ani polícia nemá právo — nevysvetlili by ste mi zaraz?! — Alan sa sotva vedel zdržať od hnevu.

— Oj, radi vysvetlíme, prečo by nie, — odvetil pokojne prvý z nočných návštevníkov a ukázal na dlani akýsi predmet, — poznáte toto?

Alan vyvalil od údivu oči.

Bol to drobný znak s iniciálkami Ochrannej služby, s krátkou prívesnou retiazkou. Alanovi bol známy. Počul už veľa o tajnom sbore, hoci s jeho príslušníkmi nikdy nemal nič do činenia.

Teraz prvý raz.

Pred ním stáli traja príslušníci sboru, ktorý ako jediný z bezpečnostných ustanovizní mal výsadu kontrolovať aj brannú moc!

— Ak nestačí, — poznačil vedúci trojice ľahostajne, — tu je písomné povolenie vášho vojenského veliteľstva, ráčte sa presvedčiť!

Kapitán Lloyd už iba letmo pozrel na papier, presvedčil sa na prvý pohľad. Išlo o pravý dokument. Nedočítal, zahmlilo sa mu pred očami. Nasilu sa ovládol, keď pozýval ďalej zdvorilých, ale nepríjemných predstaviteľov zákona.

— Opravujem sa, gentlemani, ráčte vstúpiť… Ospravedlňte moje podráždenie. Nech sa páči, hoci nijako nechápem —
S porozumením kývli. Zaplesli zvedavému nočnému strážcovi dvere pred nosom, div mu ho neprivreli, tak hlúpo nazízal dnu.

Charlotta zvýskla, keď sa prebudila a zazrela na prahu siluety cudzích mužov. Alan ju niekoľkými slovami uspokojil. Obidve ženy vstaly, vo chvíli sa obliekly a stúlené k sebe čakaly, čo príde. Mohly rozrušené poplašeno sledovať systematickú domovú prehliadku. Alan stál so zamračeným čelom a zarytým hnevlivým pohľadom.

Čo hľadali?

Na čí príkaz? Na podklade akého podozrenia?

Spomenul si na vyprávanie Charlotty, o jej vypočúvaní na polícii. Či tam treba hľadať počiatok nitky? Čo sa vtedy Charlotty vypytovali? Akési bezvýznamné podrobnosti z otcovho života… Vraj z posledných dní, tesne pred tým čo —
Čo s tým však, preboha, má spoločného Ochranná služba? Čo mal s ňou do roboty otec alebo čo Ochranná služba — s ním?

Márne hádal, premýšľal.

Príslušníci Ochrannej služby zatiaľ svedomito, s pedantnou dôkladnosťou obrátili celý byt na ruby. Napokon dvaja prestali a pokrčili pleciami. Ich veliteľ vyberal ešte akési papiere z Charlottinej priehradky a strkal ich do vnútorného náprsného vrecka.

— Hotovo! — povedali.

— Sme hotoví, — kapitán Lloyd, — ozval sa sucho aj on, odkašľal si a dodal s istou ľútosťou:

— Musíme žiaľ zdvorile požiadať vás i miss Charlottu Lloydovú, aby ste sa láskave obliekli a išli s nami!

Alan pobúrený vyskočil.

— Zatknutie? Teraz v noci, hneď?

— Áno, teraz, hneď! Veľmi ľutujem, ale neprečítali ste si do konca naše plnomocenstvo. Musím naozaj trvať na tomto nanajvýš nepríjemnom, ale nevyhnutnom opatrení. Prosím si vaše slovo, pán kapitán, že sa nepokúsite o nijakú nerozvážnosť, kým vás počkáme vonku na chodbe! Vo vašom záujme…

Alanovi sa chcelo zrevať od zlosti, no ovládol sa.

— Dobre, dávam čestné slovo! — riekol temne a vypäl sa v celej výške. — No už nie čestné slovo dôstojníka! — pripojil prudko, drviac slová medzi zubami. Siahol po blúze rovnošaty a bezohľadne si strhal s náramenníc zlaté dinštinkcie, pásiky s rukávov, aj kostričky vysokých vyznamenaní.

Veliteľ trojky príslušníkov Ochrannej služby pokrčil ľútostivo plecami a vyšiel za svojimi na chodbu.

Súčasne vrhly sa Charlotta i Kata s plačom k Alanovi. Odtískal ich zamietavým pohybom.

— Čo sa robí? Čo to všetko značí? Hovor, vysvetli predsa, Alan! — úpela Kata.

— Ani len netuším, — prekĺzlo mu ťažko cez pery a pozeral na Charlottu.

— Viem práve toľko ako vy dvaja dovedna! — vyrazila.

— Dozvieme sa, obliekaj sa, — kývol Charlotte, — Kata, pomôž jej, prosím!

— Idem s vami! — uniklo Kataríne.

— Nemôžeš, i tak sa vrátime — čoskoro! Chvatne nahádzal na seba zhanobenú uniformu, počkal, dokým sa sestra neobliekla a krátko rozlúčila, potom sám objal ženu a pod jej uslzeným pohľadom plným obáv, vyšiel. Až vo dverách zaznely jeho povzbudzujúce slová:

— Buď pevná, Katka moja! Netráp sa zbytočne, vec sa vysvetlí, čoskoro sa vrátim!

Dvere za ním zapadly a kroky zakrátko doznely.

— — —
Dole čakal automobil so zatvorenou kabínou pre šesť osôb. Charlotta sa pritúlila k bratovi, mužovia zasadli oproti nim. Motor tíško zabral. Rozleteli sa ulicami zvlhnutými od klesajúcej hmly.

Mlčali. Jemné otrasy dokonale perovaného vozidla uspávaly. Lloydovci, aj keď vytrhnutí zprostred prvého sna, nemuseli nasilu odolávať pokušeniu spánku, ako agenti Ochrannej služby. Alan i Charlotta hľadeli kamsi do prázdna; obidvom im v očiach blčal hnev a vzdor. Spytovali si svedomie, no márne, nič nevyhútali, nevedeli, ako prišli do spojenia s organizáciou, ktorá mala na starosti chrániť najhlbšie štátne tajomstvá.

Alan si sprevracal v pamäti spomienky z vojnových čias. Nenapadlo mu na nijaký spôsob nič múdreho, čím dlhšie premýšľal, tým viac nadobúdal istoty, že ide o poľutovaniahodný, neodpustiteľný prechmat. A ten sa musí čoskoro vysvetliť.

Tu si spomenul na najpochvalnejšie neoficiálne zprávy o činnosti Ochrannej služby, kolujúce najmä vo vojenských kruhoch. Organizácia vraj pracovala s obdivuhodnou presnosťou. Jej príslušníci boli priam všadeprítomní; neuveriteľne dokonale vedeli spolupracovať. Boli disciplinovaní až po hranicu prušiackeho drilu, mali výcvik, aký regulérna armáda nevedela dosiahnuť. Nekonali zbytočne, ani prenáhlene, išli vždy len — naisto!

Toto Alana znepokojilo.

Podľa rovnomerného hučania motoru auta usudzoval, že uháňajú veľkou rýchlosťou. Dozaista, len čo prefŕkli frekventovanými ulicami Salvoxany a prišli na voľnú autostrádu, jachali najväčšou dosiahnuteľnou rýchlosťou.

Keď napokon brzdy vozidla ľahko zaškrípaly, pohľad na letecké hodinky Alana prekvapil. Ukazovaly desať minút po jednej. Priložil si hodinky k uchu: išly. Až pozornejší pohľad na ne mu všetko vysvetlil. Regulátor ručičiek bol vysunutý, ručičky stály. Pochopil, že to náročky spravil pri domovej prehliadke daktorý z rušiteľov. Hodinky ležaly po celý čas na nočnom stolíku. Keď si ich pri odchode pripínal na zápästie, nepovšimol si povytiahnutého regulátora. Stratil časovú orientáciu, nemohol si vyrátať vzdialenosť, ktorú premerali. Záležalo akiste na tom, aby sa nedozvedeli miesto, kde ich odvážali. Alan jednako odhadoval, že jachali okrúhle dve hodiny.

Nepomyslel si, aké boly metódy znamenitých mužov Ochrannej služby. Nezišlo mu na um, že ich títo mohli poldruhej hodiny voziť v uzavretom kruhu…

Zvonka, pobliže auta ozvaly sa hlasy. Sprievodcovia otvorili dvere kabíny.

Lloydovci vystúpili.

Našli sa v akomsi tuneli, osvetlenom na rovnomernú vzdialenosť prudkými svetlami. Nestačili sa poobzerať. Sprievodcovia ich vtisli do výťahu, sieť sa za nimi stiahla. Dvojminútový sostup. Potom ich rozlúčili. Ledva si s Charlottou vymenili niekoľko povzbudzujúcich slov.

Z nevysvetliteľného dôvodu vybrali Alanovi všetky drobné predmety z vrecák, ba nezabudli ani na jeho zápästné hodinky. Márne protestoval, že nie je väzňom! Spravili presný súpis odohraných predmetov a dali mu ho podpísať.

Hádal, že mohly byť štyri hodiny ráno, keď ho predviedli na prvé vypočutie.

Za akousi katedrou vítal ho neprívetivý pohľad vypočúvajúceho. Musel sa postaviť presne pred inkvizítora, na vyznačený biely krúžok.

— Vraj ste sa sami degradovali, áno, áno — pravdaže…!

Alan si nemohol odpustiť posmešnú poznámku:

— Domnieval som sa vždy, že aj v civilných kruhoch sú natoľko informovaní o vojenských predpisoch, aby vedeli, že vojak sa nemôže sám degradovať, lebo si hodnosť nedal! Môže sa pravda — vzdať z vlastnej vôle, ak v ňom pokoria vojaka — bojovníka…!

— Miernite sa, kapitán, — mrazily slová vypočúvajúceho. — Prudkosť býva len na škodu!

— Nie som kapitánom, — odrazil ho rovnako chladne Alan, — prosím, neoslovujte ma tak! Keby ste mi radšej pokiaľ možno s malým omeškaním povedali, prečo ste mňa a moju sestru o polnoci vytiahli z postele a odvliekli!

— Zdá sa, že zdvorilosť nie je asi vrodenou vlastnosťou Lloydovcov! Aj váš otec Archibald —
— Vynechajte láskave všetku rodinu z hry! Nepatrí ta. No ja ešte stále netrpezlivo čakám na vysvetlenie!

Inkvizítor sa rezavo zasmial.

— Tak. Váš otec nepatrí do hry…! Váš veľactený pán otec, Archibald Lloyd — nič, celkom nič…! Chcete tým vari hneď naznačiť, že nepoznáte príčinu, prečo sme vás sem priviezli?

— Áno, to chcem!

Vtedy Alanov hlas trochu klesol a stratil aj podfarbenie plného sebavedomia. Ako by iskra prskla, blysla mu čudná myšlienka… Vyšetrujúci hneď medzi prvými slovami vyslovil otcovo meno. Vec teda bezpochyby súvisí aj s otcovou osobou. Ak on, Alan, a sestra Charlotta nemali na veci vedome najnepatrnejšej účasti, logickým záverom vyplývala z daností jediná možnosť: účastenstvo Archibalda Lloyda!

Tu si Alan spomínal na prvé roky vojny, keď ešte celá rodina doma nažívala pospolu v radostnej shode pri plnom zdraví. Pripamätúval si, ako sa otec nenazdajky vzdal údajne zo zdravotných dôvodov — ministerského kresla, hoci práve v tých časoch prekypoval zdravím a energiou. Veľa sa vtedy šepkalo o čudnom rozhodnutí… Úspechy, obľúbenosť, pracovný génius Archibalda Lloyda boly nenadarmo príslovečné. Vravelo sa čosi, že sa vynikajúci štátnik vzdal jednej funkcie preto, aby prijal druhú, azda dôležitejšiu a zodpovednejšiu. U Lloydovcov doma najlepšie vedeli, že táto druhá funkcia nijako neznačila uľahčenie, veď senior Lloyd odvtedy pracoval — možno povedať — dňom i nocou! V akom úradnom zadelení, v akej funkcii venoval Archibald Lloyd všetok um génia záujmom vlasti, na čom pracoval, kde mal úradovne, — to boly otázky, na ktoré nevedel odpovedať nik, ani zpomedzi jeho najbližších. On sám to nikdy nespomenul. A keď sa kedysi odvážili Pete a Garry vyzvedať, zahriakol ich drsno ponaučením, že vo vojne sa o takých veciach nehovorí, že úradné veci sú pre verejnosť najprísnejším tajomstvom, že každé slovo by bolo zradou… Nepriateľ môže načúvať všade…!

Týmto uvažovaním priblížil sa Alan — k pravde.

Ochranná služba strážila najväčšie štátne tajomstvá. To bolo isté. Otec sa podobnými vecami zaoberal, o tom nebolo pochýb… Teda — otec bol akiste zapletený do čohosi — čohosi — čo zostra zaváňalo — — —
Vypočúvajúci hneď postriehol pokles Alanovho hlasu, i jeho náhle snížený exponent sebavedomia. Vytušil správne, že v myšlienkovom postupe vypočúvaného vystal pod akýmsi vonkajším vplyvom podstatný spojovací článok, čím sa naštrbila celistvosť pripravovaných a mozgom osnovaných protizáverov. Preto sa inkvizítor odhodlal na otvorený útok:

— Kapitán Alan Georg Lloyd, prestaňte s komédiou! Ochranná služba nevývratne dokázala, že váš otec, donedávna generálny splnomocnenec pre výrobu atomovej energie, zradil národ a štát najodpornejším spôsobom, že zapredal cudzine tajomstvo, ktoré zaisťovalo superioritu vlasti v celom svete! Vás sme zaistili pre odôvodnené podozrenie, že ste pri ohavnej zrade pomáhali! Počúvajte, z čoho vás viní žaloba! — Že ste vo vojnovom období pri bojovej akcii proti nepriateľovi úmyselne zavinili haváriu veliteľského stroja 322 — 1 nad nepriateľským územím, aby ste mohli agentom cudzej mocnosti vydať najcennejší výdobytok našej vedy. Nepodvratné výpovede svedkov ešte len sostavujeme. Máme poruke napríklad výpoveď kapitána Mooreho. Vo viacerých bodoch vám priťažuje. Obviňuje vás, že ste úmyselne zapríčinili skazu 322 — 1, aj celej posádky! Vyzývam vás, vzdajte sa zapierania, to iba zväčší vašu vinu! Priznajte sa!

Posledné slová od katedry dotýkaly sa sluchu obvineného ako by z nesmiernej diaľky. A keď obviňujúci hlas stíchol, kapitán Alan Georg Lloyd padol pred katedrou dolu tvárou ako podťatý… On, ktorý sa mnoho ráz s udivujúcou odvahou a sebažertvou udatne bil s presilou tvárou v tvár smrti, on, čo tisíc ráz hľadel do hlavní smrtonosných nepriateľských zbraní bez zachvenia — tentoraz nevydržal… On, taký smelý — tvrdý muž — nevydržal…

Stáva sa zavše v živote, že príde, čo i najtvrdších zgniavi…

Súčasne s pádom dôstojníka pri inkvizítorskej katedre cvakol posledný záber neviditeľnej miniatúrnej filmovacej aparatúry, vmontovanej v prednej časti stola. Týmto vznikol dokument, ktorý zachycoval v obraze i zvuku hlasové podfarbenie pri výrokoch obžalovaného, ako aj najnepatrnejšie záchvevy v jeho tvári, spôsobované duševnými poryvmi za vypočúvania.

VI.

V základoch citeľne oslabená vnútorná štruktúra amerického kolosa, hoci úzkostlivo zatajovaná, predsa len prenikala navonok do ostatného sveta. Politici západu z prestížnych dôvodov pridržiavali sa však naďalej nastúpenej línie, i keď obozretné skúmania situácie po nových presunoch síl stavaly do cesty rovnocennosť ázijského valu. Bolo rozhodnuté až do ďalšieho vývinu vyčkať a neustúpiť od požiadaviek raz predložených.

Ázijského veľvyslanca Fu-tsiho upovedomili, aby tlmočil svojej vláde, že na postúpení koncesií sa trvá. Fu-tsi prijal nótu s útrpnou povýšenosťou a hneď poslal leteckého kuriéra s odkazom do Ri-Kingu. Odpoveď sa nezdržala. Prišla obratom v tomto znení:

— Vláda suverénneho Ázijského štátu po opätovnom preskúmaní požiadaviek, o ktorých v zásade už bolo rozhodnuté, prichádza ku konečnému záveru, že nijako nemôže opodstatniť nároky na neodlučiteľné územia, patriace slobodným národom ázijským. Preto opätovne prepúšťa rozhodnutie Medzinárodnému súdu…

V čase, keď arogantný Fu-tsi odovzdával odpoveď, s ázijskej strany sa zabezpečovali tým, že do sporného územia premiesťovali silné vojenské jednotky s najmodernejšou výzbrojou. Pobrežný pás sporného územia v hĺbke niekoľkých kilometrov, označovaný do konečného rozhodnutia za pásmo nikoho, ležal totiž proti výbežku polostrova, ktorý bol pod americkou správou. Len niekoľkostometrová úžina zabraňovala tu úplnému kontaktu pohraničných stráží. Bieli dôstojníci ďalekohľadmi pozorne sledovali prísun ázijských vojsk. Sotvaže však tieto prekročily neutrálne pásmo a začaly zaujímať postavenia pri samom pobreží, nastal v tábore bielych poplach. Z malej pevnôstky na konci výbežku polostrova vystrelili na príkaz veliteľa poplašnú salvu. Rádiogram pre veliteľstvo v zázemí hneď ohlasoval provokatívny čin so strany farbistých vojsk.

Na druhej strane zprvu kvalifikovali delovú salvu ako nepriateľský protiakt. I namierili ústia zbraní cez úžinu na americkú pevnôstku, odhodlaní k represáliám.

Na šťastie ďalšie výstrely nepadly a tak sa obidve strany pohrúžily do napätého pokoja za opatrného vyčkávania v brannej pohotovosti.

V zázemí, na západe v tábore bielych, spôsobily zvesti o ázijskom podniku hotové demonštrácie… Prejavy davu neslobodno kvalifikovať ako vôľu národa. Nálada v dave je podmienená najrozličnejšími okolnosťami, ktoré s jeho spontánnym prejavom často nijako nesúvisia. Takpodobne v Salvoxane. Vo veľmeste shromaždily sa pred niektorými budovami ministerstiev masy ľudu a hrozily do okien. Prejavy nevedela potlačiť ani polícia. Blahosklonné konanie vlády ľud odsudzoval jednými ústami a predsa zdržanlivý zástoj kongresu bolo možno označiť za jedine správny…

Za to nič, ak demonštranti vykrikovali:

— Na čo máme atomovú bombu?

— Rozbiť, zničiť, smiesť!

Stávajú sa často podobné prípady ako v Salvoxane, keď do okien veľvyslanectva Ázijského štátu lietaly kamene, keď dokonca ktosi na fasádu budovy strieľal z automatickej zbrane. Tak podobne našli i pre tento prípad správne východisko. Len čo sa demonštrácie staly hrozivými, zakročilo vojsko…

Mentalita národov bieleho a farbistého plemena sa v mnohom zásadnom nelíši, čoho neklamným dôkazom nech sú výjavy, čo sa približne v tom istom čase odohrávaly v ázijskej metropoli — v Ri-Kingu. Ani tu neboly masy shovievavejšie k predstaviteľom západu; bitky, ublíženia na tele, ba i smrtné prípady sa množily…

V Salvoxane Fu-tsi ostro protestoval proti násiliu a žiadal dôrazne okamžitú satisfakciu vo forme najprísnejších trestov pre vinníkov.

Biely veľvyslanec v Ri-Kingu napodiv spravil to isté…

Satisfakcie ani na jednej strane neprišly v ustanovených lehotách, ba neprišly vôbec a tak — na najväčší údiv sveta — Ázijský štát odvolal svojho diplomatického zástupcu zo Salvoxany a bielemu vyslancovi v Ri-Kingu súčasne oznámili, že jeho prítomnosť v krajine je naďalej neželateľná.

Z ničoho vlastne a predsa spor, vzniknuvší medzi obidvoma krajinami stával sa so dňa na deň hrozivejším. Márne sa diplomati pokúšali vec urovnať vo chvályhodnom úsilí zachrániť mier, ešte len pred nedávnom obnovený. Prekážky nielen že sa nesrovnávaly, lež nové ustavične rástly do výšav a zabraňovaly sblíženiu. Incident sa rozrastal, vec išla na ostrie noža…

V zasvätených kruhoch správne tušili, že skôr, či neskôr prípad zakľúči skríženie zbraní s výsledkom, o ktorom nik nepochyboval. Málokto šípil, ako sa sily vyrovnaly… Lebo len dvaja rovní kohútí sa neznesú na jednom smetisku…

A nedorozumenie sa so dňa ma deň prehlbovalo… Poslednú slabú nádej vkladaly národy do rozhodnutia Medzinárodného súdu. Zasadnutie sa čakalo s veľkým napätím. Optimisticky naladilo delegovanie zástupcov obidvoch nepriateľských mocností, úsilie po smierlivom riešení prejavila sa teda znenadania na obidvoch sporných stranách…

Kto tušil vo chvíli, keď v metropoli Spojených štátov europských zasadli diplomatickí zástupcovia všetkých krajín za zelené stoly, aby odvrátili búrku, čo sa čiernymi mračnami na predzvesť už-už sťahovala ponad obzory sveta — že je už neskoro?
Kto vedel?

Taký je predsa záver politických náuk; v jediný vyúsťujú: neprenáhliť sa, nedať sa prekvapiť a — prekvapiť!

Rozhodnutia už padly, tvrdé, neľútostné, na obidvoch stranách. Rozhodnutia napodiv rovnaké v krutej bezohľadnosti…

Energia, po veky v hmote utajovaná, mala byť zapätá do bezuzdného besnenia! Preceňovaný mozog človeka mal sa stať v nadutej pýche veliteľom nekonečných atomických armád. Úbohý, obmedzený mozog! Decko v plienkach chcelo dostať do rúčok opraty od svorky besov, vrtošivých, divých, poddajných a poslušných len prasile odvekých zákonov prírodných! Kade sa vrhnú do útoku nekonečné armády; nekontrolovateľné v besnote vzbury, počúvnu pochabé príkazy? Alebo sa tie neporátateľné mikroarmády vrtošivo zvrtnú, vzbúria proti vyzývateľovi a obrátia po veky utajovanú silu na záhubu samotného provokatéra, ktorý sa v nenávistnej odvahe opovážil vyvolať ich zpoza hraníc známych síl?

Diabolského spojenca si si vybral, pochabec-človek! Neznámeho. Naozaj, s arzenálom zbraní nedefinovateľného potenciálu. Nespútateľného, neovplyvniteľného.

Tras sa svet!

Rútiš sa do beznádeje, s nezadržiteľnou istotou padáš do priepasti, zkade niet návratu! Priečiš sa zákonom, zlovoľný, pyšný!

Chceš sa nazývať svetom medzi Svetmi, nepatrná smida, poškrabok obrov makrokozmu! Tie všetky, kolosálne proti tebe hľadia na teba s nekonečným úžasom! Ony — ozrutné, nekonečné — počúvajú, poslúchajú Zákon.

A ty? Čo robíš, bezvýznamný atom? Kde sa to rútiš, vymkýnajúc sa z dráhy predurčenej ti Najvyšším, obsahujúcim všetko vo všetkom, teda i teba, nepatrný, mikro-mikroskopický — posledný?! Tras sa, ak na svojhlavej dobrodružnej púti prekročíš cesty, vymedzené pre iných! Jediným horúcim dýchnutím Svetov sa stratíš, rozplynieš!

Ešte máš vari čas, slobodno sa ti vrátiť. Vráť sa chytro nazad do priestorov, zájdi do závozov, vyhranených tebe a vyvaruj sa úchyliek! Ešte máš čas…

Nepočúvni — a vzbúri sa všetko proti tebe!

Živly ťa pohltia, vypadneš z harmónie odsúdený zákonmi! Beda ti, prebeda, ak nepočúvneš.'

No rozhodnutie, zdá sa, už padlo! Tvrdé, neľútostné.

Energia, po veky utajovaná v hmote, bola evokovaná do besnenia. Mozog človeka, precenený v nadutej pýche, odvážil sa predsa, nedbajúc na varovanie prirodzenosti, dirigovať sily zpoza hranice!

Lehota vypršala…

Naplnia sa teda predsa slová z epištoly sv. Petra:

— I príde znenazdajky ako zlodej v noci ten deň Pána, keď sa obloha sťa v prudkosti víchra pominie a aj ohnivé živly sa rozplynú. Potom zem a všetko, čo je na nej — zhorí — — —
— — —
Vtedy, keď sú noci najhlbšie, pred pribúdaním mesiaca, vysúvaly sa v presne vyrátaných intervaloch z podzemných letíšť štvorca 123/456 štíhle letúny na cvičný manévrovací let. Boly to špeciálne vystrojené lietadlá s tryskovými motormi, eskadra »T«… Vojenské kruhy označovaly ju výstižným pomenovaním Tornádo.

Osadenstvo tohto útvaru sa skladalo z najvyberanejších kapacít letectva, zväčša mnohonásobných víťazov z leteckých súbojov minulej vojny, ako aj z najúspešnejších posádok sektoru vrhačov bômb.

Bezstarostne, s veselými tvárami vliezali mladí letci do kabín strojov. Nik veru zpomedzi nich netušil, že cvičný manévrovací let vo skutočnosti plánovaly najvyššie vojenské miesta ako riadnu bojovú akciu. Piloti, pozorovatelia, strelci a vrhači bômb eskadry Tornádo nemali tušenia o cieli letu. Nevedeli, že každý letún eskadry v spodnej časti trupu bol vystrojený zásobníkom s hydraulickým uvoľňovacím zariadením, ktoré prisávalo po čiernom telese cigarovitého tvaru s veľavýznamným označením — AB 92…! Chystali sa na trošku rozptýlenia, okrídlení junáci…

Postupne opustily podzemné letištia všetky lietadlá, sformovaly sa podľa svetelných znakov na krídlach do nástupných útvarov a nabraly počiatočný kurz — na sever… Čo na tom zvláštneho? Nič predsa, iba obyčajný cvičný nočný let… A stroje hučaly — — —
Nebude od veci spomenúť aj výskumný nočný let ázijskej vzdušnej floty, označenej na krídlach príslušných letúnov seriou 99 Q; štartovala toho istého dňa — azda s malým oneskorením po eskadre Tornádo. V strojoch Tornáda — bieli, v letúnoch 99 Q — osadenstvo žltohnedých tvári, taký azda rozdiel, ináč sa flota 99 Q vyrovnala dosiahnuteľnou rýchlosťou strojov i výzbrojou temer do detailov — Tornádu, ak ho dokonca neprekonávala…

Čudné, naozaj!

99 Q nabrala tak isto kurz — sever…

Ázijčania vyleteli na príkaz najvyššieho veliteľstva vzdušných zbraní a naberali stratosferickú výšku. Dokonalosťou prístrojov na lietanie naslepo prekonávaly stroje eskadry 99 Q podľa hodnoverných zpráv výzbroj všetkých strojov najmodernejšej výroby. Okrem známych už podtrupných schránok s čiernymi, navlas podobnými cigarovitými telesami ako pri lietadlách typu Tornádo, stroje ázijské maly vmontované najvýkonnejšie rýchlopalné kanóniky nevídaného typu o veľkej nosnosti. Žiaľ, ani osadenstvo 99 Q nemalo potuchy o náklade, upevnenom na podtrupkoch, ináč by tváre členov posádok neboly bývaly ani zďaleka tak bezstarostné.

Zámer?

Obidve eskadry — Tornádo a 99 Q maly súčasne skončiť nedorozumenie medzi bielymi a farebnými, zatiaľ čo konferencia Medzinárodného súdu v metropoli Spojených štátov europských ešte len začínala debatu o spornej záležitosti…

Vari sama Prozreteľnosť chcela, aby trest postihol obidve strany súčasne.

Aby si v jednej chvíli miesto podania smierlivých pravíc navzájom pripravovaly skazu, záhubu, smrť!

Výstraha pred trestom božím — ešte ďaleko strašnejším — blížila sa v tomto dopustení na pochabé človečenstvo, podujímajúce sa v zaslepenej pýche zabrdnúť do krážov neznámych, aby odtiaľ pre vlastné ničotné záujmy do područia vzalo sily, dané hmote božskou prezieravosťou.

Dvojnásobný zhubný tajfún sa blížil, aby chvostom rozprávkového šarkana smietol opovážlivcov. Aby ich šmaril ta, odkiaľ vyšli…

Každou sekundou približovaly sa obidve eskadry na dvojnásobnej ceste smrti. Letely z opačných koncov sveta — proti sebe… Vždy na sever — na sever… V nebotyčných výšavách hučaly rozhýbavané výbuchmi reakčných motorov; uháňaly za vytýčenými cieľmi — aby ich nikdy nedosiahly… Priblížila sa chvíľa, kedy sa maly rozštiepiť sťa rázsochy vo všetkých smeroch, aby smrtiaci úder dopadol skoncentrovane, na najcitlivejších miestach naraz.

Sama Prozreteľnosť vnukla obidvom stranám v jadre rovnaký plán. Tie isté príkazy chystali z ázijského veliteľstva, ako z dirigujúcej centrály Tornáda.

Prv, než sa tak stalo, skôr ako z obidvoch plánovacích centier vydali rozkazy na rozvetvenie sväzov, zachovávajúcich spoločný kurz, obsluhovači radarových prístrojov, — týchto skvelých zariadení, vynájdených v minulej vojne, — spozorovali a hlásili čudný zjav.

Radary eskadier 99 Q aj Tornáda prezrádzaly blízkosť cudzích strojov.

Priesečíky na zamerovačoch neomylne registrovaly, že sa k sebe rýchlosťou orkánu blížia dve skupiny letúnov, počtom približne v rovnakej sile, skoro v rovnakej výške…!

Aké otriasajúce prekvapenie spôsobily v dirigujúcich centrálach prijaté hlásenia, zvestujúce toto náhodné stretnutie! Ako zbledly žltkastohnedé i biele tváre, ako sa zachvely prsty stratégov, upravujúcich Tornádo i 99 Q!

Tu i tam sledovali podľa gónií čo najpozornejšie lety rýchloletúnov. Na podrobných mapách preťahovaly sa významné čiary. Prsty sa dotýkaly máp, podľa ktorých bezpečne poznať, že dva útvary sa stretly dakde nad polárnymi pustatinami. Áno, Tornádo a 99 Q narazily na seba v tom čase nad najpustejším územím sveta. Zachovávajúc kurz na sever, preletovaly krajmi bielej smrti, večného ľadu a snehu, aby sa nepozorovane dostaly do tyla protivníka na opačnej pologuli!

Rovno na sever, cez polárne kraje, točňu, do srdca krajiny, ktorá ako kolos zaberá západnú pologuľu…

Cez polárne kraje, točňu, sibírske končiny, na juh — do srdca ázijskej veľríše!

Tak znely na obidvoch stranách tajné rozkazy, známe iba najpovolanejším.

Tento plán mal všetky výhody. Najkratšia vzdialenosť a najväčšia pravdepodobnosť utajenia…

Skutočne v nijakom prípade nemohlo ísť o náhodné stretnutie! Dve mocnosti, znesvárené strany, bez toho, že by o sebe vedely, to isté chystaly! Protismerné tajfúny sa stretly. Jeden i druhý niesly záhubu, smrť…

Nevyspytateľné cesty sú cesty Prozreteľnosti! Veľkolepá v neobčiahnuteľnej predvídavosti je jej velebná múdrosť!

— Bezodkladne do boja! Ani jeden z cudzích letúnov nesmie uniknúť! Ani jediný! Vlasť je v nebezpečenstve! — znel okamžitý príkaz z bieleho veliteľstva.

A toľkoto smernice z komanda pre eskadru 99 Q, len čo prišlo hlásenie o stretnutí:

— … páľte na diaľku z kanónikov! Zničiť! Zničiť! Bez ohľadu, bez milosrdenstva!

Nad krajom ďaleko za polárnym kruhom, kdesi blízko severnej točne vyhlásili teda na stretnutie — zápas na život a smrť…

Shora fialová ťažká klenba, odspodu hmlistý prísvit polárnej noci. Viditeľnosť i vo veľkých výškach temer nijaká… Smysly človeka klamaly, staly sa zbytočnými. Boj mal byť zápolením stroja proti stroju…

Zprvu mierne prekvapené tváre letcov tuhly, oči sa menily na žeravé uhlíky, mozgy sa napínaly, srdcia zabúchaly v očakávaní zápasu, v ktorom na každej strane si boli istí víťazstvom. Vojak nefilozofuje. Ak znie rozkaz: zničiť, teda zničiť! To toľko ako zvíťaziť, alebo vytrvať do posledného a — padnúť!

Veliteľ eskadry Tornádo vydal prvý rozkaz k akcii, nevedomky shodný s príkazom pre 99 Q:

— Páľte na diaľku z hrubých palubných zbraní, len čo zamerovače na radaroch zaznačia dostrelovú vzdialenosť!

Dva kŕdle ozrutných vtákov vrhly sa na seba v plnej letovej rýchlosti. Hruborážne kanóniky Ázijcov začaly boj, v zápätí sa primiešaly aj guľomety bielych strelcov. Do vzduchotesných, umele vytápaných kabín letúnov s kyslíkovým zariadením neprenikal štekot rýchlopalných hlavní; riedky vzduch stratosferickej výšky ho len zčasti prenášal zvukovými vlnami. Za to ohnivé švihy svietiacich projektilov zvidnely, podkladané či už fialovým zenitom alebo šedavou poločiernotou hlbín. Súperi sa navzájom nevideli. Ostrejšia a od zraku ďaleko presnejšia bola zvuková fotografia v magickom oku radaru, zaznačujúca neomylne každú polohu letúna, s ktorou boly zladené všetky zamerovače zbraní.

V blízkom boji začaly získavať menšie, obratnejšie stroje eskadry 99 Q, vedené virtuóznymi špecialistami. Opisovaly neuveriteľné krivky, robily najnemožnejšie zvraty, dorážaly vrčavé ani dojedované osy.

Prísne objektívny bojový pozorovateľ na veliteľskom lietadle Tornáda hlásil rádiotelegraficky prvú bojovú zprávu:

— Nepriateľ je obratnejší. Zatiaľ bez sostrelu! Vtedy si uvedomili v centrále bielych rozsah nebezpečenstva a bezhlavo nariadili:

— Upovedomte všetkých pilotov pri prvom sostrele! Dajte rozkaz na ústup, usilujte sa uniknúť s najväčšou rýchlosťou…

Ako na zavolanie, v tej chvíli — prvý sostrel!

Ktorýsi zvlášť obratný ázijský 99 Q vypálil zblízka celú dávku z rýchlopalného kanónika na protivníka a už v nasledujúcej sekunde rozblčal sa ktorýsi zo strojov Tornáda stravujúcim plameňom… Čoskoro sa prepadol do vývrtky smrti…

Tornádo bolo oslabené.

Hoci — málo na tom záležalo.

Šťastlivý farebný strelec netušil, že keby sostrelený protivník bol býval hoc aj posledný z nepriateľskej eskadry, i tak by nebolo víťazstvo v zápase pririeknuté ázijským farbám!

Horiaci letún s bielym pilotom sa rútil na zem, pokrytú polárnymi ľadmi…

Dorážaly na seba najdivšie rozzúrené osy, jedny podľa príkazu daly sa na divý útek —
Z hĺbok, kde sa iba tušiť dala zem, vyrazil náhle príšerný oslňujúci záblesk takej svetelnej intenzity, že nebesá i biele ľady dolu boly ožiarené nesmiernym jasom, ktorý zaplavoval rovnako hmly i fialovinu výšav. V žltom a belasom ohni zvidnely na niekoľko chvíľ aj letúny obidvoch eskadier: 99 Q dorážajúca, Tornádo na ústupe.

Neskoro — bojové rozhodnutie padlo…

Vyzeralo to, ako by kdesi dole vzbĺkly dve hory: magnézia a síry, na osvetlenie celého povrchu zeme, ktorý si podnikavý fotografista zaumienil zvečniť na snímke. V tom jase — tak sa zdalo — spaľoval zem i nebesá, niektorí z bielych pilotov neomylne poznali obdobu onoho, čo sa tak nezmazateľne vpísal do pamäti celého ľudstva. Ten žltobelasý plameň vyrazil k oblohe po prvý raz nad stotisícovým mestom pri nálete v posledných dňoch minulej vojny. Účinky ostaly na všetky veky zapísané v dejinách: stotisícové mesto zmizlo za niekoľko sekúnd s povrchu zeme a jeho obyvatelia s ním…

Tie isté účinky prejavily sa krátko po vzbĺknutí žltobelasého stĺpa. Vtedy sa strhla búrka, otriasajúca horizontami, takže skupina bombardovacích lietadiel hoci sa už vzďaľovala s najväčšou rýchlosťou v stratosferickej výške, neunikla z dosahu strašného tajfúnu. T keď vzdialené od ohnísk explózií na desiatky kilometrov, letúny staly sa drobnými komármi v povíchrici —
Viacerí z bielych mužov eskadry Tornádo neomylne poznali príbuznosť príznakov. Vtedy a dnes.

I vtedy vybrali najlepších na vykonanie ortieľa. Krvavé dielo sa podarilo; jeho priamym výsledkom bola kapitulácia nepriateľských vojsk, prosba o mier — na kolenách…

Bezpochyby i tentoraz ich posielali splniť podobnú úlohu… Ten nevídaný jas rozžíhal svetlá pochopenia v mozgoch… Dole medzi ľadovými kryhami explodoval sostrelený letún značky »T«… Belasým bleskom sa skončil jeho posledný let, vybuchol teda s nákladom bômb AB 92! Tak je to… nemôže byť ináč, nijaká výbušnina pri explózií sa neprezradí podobnými sprievodnými zjavmi…

Čo čakať od nasledujúcich sekúnd? Ako sa v prítomnosti prejaví moc uvoľnených atomov, keď bojové sväzy letectva nestačily ujsť, keď ostaly priamo v dosahovaní sektore výbuchu, hoci v stratosferickej výške…?

Čo príde?

Odpoveď prišla hneď. Prvý, k ničomu neprirovnateľný belasý a žltý blesk pohasol. Na niekoľko chvíľ zahalilo bojujúce skupiny lietadiel nepreniknuteľné šero v podobe vystreleného rozširujúceho sa mračna — potom akási nesmierna sila jedným vchlípnutím vsala do stredu príšerného víru doprostred otáčavého lievika — všetko medzi nebom a zemou. A to takou silou, proti ktorej tornádo bolo pofukovaním neškodného vetríka, čo sbiera s prachu ulíc pohodené papieriky a lístie stromov a dvíha ich, pohadzuje nimi v samopaši. Pod strašným tlakom nosné plochy letúnov odfrkovaly… A len čo prisávanie dosiahlo najväčšiu intenzitu, z prostriedka smrtonosného lievika vystrelila nová protismerná sila, zmnohonásobnená, divšia. Po vchlípnutí nasledovalo — vypľutie… Nepatrné komáriky — lietadlá eskadier 99 Q a Tornáda rozfŕkly sa na všetky strany, zgniavené, dodrvené — — —
Súčasne zapálily sa medzi nebom a zemou nové svetlá, žlté blesky miešaly sa s belasými. Intenzitou a trvaním predčily prvé.

Obzory sa zachvely v tušení nesmiernosti nastávajúcich chvíľ — — —
[image: image4.emf]
Výbušné AB 92, uložené v podtrupných zásobníkoch obidvoch zničených eskadier explodovaly v krátkych intervaloch za sebou — — —
V ľadových pustatinách strašne zakvílilo. S ohňom zprvu belasým, potom žltkastým dvihly sa do stratosferických výšok nestvorné mračná hroznovitého tvaru…

No nebolo očí, ktoré by sa odvážily kochať v príšernej kráse nevídaného úkazu.

Po šírošírom kraji, v nadhlavníku ktorého žiarila ľahostajným svitom polárka, panovala — smrť!

VII.

Po nezabudnuteľnej noci, v ktorej príslušníci sboru Ochrannej služby odviedli Alana a Charlottu, ostala úbohá Kata Lloydová v cudzom prostredí celkom osamotená. Zdalo sa jej, ako by po krátkom slnečnom dni natrvalo prikvačila nekonečná čierna noc, plná gniavivých predstáv, takých, čo sa z nich nemožno prebudiť. Nemohlo ich zaplašiť ani svetlo nastávajúceho rána, ani deň, vlečúci sa v bezútešnej pustote. Neplakávala, mala v pamäti posledné želanie Alanovo, vyslovené na odchode vo dverách. Bôľu sa však ubrániť nevedela. Mátožne prechádzala sa hore-dolu Charlottiným bytom, sliepňala nevyspatými očami, nemohla ich za čas ani v noci ani vo dne prinútiť k oslobodzujúcemu spánku.

Beznádejnosťou doumáraná sadla si proti oknu do fotela a dlho vydržala hľadieť s výšky deviateho poschodia do hĺbok ulice. Cudzia, nepriateľská Salvoxana — ustavičné hmýrenie, nabité úsilím jednotlivca i kolektívov vydobiť zvonivé, lesknúce sa zlato…

No Kata dozaista nevidela alebo nevnímala; dokým jej nestál po boku Alan, všetko jej bolo ľahostajné. Nezaujímalo ju nič z pohodlného života v pokrokovej krajine, ktorý tu pulzoval na najhrubšej tepne.

Čakala, trpezlivo čakala. Veď Alan sľúbil, že sa čoskoro vráti.

Nevracal sa však akosi. Dni sa míňaly a ani najmenšej zvesti o ňom…

Len pomaličky sa vymaňovala zpod pridúšavého vplyvu cudzoty. Čas sa nezastavil. Je vždy milosrdný, obaľuje boľavé rany hrubnúcimi vrstvami hojivej masti.

Aj Kata, navyknutá na ustavičnú činnosť, čoskoro pociťovala neobyčajnú chuť do práce.

Chytila sa bez váhania do upratovačky, poshľadávala potrebné veci, začala veľké riadenie. Drhla, čistila, leštila. Poprala bielizeň, povešala, usušila, vyhladila. V byte Charlottinom sa zajagalo čistotou.

A hľa, keď nasledujúci večer ustatá líhala, sotva sa stihla pomodliť príležitostnú modlitbu z modlitebnej knižky, ukázal sa žiadúci výsledok: zaspávala tvrdým, zdravým spánkom, ani si nespomenula na Aladínov koberček, aby ju preniesol do rodného kraja…

Po toľkej práci zastihlo ju poludnie, keď po varení, jedle a upratovaní ostala celkom bezradná, lebo v byte už nebolo čoho sa chytiť. Prezrela z dlhej chvíle domáce zásoby. Pomaly sa vyčerpávaly. Zišlo by sa ich doplniť. Azda sa len Charlotta po návrate nenahnevá na takýto cudzí zásah…

Po prvý raz rozhodla sa sama zájsť dolu do mesta, doplniť chýbajúce najpotrebnejšie. Jej reč, nehľadiac na cudzí prízvuk, bola bezchybná; nenadarmo strávila päť rokov v prvotriednom penzionáte, kde sa priučila trom najrozšírenejším rečiam. To bola zásluha notára Stroma; vynaložil veľa na vyškolenie najmilšieho dieťaťa…

Na šťastie ani peňazí Kataríne nechýbalo. Pri istej skromnosti isto jej vydržia na pár týždňov. To už Alan a Charlotta budú dávno, dávno nazad, na tak dlho netreba počítať.

Vykukla von oblokom. Zbadala mrholiacu vlhkosť na rímse, obliekla si dážďový pláštik s kapucňou, zamkla starostlivo byt a sišla výťahom na prízemie. Pri samých dverách pri východe zastavil ju vrátnik. Odovzdával jej prvý list z domova, odpoveď na jej poslednú zprávu. Pozorne si ho schovala; prečíta ho až po návrate z mesta. Však sa dlho nezdrží.

Obdarovala doručiteľa, povedala ešte pre všetky prípady — keby sa niekto z domácich vrátil — že išla nakúpiť a zaraz sa vráti, i vyšla na ulicu. Na chvíľku v pomykove zastala. Rozhodla sa nevzďaľovať príliš, preto uvítala s veľkou radosťou, že na prízemí v susedstve bol veľký obchodný dom Rock & Rock, kde všetko dostať. Vo veľkoobchodoch tohto druhu, rozšírených po mestách na západe možno kúpiť všetko, od ihly po skladací domček, soľou počínajúc a autobusom končiac.

Vošla dnu so širokým prúdom ľudí, z ktorých iba časť išla kupovať; ostatní boli zvedavci a — vreckoví zlodeji… Obchodnými miestnosťami prúdily jednostajne davy. Jedným smerom dnu, druhým von. Na stovkách pultov a regálov udivovaly hŕby najrozličnejšieho tovaru. Šibké prsty predavačov vyberaly, ukazovaly, balily, gombíky automatických elektrických pokladníc cvakaly a vypľúvaly pokladničné bloky. Sály bzučaly vravou.

Kata čochvíľa naplnila nákupnú kabelku potrebnými vecami, potom sa vyviezla pohyblivým schodišťom — eskalátorom — na poschodie, do oddelenia dámskych potrieb. Kriticky prezerala modely šiat, výklady vo vitrínach.

V Salvoxane nepociťovali vojnové a povojnové nedostatky. Tovaru i najkvalitnejšieho ponúkalo sa všade nadostač.

No nie všetky výklady upútaly Katinu pozornosť. Od mnohých sa znechutene odvracala. Výstrednosť módy v nevkusnosti kde-tu zachádzala priďaleko.

Práve poprezerala kolekciu klobúčikov. Zišlo jej na um, že sa už veľmi dlho zdržuje. Popoludnie pokročilo, pomaly sa začalo zvečerievať. Čo keby sa Alan medzičasom vrátil?

Prirodzená ženská zvedavosť ustúpila povinnosti manželky. Zvrtla sa a zamierila k pohyblivému schodišťu.

Sotva naň stúpila, zdalo sa jej, ako by rovnomerne klesajúci pozdĺžny pohyb schodišťa bol priečne narúšaný. Zprvu si toho nevšimla, až keď sa dookola ozvaly výkriky prekvapenia. To sa už dozaista zakývalo nielen pojazdné schodište, lež aj celé, ľuďmi preplnené poschodie.

Prišlo to ako zvyčajne podobné udalosti — celkom neočakávane. Zpočiatku zatriasla sa zem celkom slabučko, ako by v očakávaní čohosi, čo len príde. A zaraz sa chvenie znásobilo na otrasy veľkej prudkosti… Podlaha sa prudko popohýnala a zakmásala všetkým, čo na nej stálo. Trvalo to azda ani nie dve minúty. Tieto dve minúty zanechaly v spomienkach obyvateľov Salvoxany nezabudnuteľné dojmy…

V obchodnom dome Rock & Rock pri prvom, málo badateľnom pohybe dlážky a stien zjačaly tisícky hlasiviek prítomných; ich myseľ prenikala jediná myšlienka: zachrániť sa, uniknúť! Uniknúť z dosahu nebezpečenstva, ktoré zmnohonásobnené hrozí najmä tam, kde je pokope väčšie množstvo ľudí. Masa je vždy ako besný pes: v najzúfalejšom úsilí zachrániť sa, hryzie… Škrekot žien a detí strhne do neuveriteľných nerozvážností aj najrozumnejších ináč pokojných mužských…

Úvodom, hneď po jemnom pohybe podlahy nastal v poschodiach obchodného domu Rock & Rock neopísateľný zmätok. Prúdy ľudí vrhly sa do výťahov i na schodištia v úsilí dostať sa na voľné priestranstvo. Medzi nimi bola i Kata. Mala veľkú výhodu, transportérovým schodišťom dostala sa šťastlivo do prízemia. Už iba pretlačiť sa vchodom…

Čoskoro sa presvedčila, že to nebolo také jednoduché, veď ten istý úmysel prejavily súčasne stovky iných ľudí; aj tí, čo boli v najzadnejších častiach traktu. Kata zbadala, že jej ruky sú v nepomernej nevýhode proti silným bezohľadným rukám mužských, z ktorých veľké percento pozabudlo v nebezpečenstve na pravidlá zdvorilej galantnosti k slabšiemu pohlaviu. Stali sa násilníkmi a hrubcami…

Odohraly sa priam nezabudnuteľné výjavy. Steny sa zachvely a ich oceľové armatúry zaprašťaly. S povál opadly kusy omietky a visiace guľovité telesá sa zaknísaly. Budova stratila pevné základy a stala sa korábom na vlnách v búrke. Sklá vitrín zazvonily, regále sa štiepaly. Vystavené figuríny ožily: pohýnaly sa, dotýkaly navzájom. Ktorási nepevno stála na sadrovom podstavci, stratila rovnováhu a udrela hlinenou tvárou do skla vitríny, rozbila ho a padla s buchotom na hlavy divejúcich ľudí, odsúdených stať sa nedobrovoľnými pasažérmi bludného korába… Výkriky sa miešaly do huku, rachotu a druzgu pustošenia.

Nový otras pohýbal celou budovou. V stenách zjavily sa pukliny. Ťažké regále s najrozličnejším tovarom padaly odrazom od stien a srážaly prekvapených šalejúcich nešťastníkov. Výkriky hrôzy smiešaly sa s jajkaním poranených. Konštrukcia budovy povolila a na jednej strane uvoľnily sa povalové nosníky prvej etáže. Masa muriva padla s jednej strany i s celým zaťažením do prízemia… Cveng drveného skla, škripot kriveného kovu, praskot lámaného dreva… Ryk a kvíľba poranených, prenikavé výkriky žien, prosby, úpenie, aj kliatby… Miestnosti obchodného domu Rock & Rock zmenily sa v pár minútach na nepoznanie.

Katarína s množstvom drobnejších poranení, dosácaná dotargala sa k východu. Tíško, sotva pohybujúc bledými perami, odriekala krátku modlitbu. Razila si cestou. Neskoršie nijako si nevedela spomenúť, ako sa za krátke minúty dostala von na chodník, a jednako si dobre zapamätala veľa podrobností z výjavov hrôzy, ktoré sa odohraly v tom čase v obchodnom dome Rockovcov.

Pevne utkvel jej v pamäti najmä výjav s malým, asi štvorročným dievčatkom; jednou rúčkou svieralo v objatí veľkú, akiste práve kúpenú bábiku, druhou sa pridŕžalo krku matky, ktorá ho niesla na rukách a bránila v trme-vrme pred zdivočeným davom. V sácaní a zúrivom zápolení zachytila sa bábika do šiat istej ženy, takže dieťaťu sa vytrhla z rúčok. Zaplakalo, načahovalo sa dozadu, kde zostal pošliapaný cenný predmet, obracalo hlávku… Znenazdania uvoľnily sa ruky matkine; doteraz držala dieťa pevne v náručí. Dozaista ani by ho nebola pustila, keby nie veľkej krvácajúcej rany na ľavej sluche, utŕženej po údere akýmsi tupým predmetom… Matka vykríkla a vnárala sa pozvoľna do zátopy tiel; dieťa pustila z rúk… Ani Kata nemohla pomôcť, nedalo sa zabrániť tomu. Čo nasledovalo, hoci sa výjav odohral v bezprostrednej blízkosti, vari ani na dva kroky od nej. V mase ľudí nedalo sa pohnúť, vlastnú vôľu hrubo znásilňovala vôľa kolektívu… A tak dievčatko, ktoré nezabudlo smer, kde ostala zadrapená jeho bábika, predieralo sa v zúfalom úsilí nazad, za bábikou, aby so žiaľnym krikom zmizlo pod spleťou gniavivých nôh…

Pri samom východe z obchodných miestností prízemia trepal sa von nevzhľadný muž. Čoskoro objavila Kata osobitný dôvod jeho zdrveného úsilia: odnášal si plné náručie cenných tkanív, zrejme schabraných pri vhodnej príležitosti…

Istá žena stratila v mrvenici peňaženku i zastala v samom priechode a nasilu usilovala sa pretlačiť dovnútra:

— Oh, moje peniaze! Stratila som celý plat! Pusťte…!

Všade, aj v uliciach šialený spech. Nemenšia, nie menej nebezpečná skaza. Nepreniknuteľné kúdoly hustého prachu… Padajúca omietka, cengot skla, vyrážaného z okien, tehly z rúcajúcich sa komínov i kusy múrov starších, menej odolných stavísk. Rozkývané kandelábre pouličných lámp, trhajúce sa dróty elektrického vedenia, pokrútené plechy ríms, vzdúvajúca sa dlažba, i asfalt ulíc… Ľudia vrážali do seba, jedni v úsilí ukryť sa vo vnútri domov, iní naopak, v úsilí čo naj ďalej ujsť od padajúcich múrov… Krížom preletely zavše zdivené tátoše automobilov… Elektrické železnice zastaly… Stovky povozov sa vklínily do seba alebo vžuchly do nečakanej prekážky… V pomätenosti smyslov vyskakovali šialenci z vysokých poschodí…

Kata si podvedome prikryla rukami temeno hlavy a poloprikrčená, ustavične pripravená na úder zblúdenej tehly, pripojila sa k zástupu ľudí, ktorí ozlomkrky utekali na voľné priestranstvo. Bez ducha vpadla do schodišťa, vnárajúceho sa popod zem; poznala vchod do podzemnej železnice — métra. Cítila, že tu bude v bezpečnosti. Ochotne sa podvoľovala zájsť hlbšie, ďalej od vchodu, keď zvonka sa jednostajne tisly nové zástupy. Čím hlbšie, tým bezpečnejšie!

Zbytočne.

Minúty skazy sa minuly a otrasy zeme sa viac neopakovaly. Hrôza sa pomaly povytrácala z očú ľudí a o päť minút najodvážnejší znova vyliezali do ulíc, aby si poprezerali rozsah spustošenia.

Mnohí, veru, Salvoxanu nepoznali. Ani návšteva pažravého Molocha vojny nebola by azda vedela väčšmi zohaviť veľmesto Salvoxanu…

Pár minút…

Rozlialy sa po krajine potoky slz…

Maly byť mementom zo za polárnych končín, mementom a poslednou výstrahou!

Ani Kata neverila očiam, keď vykukla do spustošených avenuí.

Zdeseno ukročila pred nehybnou postavou muža, ležiaceho pri vchode do podzemnej železnice na poslednom schodíku. Vedela, kto je to, hoci mal krvavú tržnú ranu na tvári. Bol zohavený do nepoznania. To ten človek z obchodu Rock & Rock, čo sa tak zúrivo predieral na ulicu. Ešte stále pevne svieral plné náručie ukradnutých hodvábov…
VIII.

Seizmografy hvezdární sa dozaista nemýlily. Zaznačovaly krivolakými dvojzubými krivkami vlnu zemetrasenia, ktorého centrum podľa výpočtov bolo kdesi ďaleko za polárnym kruhom, dakde blízko točne. Otrasy zeme pozorovali postupne v obrovitom okruhu priemeru niekoľko tisíc míľ. Ťažšie postihlo najsevernejšie územia Tichomoria; ležia najbližšie k ohnisku zemetrasenia; vo vzdialenejšej zóne účinky sa prejavily miernejšie. Iba ľahko zasiahlo pásma blízko metropole Salvoxany a kraje južne od nej. Názory učencov o vzniku živelnej pohromy sa rozchádzaly, nenašiel sa ani jediný, čo by bol priamo vyslovil mienku aspoň zčasti podloženú skutočnosťou… Len na istých miestach spomínali katastrofu v súvise s faktormi, ktorých podstatu nebolo radno bližšie ozrejmovať.

Pohroma prejavila sa na niektorých územiach aj inými príznakmi. Nebolo pamätníka strašnejších povíchric. aké nasledovaly po zemetrasení. Po celé dni hučaly ponad kontinenty uragány nivočivej sily. V desnej nespútanosti lámaly lesy, pustošily obydlia. Rozrúcané domy zatarasovaly ulice, storočné stromy-velikány vyvracané i s koreňmi, naposledy smutno zašumely. Vlakové súpravy sa vykoľajovaly, na uliciach i cestách ostaly sprevracané autá, vozy… Čo bolo v ceste, ležalo dodrvené, dolámané, smetené… Oceánska letecká a námorná doprava musela sa na severnej pologuli načas zastaviť pre nepohodu. Nevedely ju zdolať ani najmohutnejšie stroje o desaťtisícoch konských síl. Moria dvíhaly spenené chrbty ako by chcely po oblaky dočiahnuť. Malé percento lodí vrátilo sa z ciest, ak nemaly príležitosť a šťastie uvrznúť do chránených prístavov, hoci i tieto pre mamutie nárazy morského príboja beztak len málokde poskytly azyl. Aj veľmi mnohé z lodí zakotvených v bezpečných prístavoch príboj valiacich sa vĺn poodtrhoval od kotiev a šmaril o kamenné móla, alebo odplavil na šíre more a zničil alebo zahnal do neznáma… K tomu ešte hlásili z pozorovacích staníc, že od severu plávajú do voľných morí bezpočetné ľadové kryhy, ktoré na istý čas znemožnia plavbu.

Na leteckú dopravu ani pomyslieť. Inžinieri doteraz neskonštruovali letún, schopný vzletieť za takých, poveternostných podmienok, nieto ešte udržať správny kurz! živly sa vymykaly vláde človeka, búrily sa proti jeho vôli…

Isté miesta však maly podrobné informácie o príčinách hrozných pohrôm…

Daly sa vyvodiť veľmi jednoducho.

Kdesi medzi ľadmi severu padly eskadry Tornádo a 99 Q, rozdrvené výbušninami AB 92 prv, než mohly priniesť záhubu nevinným miliónom obetí v určených sektoroch znepriatelených krajín. Dve eskadry smrti smietol osud pred splnením bojových úloh; z obdivuhodných výtvarov ľudských mozgov neostalo nič, ani jediný stroj sa nevrátil. Zapadly tam, znivočené kdesi v nekonečných bielych pustinách, rozomleté na prach a ten severné povíchrice už dávno rozfúkaly…

Taký bude údel všetkého, čo nabudúce vytvoria najgeniálnejšie umy, ak sa hmota spojí proti chrobačiemu úsiliu človeka a neurvalou vzburou strhne nimbus jeho nadriadenosti!

Ak sa prejaví sila zpoza hranice a poodkryje clonku s perspektív, utvárajúcich sa pre ľudstvo, ak ono neprestane zavčasu v rúhavom úsilí!

Zem i nebesá sa zatrasú pod vplyvom síl daných hmote Prozreteľnosťou!

Zháčia sa, stŕpnu svety!

Či sa umúdri po poslednej výstrahe, po konečnom memente aj mravčí tvor — človek? Umúdri sa po dráme zpoza polárneho kruhu? Alebo zblysne víťazne v očiach človeka, prezrie a občiahne skazu, začínajúcu sa uvoľňovaním ľadových más na severe, postupujúcu pekelným hupkom po chrbtoch besniacich morských vĺn, roznášanú letom uragánov ponad mestá a kraje, rútiacu sa prívalmi vôd z prietrži mračien, mohutnejúcu do netušených pohrôm z horúčav? Alebo — alebo sa človek víťazne zachichoce so satanským úškľabkom:

— Konečne sila, sila dávno hľadaná, vytúžená, konečne moc nad mocami bez hraníc; tá ma povznesie nad výšavu trónov, na úroveň — bohov! — — —
— — —
Ak sa raz pomiešajú: láska a vášeň, stanú sa nebezpečnými užieračmi duše a nielen duše, i tela. Vášeň v láske stane sa zhubným parazitom, rozožierajúcim celú bytosť človeka. Pri smiešaní najhlavnejších: lásky, hnevu a nenávisti rozklad už postupuje znásobenou rýchlosťou, lebo každý z týchto poryvov duše, dôsledne preciťovaný sám osebe, stáva sa elementom rozsievajúcim chaos — vyráža človeka z duševnej rovnováhy…

Vyšetrovanec väznice v podzemí štvorca 123/456 ležal nepohnute na lôžku a bezvýrazný zrak upieral na povalu. Obidve ruky, ovisnuté pozdĺž tela zatínaly sa v päste. Stískal zuby s viditeľným napätím škranových svalov; rozhrýzal by oceľové ložiskové guľôčky. Tie oči, do nedávna pokojné, veselé oči Alana Georga Lloyda, zmenily sa v posledné dni na asfaltové jazierka, v ktorých blčaly zapálené fakle. Po celý čas sa neholil, keď mu poslali holiča väznice, vyhodil ho celý rozzúrený. Zarástly mu líce i brada čiernym strniskom, čo len prispelo k celkovej príkrej zmene jeho výzoru. Čierne vlasy za krátky čas na sluchách sfarbila striebristá inoväť. Nejedol temer, žalúdok mu vypovedal službu, ani nespal odvtedy, čo sa prebral z ťažkého bezvedomia, ktoré ani lekár nevedel skrátiť. Chvíľami sa zahĺbal, tuho rozmýšľal, no vždy dospel k tomu istému záveru, i zovrela mu krv v žilách a zavalila ho vlna horúčavy. Vzdával sa, radšej ležal, bezmyšlienkovite prezeral povalu. Inokedy stískal hlavu v dlaniach, tĺkol sa päsťami do čela, aby sa striasol, uvedomujúc si, že sa takto blíži k šialenstvu… A jednako — zasa len ho schvátila divá túžba uvoľniť stav bezmocného hnevu, čo ho zožieral, nabádal vrhnúť sa na zem, biť nohami i rukami, obhrýzať kovovú posteľ, škriabať nechtami do steny…

Na šťastie ešte vždy si uvedomoval, že to nesmie vykonať; schovával si kontakt s nepodvratnou skutočnosťou a vedel ho pochopiť. Aj pri vedomí nesmiernej krivdy usiloval sa zachovávať si jedinú výplň stýranej duše, pravú čnosť, súčasť samého Boha — lásku…

Alan Georg Lloyd miloval. Keby nie lásky, bol by dávno zhorel vo výhni nenávisti, nebolo by preň už spojiva s nevraživosťou sveta, bol by stratil styk s nepodvratiteľným: zošalel by a nasledoval otca do komory pre bláznov… Len láska ho zdržala, viedla v záveroch, nasilu nútila stavať ochranný val proti nesmyselným obvineniam.

Musel urobiť všetko, aby sa zachránil, treba sa nasilu opanovať, i keď pobúrená pýcha a sebavedomie vojaka-dôstojníka, ako aj do duše urazené pocity: vernosť k vlasti a odvaha nútily ho vysmiať sa sudcom do očú, napľuť do tvárí znamenitým neomylným mužom Ochrannej služby. Hoci každý nerv v ňom ihral vzdorom a opovržlivým hnevom, musel sa opanúvať a nútiť do rozmýšľania, aby dotrhal siete, do ktorých ho už-už zamotával nestvorný pavúk-križiak…

Čo pritom vytrpel, ostalo medzi štyrmi stenami väzenskej cely, zachomúľané v žlčovitom uzlíku, ako by zlisované údermi kovadliny. Odfŕkaly z toho posledné iskrice viery vo spravodlivosť sveta.

Alan Georg Lloyd na vlastnú škodu sa ešte väčšmi zatvrdil v skúškach, soslaných naň z božieho dopustenia. Zatvrdil sa voči ľuďom, svetu, i voči Bohu…

— Čo zasa chcete, nespratník! Nevyrušujte ma jednostajne! — skričal na príslušníka Ochrannej služby, ktorý práve vstúpil do cely.

Prestrašene si sadol na lôžku.

— Pravdaže, pokračovanie inkvizície!

— Vstaňte, — vyzval ho dozorca, — treba ísť na výsluch! Aj oholiť sa musíte nechať, na výslovný príkaz!

Alan čosi zavrčal, no tentoraz sa umúdril a svolil. Odviedli ho labyrintom chodieb na zušľachťovaciu procedúru.

Napotom ho predviedli pred známu katedru.

Za vrchstolom zbadal pre zmenu ľudskejšiu tvár, miernych očú, odrážajúcu istú zhovievavosť.

— Kapitán Lloyd —
Vyšetrovanec mávol rezignovane rukou:

— Vzdal som sa hodnosti, ráčte len hodnosť vynechať…

Vyšetrujúci si nepovšimol poznámky, opakoval:

— Kapitán Alan Georg Lloyd, z poverenia najvyšších miest Ochrannej služby mám za povinnosť oznámiť vám radostnú zprávu. Ochranná služba sa vo vašom prípade poponáhľala a podarilo sa jej soskupiť okolo neho nové, prekvapujúce poznatky. Vyzerá to, že sa váš prípad blíži k rozriešeniu. Závisí od vás, ako sa zachováte… O chvíľu sa stretnete so svojím otcom. Psychiatrovia odporúčali túto konfrontáciu. Je oprávnená nádej, že získame konečné spojovacie ohnivká reťaze. Žiadam vás len, aby ste pri stretnutí s choromyseľným použili všetok svoj vplyv, lebo preveľmi záleží na tom, aby sa vedel, alebo aspoň skúsil upamätať na vás…

Stisol na stole gombičku. V sprievode zjavila sa vo dverách postava v dohúžvaných šatách. Alan sa len ťažko zdržal od výkriku.

Archibald Lloyd zpred štyroch rokov nepodobal sa v ničom tomuto srazenému a tackavému stvoreniu, postrkávanému sprievodcami k vyšetrovacej katedre. Úbožiak žmurkal a gánil dookola vyvalenými očami sprostáčika, pohľadom vyjaveným a tupým. Štyri roky srazily vysokú postavu a obraly ju o plnosť údov, ako robia mäsožravé mravence v tropoch. Tvár sa scvrkla v spleť vrások. Čelo po celej dĺžke preoraly hlboké brázdy, jeho výška ako by bola snížená posunutím vlasov s tyla do tváre. Vlasy mu ostaly, hoc úplne biele a naježené v ustavičnom strachu. Svižké a sebavedomé pohyby zmizly, čo najlepšie svedčilo o duševnej nenormálnosti. Oťarbavely, boly neogabané ako pohyby opice, ktoré nijaký človek nenapodobní…

Syn sa zhrozil, vari si v zúfalstve žiadal, aby úbožiak pred ním radšej ani nežil…

Tak zastali zoči-voči…

Choromyseľný hlúpo prezeral miestnosť i prítomných, poškriabal sa na vrchhlave v striebristej ježine, poprestupoval s nohy na nohu. Zastavil sa napokon skúmavo na tvári Alanovej, s mimoriadnym záujmom ju obdivoval, pohýbal dumavo hlavou, hľadal správny zorný uhol. V jeho pozornom pohľade dozaista tkvel zákmit akejsi nejasnej spomienky. No poznanie sa ešte neprejavovalo. Archibald Lloyd sa odvrátil celkom ľahostajne.

Vyšetrujúci dal pokývnutím Alanovi znamenie a on s nezatajiteľným úžasom popošiel v ústrety chorému. Zabudol nevdojak, že má do činenia so zúrivým šialencom. Videl pred sebou — hoci zmenenú — jednako len drahú známu tvár rodiča. Položil ruky na vychudnuté plecia starcove.

Tento zľaknutý ustupoval.

Pohľady otca a syna stretly sa v plnej hĺbke.

Alanove bledé pery sa zachvely.

— Nebojte sa ma predsa, otec…! Či ma nepoznávate? Nespomínate si na Alana, na svojho Alana?

Na chvíľu ostalo v miestnosti ticho, plné dramatického napätia, prerušované iba chrčavým dychom starca.

Opytovaný nesrozumiteľne pohyboval perami, žmurkol ustrašenými očami, opätovne cúval krok za krokom. Znenazdania zaškrečal fistulovým hlasom:

— Luhári! Luhári! Je mŕtvy! Veď je mŕtvy! Po krátkej prestávke:

— Všetci — všetci sú — mŕtvi! Alan — Pete — Garry!

A zdalo sa, že sa vrhne na Alana stojaceho najbližšie, lebo zaťal päste a rozohnal sa do divého pohybu. Syn jemne zdržal jeho zápästia, uspokojil pohľadom sprievodcov, ktorí chceli priskočiť na pomoc. Díval sa chorému do očú a mäkko presviedčal:

— Pozrite lepšie, otec…! Naozaj ma nepoznávate? Či nie som Alan? Ja som to, otec môj, žijem… vrátil som sa… Nezomrel som, tu som… živý…! Prepustili ma zo zajatia…!

— Zo — za — ja — tia? — klesol poznateľne hlas Lloyda seniora, — zo — za — ja — tia?

— Áno, otec! Pravda! Lloydovci nikdy nevraveli nepravdu!

— Alan — Alan… Alan teda prišiel, — začudoval sa detsky Archibald Lloyd, — po — mňa — prišiel?

Vyšetrujúci kývol.

— Dozaista! — prisviedčal Alan povzbudivo, — prišiel som po vás otec — ale —
— … ale najsamprv, — prerušil muž za katedrou miernym hlasom, — niečo sa musíte dozvedieť! — Kládol pomaly slovo za slovom, aby uľahčil chápanie významov.

— Kto — je — to? — poodvrátil sa chorý nedôverčivo.

— Priateľ vášho syna! Počúvajte Archibald Lloyd, váš syn Alan, tu pred vami, je obžalovaný —
— Ob — ža — lo — va — ný! — Čudoval sa choromyseľný.

— Áno, obžalovaný! Obžalovaný zo zrady na vlasti! — odvetil vyšetrujúci tentoraz tvrdo a príkro.

Archibald Lloyd vyskočil a vzápätí jeho prudký počin pohnaly ešte slová zpoza katedry:

— Spomeňte si na AB 92! Váš syn je obžalovaný, že zradil tajomstvo vlasti! Zradil tajomstvo výroby AB 92!

Kapitán Lloyd sa zhrozil, ako zámerne využili jeho

úsilie osviežiť vynechávajúcu pamäť šialeného úbožiaka. Akiste vopred starostlivo vypočítali dosiahnuteľný účinok ak slabomyseľný chápal význam
slov, ak si zachoval iskričku úsudku..

Po bezohľadnom oznámení s nepredvídateľnou prudkosťou vytrhol sa Lloyd senior zo sovretia rúk Alanových. Zaškrečal a v pomere k svojim predchádzajúcim pohybom s obdivuhodnou obratnosťou vyskočí] na stupienok katedry.

— Luhári!

Jačal a oči sa mu podlievaly krvou.

— Alan — nezradil — nezradil — ako — by mohol! Je mŕtvy — všetci sú mŕtvi — Alan — Pete — Garry!

A prv, ako skočili mužovia odo dvier na pomoc, Archibald Lloyd sa už bol preškriabal cez katedru a — zaťal nechty do hrdla prekvapeného inkvizítora.

— Viete — viete — všetko — viete! — svieral krk krochkajúcej obete, — vy — viete — že — to — generálny poverenec! Viete — kto, viete — prečo!

Oddrapili ho od pridúšaného za katedrou, ale nevedeli si s ním poradiť. Takou dravou silou sa zmietal, krútil, svíjal, odfrkával sliny. Gúľal očami a so šialeným smiechom reval:

— Všetko — stratené — preč — preč! Preč — AB 92! Svet — zhorí — zhorí — zhorí!

Kým nedohovoril, nevedely zvládnuť jeho démonickú silu ani mocné ramená cvičených mužov; potom — nečakane — ostal im ležať v rukách bez pohybu ako bezmocné dieťa. Nevyviedli ho, skôr vyniesli, celkom zbytočne strhávali mu ruky dozadu.

Inkvizítor si ohmatával a vreckovkou utieral doškriabaný krk.

— Ľutujem, kapitán, že sme vás nemohli ušetriť tohto poľutovania hodného výstupu. Myslím, že viac netreba. Archibald Lloyd bezpochybne vravel čistú pravdu, napokon všetko nám overia s konečnou platnosťou psychiatrovia, pre ktorých sme celý výjav zachytili na zvukový film… Pohnútky hrozného činu sú nám známe a doložené. Možno ich jednoducho shrnúť takto: váš otec pod dojmom hrozných úderov osudu podľahol ťažkej depresii, ktorá rozplameňovaná neskrotnou nenávisťou, popohnala ho vykonať pomstu nad všetkým — živým i neživým… —
Alana odviedli, no ešte toho istého dňa tlmočili mu konečný výsledok vyšetrovania: domnienky o jeho účasti na zrade sa nezakladaly na pravde… Odporúčali mu trpezlivosť, dokým ho po istých formalitách — nevyhnutných pred vypustením z väzenia — neodovzdajú riadnemu vojenskému súdu. Vojenský súd rozhodne a posúdi vo vlastnej kompetencii ohľadne jeho nerozvážneho činu. Totiž straty veliteľského stroja 322 — 1 a osadenstva. Súčasne mu oznámili, že Charlotta Lloydová bola prepustená. Dokázalo sa, že dokument nájdený mužmi Ochrannej služby pri prehliadke bytu, nebol — ako sa predpokladalo — receptom z výrobní chemických laboratórií na Chemstreet…

IX.

Uzavretý automobil Ochrannej služby zastal. Zadné dvierka sa otvorily. Charlotta Lloydová, vedúca laboratória na Chemstreet vystúpila a prekvapená hľadela na stopy nedávneho pustošenia, ktoré postihlo Salvoxanu. Toľké stopy nemohly byť ešte odstránené. Rumoviská domov zívaly rozbitými okenicami ohlodaných múrov, doráňané fasády žalovaly. Na mnohých miestach posunutá dlažba vzdúvala sa dohora, demolované koľajnice pouličných železníc s ňou. Kandelábre uličného osvetlenia ako opité sa nahýnaly, zemetrasením pohýbaná dlažba nimi potriasla ako prízemný vietor steblami trávy. Na viacerých miestach boly prerušené aj plynovodné a vodovodné potrubia; elektrická sieť poriadne nefungovala. Mnohé štvrte mesta prešly takto o najdôležitejšie životné potreby, čo Salvoxančania len veľmi ťažko znášali.

Charlotte stačil pohľad. Prvé prekvapenie spájalo sa u nej hneď s obavami.

— Hlavné mesto zažilo nepríjemné rozčarovanie, — poznamenal Charlottin sprievodca, — zakiaľ u nás sme nemali o ničom potuchy, metropolu postihlo ťažké zemetrasenie… V hĺbkach zeme býva bezpečnejšie…

Charlotta kývla a ďakovala za sprievod. Muž sa úctivo uklonil a pozeral za ňou dokým mu nezmizla s očú. Vzdychol:

— Statočná žena, obdivuhodná v nešťastí, to by bolo čosi pre teba, Joachim…!

Charlotta medzitým už netrpezlivá bežala k nevzhľadnej frontálnej strane budovy, domov, kde zanechala Katarínu, mladú Alanovu ženu-cudzinku.

Vo vstupnej hale nedočkavo uderila na vrátnika otázkami:

— Čo je s mojim bytom? Ako je s miss Lloydovou?

— Všetko v poriadku, — klaňal sa potešený aj prekvapený jej návratom, — škody v dome síce veľa, no u vás, na čísle 353 — na šťastie — nie veľa… Iba to, že výťah nefunguje, niet ešte prúdu. Miss Lloydová je zdravá —
Nečakala ďalej, poďakovala rázne a svižko sa rozbehla hore schodami; rozohriala sa, sčervenala. Ktorési schodište, nalomené a puknuté bolo treba na nebezpečnom mieste preskočiť. Podarilo sa, prebehla a náhlila sa čím skôr nahor.

Figliarsky tíško zaklopala na dvere, poodskočila nabok, keď čula kroky. Dvere sa roztvorily, na prahu Kata od radostného údivu rozšírila oči —
— Čo je s Alanom? — znely jej prvé slová po radostnom búrlivom svítaní.

Aj ten čoskoro príde! Už len vydrž! Všetko bude v poriadku. Všetko sa vysvetlí. Tak isto ako sa vysvetlilo hlúpe podozrenie proti mne. Bezvýznamný papier našli v mojich veciach! A už aj dôvodili a neveľa chýbalo aj dokazovať išli, že Lloydová z Chemstreet odnáša formule, že je špiónka…! Aká nehanebná nevďačnosť! čo po storakých ospravedlneniach a komplimentoch, ktoré nakoniec vysypali, aby ako tak zahladili justičný omyl! Za moje úsilia odmieňajú sa mi — nedôverou!

- Čo majú proti Alanovi? — triasla sa úzkosť v očiach Katiných.

Charlotta na okamih rozmýšľala, či povedať. Nie, nezradí mladej žene, ako ďaleko zachádza výmyselnosť Ochrannej služby. Vyvolí si menšie zlo…

— Zprvu nechceli povedať, márne som vyzvedala. Stále prízvukovali: ide o vojenské veci. Prísne dôverné. Až včera mi konečne pred mojím prepustením oznámili, že sa Alan previnil proti vojenským predpisom. Za vojny zavinil vraj skazu lietadla. Nedbalosťou poškodil erár na majetku. Pôjde, vraj, pred vojenský súd…

— Veď to je veľmi ťažké obvinenie! — vzdychla Kata. — Alan by sotva mohol…

Charlotta mávla rukou.

— Pravdaže by nemohol! Nespravil to. Je to nespravodlivé obvinenie. Alan nie je schopný nedbanlivosti. Jeho vyznamenania za chrabrosť sú najlepšími protisvedectvami! Vravím, všetko vyjde na javo! Alan čoskoro príde!

— Dá Boh, že sa čoskoro vysvetlí a môj Alan onedlho príde…

— Isteže, len buď trpezlivá, milá Katarína, príde ti čo nevidieť!

Nasledoval rozhovor o nešťastí, ktoré postihlo Salvoxanu. Charlotta vo vyšetrovacej väzbe slabo informovaná, chcela sa dozvedieť všetko. Kata musela dopodrobna vyrozprávať zážitky z obchodného domu Rock & Rock, o zmätku, o nivočení v kúrňave padajúceho muriva, o zúfalom úteku ľudí do métra, o zabitej žene s deckom a bábikou, aj o zlodejovi z obchodného domu, o náručí ukradnutých látok, o božom treste, ktorý zastihol zlodeja na schodíkoch pred samým tunelom do podzemnej železnice…

Charlottin byt bol naozaj len málo poškodený. Kusy omietky, čo opadaly s povaly a so stien, Kata už dávno odstránila, rozbité okenné tabule boly dávno zasklené, i rámy okien opravené. Charlotta si nemohla nepovšimnúť stopy svedomitej práce rúk švagrinej. Pochválila Katu a nešetrila uznaním.

Potom Kata spomenula zprávy novín. Prinášaly zvesti o pohromách zo všetkých končín sveta, ako nasledovaly za sebou v nepatrných časových intervaloch; podaktoré rozsahom prekonávaly i kalamitu Salvoxany. Vlna nešťastí sa valila svetom…

Zemetrasenia, cyklóny, uragány, neznesiteľné horúčavy, prietrže mračien, povodne… Morský príboj v krajoch Tichomoria vnikol na kilometre hlboko do vnútrozemia a na mnohých miestach spôsobil pustošenie, ku ktorému možno prirovnať len skazu bájnej Atlantídy. Na iných miestach, najmä v Spojených štátoch europských, sosúvaly sa milióny kubičných metrov pôdy a zasypaly celé obce. Odinade hlásili náhle výkyvy v teplotách. V horúčavách a naopak: v ukrutných mrazoch hynuly bez pomoci tisícky ľudí… Na juhu pieskové búrky prinášaly hory sýpčiny na veľké vzdialenosti a premieňaly tak úrodné polia na — púšť. Hrozné prevraty vyhubily vari viacej ľudí, ako posledné vojnové zúrenie Molocha. Hrôza v očakávaní ďalších pohrôm svierala srdcia, letela hupkom ponad kontinenty. Živly spútané vôľou človeka, doteraz mu oddane slúžiace, sa búrily. Povstaly nespočetné rady mikroarmád, čo vytváraly podstatu sveta. Človek sa pokúsil znásilniť ich. Onen v nemohúcnosti bezmenný tvor, ktorý sám sa skladá zo soskupenia atomických práškov, teda sám je jedným z nich, chcel zvládnuť a zapriahnuť hmotu do konania, priečiaceho sa odvekým smerniciam, podľa ktorých sa poslušne správajú zem, slnko i hviezdy…

Nuž mal ten obmedzený tvor pocítiť na sebe moc a silu, ktorú si chcel podriadiť!

— — —
Ešte toho istého dňa, keď sa Charlotta vrátila z vyšetrovacej väzby, povolali ju vo veľmi súrnej veci do laboratórií na Chemstreet. Išlo o vysvetlenie významných pokusov podľa dlhších sústavných výskumov Charlottiných, ako aj o urýchlené premiestenie najdôležitejších zariadení na bezpečnejšie miesta.

Vrátila sa až večer zamračená, namrzená.

Kata sedela potme a hneď vo dverách vítala prichádzajúcu neradostným oznámením:

— Správa domu rozposlala po nájomníkoch obežník s výzvou vojenského veliteľstva, zaviesť ihneď najprísnejšie zatemnenie. Všetky predpisy o protileteckej ochrane a obrane nadobúdajú od dnešného večera platnosť!

— Zatemnenie! — Bah! — mračila sa Charlotta, — to značí, že sa nanovo vraciame do vojnových čias… Čosi sa deje, Kata, všade to badať… Hádam preto aj na uliciach vidieť všeličo zaujímavého. Vonku je rušno. Jednostajne prichádzajú silné vojenské útvary. Nezdá sa, že by išlo o manévre, vyzerá to ako naozaj! Ďaleko pred obvodom mesta zaujímajú palebné postavenia najťažšie protilietadlové baterie. Autostrádami plynú nepretržité prúdy armádnych vozidiel… Premiesťuje sa, sťahuje, zabezpečuje…

— Ty myslíš, — zbledla Kata, — že —
— … že sa vracia Moloch vojny, že oživol, ten netvor a nanovo začína ničivé dielo! Tak je to! Sú tu neklamné známky, značí to — vojnu!

— Teda — vojna…!

— A strašná, domnievam sa, — kývla Alanova sestra. Akýmsi hrobovým dutým hlasom dodávala: — V dennej tlači sa neustále spomína ničivá sila najnovších zbraní… Iste si počula napríklad o výbušninách AB 92…?

— Neveľmi, Charlotta, povedz mi čosi o nich…

— Poznám všeličo z tých vecí. Z teórie, aj z praxe. Mala som príležitosť oboznámiť sa na štúdiách s účinkami a rozsahom síl, uvoľnených pri rozbíjaní atomu v cyklotróne. Nedávno použili tých istých síl na výrobu zbraní…

— Bože, nemožno tomu dajako zabrániť?

— Azda áno… Dozaista jestvujú pochody, ktoré rozbitie atomu znemožňujú. Prv či neskôr vynašly sa proti každej zbrani obranné prostriedky. Kým ich však vynájdeme proti atomovej bombe, bude možno neskoro…!

Mladá vedkyňa v hlbokom zamyslení znova zopakovala:

— Naozaj bude prineskoro… Katastrofa mesta, zničeného na konci minulej vojny, bola iba predohrou, epizódou v hlavnom dejstve drámy, ktorá sa odohrá!

— Ty myslíš, Charlotta, že v budúcej vojne použijú atomovú bombu?

Charlotta stískala zuby.

— Viem to iste. Dnes oznámily rozhlasové stanice celého sveta, že úradný vysielač ázijského Ri-Kingu chvastavými slovami rozkričal zvesť o vynáleze tamojšej vedy. Skonštruovali vraj čosi mnoho ráz účinnejšie od atomovej bomby, ktorou sa toľko vyhrážali bieli. To značí, že prehĺbené poznatky o atomovej energii už nie sú výsadným tajomstvom západu!

— Odteraz teda majú atomovú bombu aj Ázijci? To je strašné… A myslíš, že preto bude vojna? Nie, nie. istotne nie! Prečo by sa národy púšťaly do takého nebezpečného dobrodružstva? Veď by si — daj Bože! — mohly uvedomiť, že by sa tým samy uvrhly do nesmierneho nešťastia! Jedni i druhí by zahynuli! A koľko nevinných obetí by zaplatilo za takúto nerozvážnosť!

— Ver, Kata, ľudskej zlobe a nenávisti na ničom nezáleží. Nenávistníka nezháči obava, že sám môže zahynúť pri vykonávaní zlostníckeho diela! Ľudstvo od vekov žije na nešťastnej planéte. Zem sa zrodila v konjugácii Marsu. Dejiny sveta od prvopočiatku vypĺňajú len samé nesváry a boje. Boje o väčší, mastnejší krajec, boje o moc a prestíž. Boje jednotlivcov rovnako, ako boje národov. Ľudstvo sa zrodilo ako by na večný zápas pod zástavami pýchy, závisti a nenávisti…!

— Hovoríš temnými slovami, Charlotta. Nemôžem s tebou súhlasiť. Vo svete okrem zloby a nenávisti zlých, je aj veľa vzájomného porozumenia, úcty a lásky k bližnému…

— Ideš čiernu stenu prefarbovať na bielo, moja milá! Nevieš, že černota oznove prerazí nános bielej? Tebou spomínané dobré skutky nemôžu ovplyvniť zlé, lebo ich je do zúfania málo! Kliatba nad Kainom udržuje svet v temnotách hriechu!

— Nie, Charlotta, — priečila sa vážne Kata, — nie, už nie viac! Svet je voľný a neovplyvniteľný na ceste k dokonalosti. Diablova moc bola dávno podlomená. Všemohúci dal človeku neodolné pokušeniu podliehajúce telo, no jeho duša je takým vznešeným usmerňovateľom, že ak chce, má v sebe nadostač síl zvíťaziť nad pokušeniami tela a uniknúť satanovým nástrahám. Duša je iskričkou, vdýchnutou do hmoty Najvyšším. Žiaľ, neuznávanou… A jednako stačí započúvať sa, do seba samého sa vhĺbiť, aby sme začuli neústupčivo tvrdý, rozhodný a neomylne správny cveng podnetu, ktorý presne rozhraňuje naše skutky… Nemôžem uveriť názoru, že je na svete viac zla ako dobra. Ak by tak bolo, dobrotivý, ale prísny Sudca v ľútosti nad nevďačnosťou ľudstva musel by zanevrieť na svet a strestať ho novým dopustením sodomskej skazy!

— Nehnevaj sa, Kata, ale pre tvoje náboženské vývody nájdeš u nás málo porozumenia. Ani ja sa nejdem pretvarovať a poviem priamo: natoľko nie som v náboženstve zbehlá, aby som sa pokúšala prieť sa s tebou. Pekne si to povedala, je pravda, no obávam sa, nadväzujúc na tvoj záver, že svet dospel vo svojej nevďačnosti k Bohu po medzník, pri ktorom sa končí trpezlivosť a dobrota a nastupuje — trest. Obávam sa, že príde na nás veľmi skoro nový sodomský oheň, aby roztopil zunivú oceľ pýchy, aby spálil žlče, nadžgaté nenávisťou, nečistotou, závisťou a hnevom. Nie je vari ani možná iná očista. Iba — oheň! Len sodomský oheň vypáli zo sŕdc toľkú neprávosť! Zrodily sme sa v pohnutých časoch. Po skončení poslednej vojny sme jasali, vydýchli: začneme konečne žiť! A hľa, nežiadúci vplyv Marsov prenasleduje zem i naďalej. Ohnivé protuberancie ju oblizujú…

— Nehovorže tak, Charlotta! Nie, vojny už nebude! Nesmie sa zopakovať to strašné, krvavé besnenie! Povedz, že si žartovala, že Moloch nikdy, nikdy neožije! Že už nikdy nevhodia do jeho nestvorného bachora ani jedinú nevinnú obeť! Nesmie skántriť ani jediný mladý život! Videla som už, aj zažila veľa strašného vo vlasti, v europských štátoch! Krásnych, šibkých mladých ľudí — mŕtvych! Plno nesmiernych hodnôt — znivočených… Vrše násilia, do neba volajúce krivdy, potoky slz a vzácnej krvi! Taká je vojna! Bože, nedopusť už nikdy vojny! Nedopusť pre všetkých nevinných, spravodlivých! Nedopusť utrpenia matiek a ich drobných detí! Zľutuj sa, zmiluj sa!

Práve vtedy — obidvom ženám sa zdalo, že zle počujú — ten zvuk, varí dávno zabudnutý — — —
To zlovestné jačanie vlnistej intenzity, od ktorého samého prebiehajú po chrbte zimomriavky — — —
Tak hučia sirény — na poplach!

Tak zvonia zvony — v nebezpečenstve!

Poplach!

— — —
— Poraď, pomôž, Charlotta! Nezabúdaj: dieťa, Alanovo, moje — naše dieťa!

X.

Veľké šťastie pre Alana Georga Lloyda, že traja junáci-letci z osadenstva veliteľského letúna 322-1 sa vrátili nečakane do vlasti — živí a zdraví… Repatriačné úrady v Spojených štátoch europských ich odovzdaly príslušným vojenským miestam, takže prokurátor na súde mohol ich už vypočuť ako priamych svedkov v Lloydovej veci. Na podklade korunných výpovedí padla hlavná časť obžaloby proti kapitánovi, totiž obvinenie, že ľahkovážne zavinil smrť podriadených. Výpovede očitých svedkov Adyho, Buckyho a Nickyho, ktorí nevedeli zatajiť najvyššie pobúrenie nad nehoráznym obvinením proti ich bývalému veliteľovi, vylíčily prípad vo svetle veľmi priaznivom pre Lloyda. Nešetrily uznanlivosťou nad vojenskými schopnosťami a bojovými kvalitami veliteľa, priznaly nepokryto obdiv a lásku k nemu pre jeho hrdinskosť a odvahu. Všetko to nemohli poprieť ani ostatní žijúci príslušníci perute 322: plukovník Gig a Moore. Žaloba bola otrasená. Alanovo obvinenie sa muselo skončiť ako skončilo — rehabilitáciou…

Tak sa stalo. Vojenský prokurátor s potešením oznámil vyšetrovancovi výsledok: oslobodenie.

Alan s ľahostajnosťou prijal potešiteľnú zvesť. V posledných dňoch zbadal, že vyšetrovanie dostalo ne. obyčajný švih. Vo väzbe ľahostajný k vonkajšiemu dianiu netušil, že vo svete sa medzičasom stalo všeličo, čo nemálo účinkovalo na život a pracovné tempo. Svet ovládla horúčka…

O posledných udalostiach sa dozvedel až na rokovaní o jeho vystúpení z armády. Plukovník Gig, veliteľ bývalej eskadry 322, prišiel osobne na záverečné súdne pojednávanie. Po vyhlásení oslobodzujúceho rozsudku pristúpil prvý k Alanovi, aby mu blahoželal. Po stisku pravíc vytiahol akési listiny:

— Kapitán Lloyd, vraciam vám žiadosť o prepustenie z vojenskej služby a neprijímam ani vaše odmietnutie vojenskej hodnosti!

Lloyd srazil nevdojak päty.

— Ľutujem, plukovník, ale trvám na svojej žiadosti!

Plukovník pokrčil plecami.

— Rozhodnutie ide shora, kapitán, nepriečte sa. Napokon ľútosť je na strane, ktorá stála voči vám. Na základe nevyjasnených dohadov krivdilo sa chrabrému vojakovi a vzornému vlastencovi… Nemožno nájsť obstojného zadosťučinenia pre vás!

— Ale —
— Nijaké ale, milý kapitán. Počujte čo vám poviem. Vlasť je nanovo v nebezpečenstve. Netušíte, čo sa deje. Veci stoja na ostrí noža… Vypovedanie vojnového stavu je iba otázkou dní — azda len hodín, kto vie? Áziati vyhrážajú bielymi atomovými superbombami… Celý svet s napätím čaká, ako sa všetko vyvinie. My vojaci poznáme jednu možnosť: zvíťazíme! Kapitán Lloyd, vlasť vás volá na vaše miesto! Viete dobre, kde je. Ste poznove priradený k mojej eskadre a vaše miesto je — vo veliteľskom stroji perute!

Alan po takýchto slovách stŕpol. Sotva vedel vyjachtať:

— Nevedel som — nemal som tušenia —
— Vidíte. Nepochyboval som o vás. Dovoľte, prečítam vám čosi z poznámok na vašej žiadosti. Tu je to. Odsek textu, s ktorým veliteľstvo vzdušných zbraní vrátilo vašu žiadosť. Stojí tu doslovne: —
Gig vyhľadal predmetné miesto v listinách a čítal:

— … nemožno vyhovieť, pre osobitné záväzky žiadateľove, vyplývajúce z istých skutkových podstát, žiadateľovi dobre známych…

Plukovník dvihol významne obočie:

— Rozumiete tomu? Aby som pravdu povedal, ja neveľmi…

—
Áno, plukovník! — potvrdil Alan a zastal pred veliteľom vo vojenskom postoji, — rozumiem! A prijímam!

S tým prijal žiadosť nazad a rozdrapil ju.

Akože by nerozumel.

Nezabúdal na tajný záväzok svoj i sestrin. Museli ho spoločne podpísať pred oslobodzujúcim rozsudkom. Otcova vina bola — priťažká… Mala doľahnúť na všetkých dedičov prekliateho mena… Nedalo sa zabudnúť na výraz: osobitné úlohy v záujme vlasti… Vina Archibalda Lloyda sa ničím nesotrie…

Úbohá Kata.

Kvietok zpod nebotyčných brál, z ďalekej malej zeme. Vytrhli ho i s korienkami zo skaliny, vari s úmyslom presadiť ho do skleníka, pre potechu. Kde vzal návod zlý záhradník Alan Georg Lloyd? Veď zhynieš, kvietok, vyschneš, nenavyknutá priesada, nikdy nezapustíš korienky v cudzej prsti. Je prisilná, spáli ti ich. Odpusť, ak môžeš, zlému záhradníkovi jeho nerozvážny čin! Bude ho beztak hrýzť svedomie, do posledného dychu mučiť vedomie prečinu, ktorý spáchal — hoci nevedomky — tým, že spojil vedno svoj a tvoj osud! Tisíc ráz bolo by preň bývalo lepšie, keby bol zahynul pri havárii stroja 322-1, ako teba stretnúť! Čo bude s tebou potom — potom —
Áno — osobitné záväzky — z istých skutkových podstát!

Spomína si pritom, čo všetko sľúbil, keď ťa odvážal.

A poprieky —
Tak isto musel sľúbiť na svoju dôstojnícku česť, že sa pousiluje zo všetkých síl zmierniť vinu, pre ktorú mohli Lloydovcov po mnoho pokolení biľagovať Kainovým znamením… Sľub za slobodu — nebolo možno ináč! — Všetko malo ostať najhlbším štátnym tajomstvom… Funkcia Archibalda Lloyda, zločin — i usmierenie…. Listiny v archíve uložené videlo primálo očí…

Záväzok bol ťažký, to Alan chápal. Dalo sa vytušiť, že klauzula s výrazným označením: osobitné záväzky nekryje pravý smysel slova.

Ak dôjde k vojne, Alanovi Georgovi Lloydovi nebude dopriate potešiť sa dvihnutím útleho stvorenia, ktoré dozaista čoskoro príde na svet… Márne, zbytočne sa tešil, opájal slasťami.

Vedel, čo ho čaká. Naznačili mu aká bude jeho úloha. Stane sa pokusným morčaťom. Nezatajovali s akými nebezpečenstvami sa stretne pri plnení osobitných záväzkov… Čosi prelomového, hazardného majú preň v zálohe… Iba preň, lebo je povinný skočiť do levovej jamy — — —
— — —
Po skončení súdneho pojednávania — iba jediné:

Rýchlo — domov!

Kata čaká veľmi netrpezlivo.

Prečo sa zapodievať temnotami vprostred dňa? Prečo na ne nemyslieť, až keď sa zvečerieva? Medzi dvoma jasnými dňami je jediná noc, nie medzi dvoma nocami jediný deň!

Plukovník Gig ako by bol vytušil Lloydovu túžbu, ponúkol mu miesto vo svojom lietadle. Ešte toho istého dňa sa vracalo do Salvoxany. Vďaka milej ochote, Alan o pol hodiny vystupoval na letišti v metropole.

Bola noc, na priestranstve letišťa žiarily ohnivočervené signalizačné svetlá, vymedzujúce pristávajúciu plochu; pomáhaly pohyblivé osvetľovacie agregáty.

Alan sa lúčil s veliteľom a úprimne ďakoval za vzácnu službu.

Osvetľovacie zariadenia vypäli súčasne so sporým mestským osvetlením, ktoré sa podarilo v niektorých štvrtiach Salvoxany obnoviť.

Obidvoch dôstojníkov nemálo prekvapilo, že zazvonily poplašné zariadenia na letišti ako v čas vojny.

— Úradne o vašej prítomnosti neviem, kapitán, — povedal plukovník Gig na rozlúčku, — takto vám však dávam voľno s ohľadom na všeličo, čo plne chápem. Ponáhľajte sa za manželkou! O dve hodiny však — dovidenia na veliteľstve! Čosi vážneho sa deje. Počuli ste signál? Letecké sväzy majú prísnu pohotovosť… Choďte už a — veľa šťastia!

Postískali si nanovo ruky, potom Alan vsadol do zapožičaného vojenského auta a posúril domov.

Salvoxana na nespočetných miestach zohavená zemetrasením v úplnom zatemnení ulíc poskytovala chmúrny obraz. Dakde ešte neodstránili trosky, i bolo treba obchádzať pobočnými voľnými ulicami. Alan už vedel dopodrobna o rozsahu pohromy, no nepredstavoval si, že ho pri návrate prekvapí toľko zmien. Noc veľmesta nanovo stratila lákavé svetlonosy; ich blikavé lampôčky, čo sa ihraly v čarovných rojoch pohasly, lebo sa z diaľky nanovo blížil dunivými krokmi Moloch vojny. Ponáhľal sa a zem pod ním stŕpala… Už bolo čochvíľa počuť chrčavé pľúca, aj cítiť horúčavu dychu.

Vojenské auto dohrčalo a Alan Lloyd náhlivo vystupoval pešo schodišťami na deviate poschodie. Šoféra prepustil so žiadosťou, aby sa preň o dve hodiny nanovo dostavil.

Náhle sa Alan zastavil a načúval. Nechcel uveriť. Predtým ho začudovaly zvučiace poplašné zariadenia na vojenskom letišti, teraz sa však aj v salvoxanských avenuách rozrevaly kolísavým tónom poplašné sirény, zazvonily zvony…

Pozrel na hodinky: krátko pred polnocou…

Zimomriavky mu nevdojak stancovaly na chrbte a na čela vystúpily kvapky studeného znoja.

Čo to, vari nie nálet nepriateľských lietadiel na Salvoxanu? Veď podľa uistenia plukovníka Giga vojnový stav ešte nevyhlásili, hoci sa naň s veľkou pravdepodobnosťou čakalo…

Vtedy sa ozvaly z najbližšieho opraveného amplióna pouličného rozhlasu kovovo zvučiace slová — — —
Súčasne zdola volal na Alana povedomý hlas. Hlas vojenského šoféra, ktorý mal byť na ceste na letište:

— Vráťte sa, kapitán…! Letište sa spojilo rádiotelefonicky s mojím vozidlom… Vaša dvojhodinová dovolenka sa zrušuje! Hneď, hneď sa máte vrátiť so mnou na služobné miesto!

Rozpŕchla sa radosť plná očakávania, do kŕdlika kuriatok šmaril sa divý jastrab.

Ostal stáť ako prikovaný.

Aj sa v duchu popriečil rozkazu. Nasilu sa prebíjal z húšťavy odporu. Rozkaz bol jasný.

Odísť na letište! Zaraz! Hneď! Dvojhodinová dovolenka sa zrušuje! Osobitným rozkazom plukovníka Giga!

To znamená po týždňoch utrpenia vzdať sa najživelnejšej túžby: vidieť ženu!

A predsa — hore do izby číslo 353 na deviate poschodie ledva skok. Tam čaká Kata, tam je Charlotta. Ako rád by povedať aspoň niekoľko viet! Podozvedať sa ako sa majú, čo robia. Tak dlho ich nevidel. A žena… Ako prežila samotu, živelnú pohromu, ktorá zastihla veľmesto?

A jednako — nemožné!

Dole na prízemí čaká vojak — šofér. Splnil rozkaz.

Rozkaz treba vždy splniť!

Záujem vlasti — nadovšetko!

Nešlo o jednotlivca, lež o bytie a nebytie tisícov!

Nebolo vyhnutia!

S ťažkým srdcom, ako by ho pridŕžal magnet, sostúpil o schodík, potom o ďalší. Na tretí stúpil už s vedomím neodkladnej povinnosti a nakoniec sbehol ostatnými ozlomkrky.

Skočil bez meškania k šoférovi a nariadil s najväčšou rýchlosťou uháňať na letište.

Zakýval bolestne známemu oknu na deviatom poschodí — — —
Neuplynulo ani päť minút a kapitán letectva Alan Georg Lloyd sa hlásil pobočníkovi veliteľa. Hneď ho predviedli, Gig už netrpezlivo čakal.

— Videli ste si manželku? — pýtal sa, ale hneď sa zbadal, pristúpil k Lloydovi a stisol mu mocne plece:

— Prepáčte, priateľ — nemohol som ináč — je to vážne, vážnejšie ako som predvídal… Radarové stanice hlásia od východného pobrežia nálet cudzieho sväzu…

Lloyd zaťal zuby.

— …v počte asi tridsať veľmi rýchlych strojov neznámeho typu!

— Rozumiem, plukovník!

— Máme odôvodnené podozrenie, že neohlásené lietadlá sú vyzbrojené výbušninami podobnými nášmu vzoru AB 92!

Kapitán Lloyd znetrpezliveno prestúpil, ale hneď sa ovládol a pozorne načúval.

— Skupina, ktorej prelet nezaznačili a neohlásili odnikade zo susedných krajín, smeruje plnou rýchlosťou na západ. To pri rýchlosti okolo tisíc kilometrov za hodinu značí, že o štyridsať minúť môže dosiahnuť oblasť Salvoxany.

— Áno, plukovník!

— Z rozkazu komanda vzdušných zbraní poletíte nepriateľovi v ústrety!

— Rozkaz, plukovník!

— Poletíte — sám! Celkom sám!

— Podľa rozkazu!

— Do čerta, neprekvapuje vás, prečo posielajú jediného — proti tridsiatim?! Dobre, dobre, viem, čo chcete povedať! Vojak nerozoberá, nemudruje; počúva rozkazy… Jednako, pripusťme, že v tomto výnimočnom prípade rozoberať smie! Teda, čo myslíte? Neprekvapuje vás to?

Kapitán trpko pohol kútikami úst. Neprekvapuje, plukovník, naozaj nie… Myslím v tejto chvíli na dva — podpisy a na čestné slovo dôstojníka…

— Podpisy… neviem o ničom… na vysvetlenie iba toľko, že z veliteľstva floty prišiel osobitný rozkaz. Týka sa vašej osoby. Tlmočím vám ho, kapitán, veľmi ľutujem… Fantastické, nebezpečné, do čerta…!

Alan spokojne čakal. Hľadel do neurčita, videl oblok na deviatom poschodí… Aká škoda…! Čo i len na okamih, na minútku mu mali dovoliť…

— Čakám na rozkaz, plukovník!

— Nenáhlite tak, zlomiť si väzy… Neviete o čo ide… Načúvajte: pred hangárom 4 G sme pripravili stroj. Je to najlepší stratosferický stíhací stroj, lepšieho niet na svete… V krídlových muničných zásobníkoch pre guľomety v pravom i v ľavom je po jedinom náboji…

Posledné slová primäly Alana troška povytiahnuť obočie.

Plukovník Gig zbadal a pousmial sa.

— Čudná úloha, čudnejšie prípravy… V muničných zásobníkoch nemôže byť viacej striel onoho druhu. Nateraz vo všetkých arzenáloch sveta by ste nenašli podobných tým, ktoré sú vo vašom stroji S-200! Má to byť naša nová útočná zbraň…

— Myslím, že rozumiem!

— Tak teda. A teraz pozor, čo vám poviem! Z všetkého vyplýva, že sa nesmiete podľa zvyku strelcov odvážiť vyskúšať hlavne, chápete, tie dva náboje sú prvé a zatiaľ posledné…

— Áno.

Ďalej: presnú polohu nepriateľa prezradí vám včas pred dostrelovou vzdialenosťou superradar. Výšku, polohu i smer letu. Na automatickom zamerovači si nastavíte priesečík a len čo sa zažne signalizačná fotobunka vypálite razom z obidvoch krídelných guľometov na cieľ… Súčasne — a to je najdôležitejšie — strhnete stroj do strmhlavého letu! Čím ďalej uniknete pred explóziou, ktorá nastane, tým lepšie… Naberte si plnú dosiahnuteľnú výšku… Ak sa zachováte podľa týchto inštrukcií s potrebnou chladnokrvnosťou, všetko sa podarí! A ja viem, podarí sa! Náboje v rukách krídelných guľometov stroja S-200 majú žiadúce vlastnosti; dávajú predpoklady pre víťazstvo nad triďsaťnásobnou presilou. Náboje taja v sebe silu nepredstaviteľnú… Pri strmhlavom lete budete mať dosť času, aby ste sa dostali zo sektoru výbuchov… Vec má však háčik, milý kapitán, je tu totiž druhá možnosť, — a tu sa Gig odmlčal, — že explózia vôbec nenastane… Účinnosť výbušniny je vyskúšaná, nie však nacelkom konštrukcia, spôsobujúca výbuch. Je možné, že sa výpočty konštruktérov nebudú shodovať s praktickou skúškou, že náboje explodujú skôr alebo naopak, prineskoro… Vtedy —
Plukovník pozrel na Lloyda. Položil mu otcovsky ruku na plece; zachmúrený hľadel, ľútostivo:

— To je všetko; choďte, letu zdar!

Alan srazil poslušne podpätky, prijal podávanú ruku, mocne ju stisol. Vyšiel, sledovaný zasmúteným pohľadom dobrého veliteľa…

O tri minúty už aj roloval v plnej leteckej výzbroji na nočný štart s letúnom, ktorý Gig označil ako jeden z najlepších na svete.

Skutočne to bol prekrásny stroj najnovšieho typu S-200, dolnoplošník elegantných prúdnicových tvarov, s reakčnými motormi a najkvalitnejším moderným vystrojením. Explózie motorov dokonale tlmené, navigačné prístroje doplnené superradarom a automatickými zamerovačmi.

Na znamenie štartéra spustili pohonné zariadenie vrhača, ktorý vymršťoval do výšky i najťažšie lietadlá a umožňoval tak štart v najkratšom čase na neuveriteľne krátkej rozbehovej trati.

S-200 po štarte pomocou takéhoto elektrokatapultu vrhol sa do tmy. Alan prudko pritiahol výškové kormidlo a letún sa oddelil v strmej krivke od zeme. Reakčné motory sa chvely dusenými nárazmi, ručičky na výškomeroch a rýchlomeroch poskočily.

Sotvaže ustálil potrebnú letovú výšku, nabral Alan kurz podľa automatických usmerňovačov, pričom bez ťažkostí zistil, že nepriateľ sa jednostajne drží v pôvodnom smere.

O niekoľko minút dostal rádiogram. Cudzia bojová formácia spomaľuje let…

Pridal teda on na rýchlosti, aby čo najskôr splnil rozkaz. Chladno si oznove zopakovával, zavše porozmýšľal plný ľútosti… Zatemnené okno na deviatom poschodí natrvalo pripútavalo jeho myšlienky, všetko ostatné konal sťa by podvedome…

S čudným pocitom si obzeral spúšťacie gombíky na riadiacom kruhu. Nimi sa uvádzaly do chodu krídlové guľomety… Dva výstrely… Nič, len dva výstrely. Jeden z ľavého krídelného guľometu, druhý z pravého… Proti sväzu desiatok bombardovacích lietadiel, vyzbrojených ďalekonosnými kanónkami, ktoré mu nedovolia ani len sa priblížiť na dostrel… Aký to rozkaz! Neuveriteľné!

Osve záhodno porozmýšľať o nábojoch, pripravených v hlavniach stroja S-200. Akýže to model nábojov, aký vzor guľometu, ktorý ich vystreľuje? Čo to za strelu, ktorá exploduje takou silou, že pred ňou i v takej vzdialenosti treba unikať strmhlavým letom do hĺbky, pričom je vraj nádej, že bude možno letún vyrovnať a zachrániť sa?

Alanovo rozumkovanie sa skončilo, palubný superradar stroja S-200 slabým, ale badateľným farbistým mihotaním rádiofotogenického oka neomylne zaznačoval približovanie sa protivníka na dostrelovú vzdialenosť jeho ďalekonosných zbraní. V priesečke zasvietila tenučká nitka, ktorá zaznačovala polohu nepriateľa.

Pilot stroja S-200 hneď oznámil veliteľstvu dohovorenou značkou:

— S-200 v možnom dosahu zbraní sväzu nepriateľských lietadiel…

Obratom prijal rozkaz:

— Strieľajte, a do strmhlavého letu!

Minulo sotva pár sekúnd, využitých Alanom na zamierenie podľa automatických výpočtov zamerovača.

Už!

Mocne stisol palcami spúšťacie zariadenia krídelných guľometov a súčasne stočil stroj po pravom krídle do strmhlavého letu. Zazrel ešte v tme krvavé šľahnutie z hlavní, pretiahlo sa do dvoch svietiacich pásov… V tom už stroj klesol o desiatky metrov a rýchlosť jeho pádu sa ustavične zvyšovala. Pichavý neznesiteľný tlak potisol Alana do sedadla. Zprvu jasne videl na tancujúce ručičky meracích prístrojov, najmä na výškomer, klesajúci rýchlo k nule, potom sa čoraz väčšmi všetko rozmazávalo na pobelavé obláčky. Podvedome rátal sekundy, ktoré potrebovaly svietiace projektily z guľometov, aby dosiahly cieľ; rozkaz znel vytrvať v strmhlavom lete až do explózie…

Konečne…

Noc sa obrátila naruby od dvoch belasých bleskov. Ožiarovaly zem v okruhu vyše sto kilometrov. Šľahnutie s výšav srazilo stroj S-200 padajúci do hĺbky tak blízko k zemi, že kapitán Alan Georg Lloyd sa už nemohol dostať zo strmhlavého letu…

Motormi letúna zašklbalo pri zapätí výtryskov, krídla sprašťaly pod strašným tlakom. V šialenej rýchlosti zachytila sa jedna nosná plocha o vyčnievajúcu korunu storočného stromu velikána, zachrupotala drvená konštrukcia z ľahkého, ale prepevného kovu.

Ešte niekoľko ráz narazil S-200 po dopade na

vrcholec iných vyčnievajúcich stromov, vymrštil sa, poprevracal, razil si cestu haluzím a so strašným praskotom, so sykotom, unikajúcim z tryskových komôr, zaryl sa do zeme…

Nastalo zlovestné ticho. Len na vetvi obďaleč zagúľaly sa a neprirodzene zasvietily rozšírené okále sovy. Zahúkala ľahostajne do noci a vzniesla sa nečujne, ako prízrak. V pablesku mesačného lúča, tancujúceho po trupe dogniaveného S-200 bolo vidno prešuchnúť naľakaného všetečného netopiera, no i ten čoskoro zapadol v tmách lesa…

XI.

Po osudnom polárnom stretnutí zaletely diaľkové pozorovacie letúny z Ázie ponad miesta, kde došlo k vzdušnému boju eskadier Tornádo a 99 Q. Na veľké prekvapenie pozorovateľov nesmierne ľadové horstvá v okruhu desiatok kilometrov zmizly; vystriedalo ich akési jazero a v tomto sa len pozvoľna nanovo tvorila ľadová obruba, postupne zamŕzavajúca — ľady sa premenily na vodu! Na okrajoch ľadovcových púští dvíhaly sa mliečno biele hmly, postupovaly kruhovito do vnútra ľadovcových polí; z ich okrajov odlupovaly sa čochvíľa odpraskané kryhy, aby sa vydaly za predchádzajúcimi na ďalekú, dlhotrvajúcu púť morami, dokým ich neohlodá a nepohltí slnce. Pozorovatelia na výzvedných letúnoch neobjavili ani po dlhotrvajúcom hľadaní pomocou najlepších približovacích sústav nijaké pozostatky po zničených eskadrách. Od prerušenia rádiospojov medzi dirigujúcimi stanicami obidva sväzy sa navždy odmlčaly a zmizly…

Na veliteľstve vzdušných zbraní bieli vydali rozkaz odpísať materiálnu stratu na vrub vis major; príslušníkov eskadry Tornádo vyhlásili za nezvestných, ich vdovy, siroty a rodičov uspokojili peňažitými náhradami. Prípad zaľahol v prachu archívov. Aj zodpovední farebného plemena porobili podobne, podľa svojich vlastných obyčají…

Od nepodareného dvojstranného útoku cez polárne kraje všeličo sa pozmenilo.

Ďaleko, až kdesi v predpoliach polárneho kruhu, patrolovaly vo dne v noci strážne lietadlá. Maly na starosti zaistiť krajiny navždy s tejto strany pred hocakým prekvapením… Zavše sa stretly stroje cudzích mocností… Zvítavaly sa navzájom krupobitím striel, bez výstrahy, ako vo vojnovom stave… Tieto prípady nijaká zpravodajská kancelária na svete nezaznamenala, noviny nepublikovaly…

I zahútali sa najlepší stratégovia nad novšími, nepoužitými ťahmi…

Na vyhlasovanie vojnového stavu sa nepomýšľalo…

Medzinárodný súd po závere zasadania v metropoli Spojených štátoch europských schválil požiadavku bielych o prepustení žiadaných koncesií v spornom území. Súčasne medzinárodný tribunál jednohlasným usnesením vyhlásil príkry verdikt, že použiť atomové zbrane ako neľudské nivočivé prostriedky, je v každom prípadnom ozbrojenom konflikte budúcnosti medzi pokrokovými národami sveta — neprípustné!

Takto chceli zahriaknuť znesvárené mocnosti…

S úbohým výsledkom…

Ázijčania sa rozhodli nepopustiť raz už vojensky blokované územia. Ba naopak, zamýšľali vo vyčíhanej chvíli prekvapiť…

Na západe bieli naproti tomu ostali pri pôvodnom: vynútiť si vstup do koncesií, nepopustiť ničoho z požiadaviek!

V tichosti, bez vyhlásenia vojnového stavu robily sa horúčkovité prípravy. Hotovily sa desaťtisíce hlavní protilietadlových batérií, začalo sa budovaním protileteckých úkrytov hlboko pod zemou, podľa sprísnených požiadaviek dodržaných v minulej vojne. Úkryty vystrojovali zariadením konštruovaným na podklade najnovších skúseností, hoci výpočty odborníkov-znalcov odbíjaly všetky nádeje, že by aj najhlbšie vybudované úkryty mohly ochrániť pred rozkladnými plameňmi a vyžiarovaním smrtonosných lúčov pri explózii atomovej superbomby…

Nič to, i slabá nádej vie učičíkať do sebaistoty.

Na západe, bielym akúsi istotu pred nebezpečenstvom atomových bômb poskytoval azda len slávny americký Centrohospital. Centrohospital, jedna z najlepšie zariadených mamutích vojenských nemocníc, ležala neďaleko Salvoxany v divom, pustom údolí, medzi výmoľmi kaňonov. Priestory nemocnice boly vybudované na mnoho desiatok metrov hlboko pod ochranným príkrovom skál. V čase leteckého nebezpečenstva Centrohospital mohli hermeticky zatvoriť mnohonásobnými tesniacimi závorami. Dosť pevnými chrániť pred tlakom, aj pred nebezpečenstvom chemických bojových látok. Mal vlastnú elektráreň, vodáreň, štyri vzorne vystrojené operačné sály a bol schopný pojať do priestranstiev vo výnimočných prípadoch niekoľko tisíc rekonvalescentov. So záštitou v Centrohospitali sa rátalo, hoci odborníci sa aj tu pri odhadoch rozchádzali. Mnohí tvrdili, že pri plnom zásahu superbomby ani hrubé vrstvy skál nebudú môcť zabrániť preniknutiu zhubných lúčov, vznikajúcich pri uvoľňovaní atomov…

Konaly sa pokusy s účinným zahmľovaním, prístrojmi veľkej výkonnosti. V krátkom čase zahaľovaly celé územia nepreniknuteľnými vatnatými chumáčmi… Premiesťovaly sa vojenské útvary do najdôležitejších a najohrozenejších úsekov, všetky v neprestajnej pohotovosti.

Na hraniciach v pravidelných vzdialenostiach vo dne v noci naladené radary bdely na stráži, aby včas varovaly pred prípadnými útokmi.

Vo štvorci 123/456 panoval — navrchu neviditeľný — chvat. Dozaista aj kdesi hlboko v neznámych pustatinách Ďalekého východu.

Nastúpené smrtonosné mikroskopické armády sa formovaly, aby v príhodnej chvíli vyrazily útočnými hrotcami, prenikly obchvatmi až do srdca nepriateľskej krajiny, rozleptaly jej morálku a všetky obranné systémy…

Vcelku takto sa vytvárala predohra k novšiemu kombinovanému útoku, odštartovanému z ázijských základní.

Vzletela eskadra, nazvaná Fialové blesky.

Útočila zo severozápadu.

Od západu ju podporovala druhá, s automatickými pilotmi. Táto iba maskovala hlavný útok. Štartovala s lietadlovej lode, zamaskovanej tak, že unikla ostražitosti bielych letcov, patrolujúcich v týchto miestach. Iba prípravy tejto akcie maly ostať v tajnosti, na ďalšom vývine natoľko nezáležalo. Eskadra útočiaca zo západu vypomáhala iba v hlavnej akcii manévrom na odvrátenie pozornosti…

Vlastné bojové poslanie maly Fialové blesky, sväz znamenitých ázijských polovetroňov, vystrojených pomocnými reakčnými motormi. Fialové blesky vrhnuté do útoku zo severozápadu maly overiť správnosť výpočtov farebných stratégov. Tieto spočívaly v tom, že superradary bieleho protivníka rozložené v ustavičnej pohotovosti na západnom pobreží, zbadajú a ohlásia prílet výpomocného manévrovacieho sväzu. Len čo bieli zasiahnu v protiakcii, zaútočia od severozápadu Fialové blesky. Nové varovanie príde už neskoro. Zvyšnú vzdialenosť od sektorov, ktoré bude treba zničiť preletia polovetrone v najvyššej rýchlosti so zapätými motormi, keď predtým prekonaly prvé úseky cesty vo voľnom nepočuteľnom lete, nezachytiteľnom v ozvučniciach najlepších načúvacích aparatúr… Priblížia sa tíško vo výšavách, neviditeľné a nepočuteľné, len naraz udrú plnosťou ničivej sily. Dirigované automatmi zaletia samy presne na ciele. Treba ich obetovať, vrhnú sa na ne i s nákladom superbômb… Plán s dvoma výhodami… Vyhovoval možnosti, že by časť Fialových bleskov mohla byť zničená pred dosiahnutím cieľov; i v tom prípade bomby jednako len zasiahnu… Okrem toho nebude strát na vzácnych životoch vycvičených pilotov. Straty na materiáli sú ľahšie nahraditeľné…

Aj časove starostlivo vypracovaný plán prebiehal naozaj podľa výpočtov farebných stratégov…

— — —
Krátko pred polnocou zbadaly biele posádky výstražných buniek, rozložených na západnom pobreží, onen pomocný, manévrujúci útvar, vyslaný na oklamanie obrancov. Táto bezvýznamná eskadra vypomáhajúca v hlavnom útoku, smerovala pozdĺž línie rovnobežiek v priamom kurze na veľmesto — Salvoxanu…

Hlásenia o nálete došly patričným miestam včas, mohly sa v pokoji porobiť všetky žiadúce protiopatrenia. Skladaly sa z palebnej pohotovosti batérií, rozostavených po línii letu, ďalej z vyslaných dvoch eskadier, ktoré maly ostať v zálohe pre prípad, že sa nepodarí pokusná expedícia stíhacieho stroja S-200, vedeného kapitánom Alanom Georgom Lloydom… Od pokusnej expedície sa očakávalo mnoho, ak nie všetko… Lloyda vybrali, aby po prvý raz v praxi vyskúšal najnovší typ práve vyrobenej atomovej strely… Nový, dočasne ustanovený poverenec pre produkciu vo štvorci 123/456 vyjadril sa na základe dobrozdania odborníkov o novej zbrani veľmi pochvalne. Nádeji sa, že i približný jediný zásah výbušného telieska v složitej rozbuške strely môže zničiť eskadru vo vzduchu… Ak sa použije proti pozemným armádam, rozleptá celé tankové útvary, vyradí delostrelecké pozície, zničí automobilové kolóny, vozatajstvá… Použitý v inej forme protileteckými bateriami zaistí nedotknuteľnosť územia pred leteckými útokmi, lebo zdecimuje približujúci sa najsilnejší sväz nepriateľských letúnov prv, než bude môcť zasiahnuť do boja… Išlo iba o vyskúšanie a doplnenie funkcie rozbušky, ktorá pre krátkosť času ešte nebola dokonale vyriešená. Z desiatich skúšok vždy aspoň v jedinej tvrdošijne zlyhávala… A tak, pravda, z neistoty 10:1 vyplývala istá pochybnosť o úspechu. Nemohla sa v praxi použiť bez rizika, že sa obráti proti tomu, kto ju vystrelí…

Eskadry v zálohe sledovaly zobďaleč výsledok pokusnej expedície. Presvedčily sa, že stroj S-200 vykonal úlohu presne podľa rozkazu, i keď s nešťastným zakončením… Obidva v zálohe prihotovené sväzy nemusely už zasiahnuť. Nepriateľský útvar od západu zničily atomovými strelami krídelné hlavne stíhača S-200.

Pozorovatelia okamžite oddali výsledok veliteľským miestam. Cudzí sväz bol zničený, dve explózie po výstrele však presviedčaly, že neniesol náklad superbômb; v kladnom prípade boly by sa výbuchy prejavily zmnohonásobnenou silou…

Takto v stane bielych vytrielilo okamžité podozrenie, že nálet od západu mohol byť druhoradou súčasťou inakšej kombinácie, iba predohrou vlastnej drámy…

Dôležité rozkazy bleskom križovaly medzi vojenskými miestami. Pozorovacie bunky v uzavretom kruhu hraníc bdely s najväčšou ostražitosťou…

Nadarmo.

Štyridsaťpäť minút po polnoci západného času hlásily pozorovacie miesta od severozápadu prelet nových nepriateľských sväzov. Zbadaly ich z nevysvetliteľných príčin neskoro, už keď vletávaly do salvoxanskej oblasti… Od pobrežia neprišly vopred nijaké výstrahy… Načúvacie prístroje sa neohlásily, radary nefungovaly…

Až — prineskoro…

Znenazdania…

Náhle radary zasignalizovaly. Načúvacie aparatúry zachytily rev reakčných motorov…

— Stroje vo veľkých výškach…! Kurz — Salvoxana…!

Radary:

— Letia roztratene, vo veľkých intervaloch… Päťdesiat minút po polnoci…

— Nepriateľ sa spúšťa na obvod metropole…! Biele veliteľstva zalarmované prineskorými výstražnými hláseniami, vydávaly rozkazy na všetky strany.

So salvoxanského letišťa hneď štartovali najlepší noční stíhači. Protiletecké baterie začaly paľbu…

Jedna hodina po pomoci…

Svetlomety v činnosti, zúrivá paľba.

Jedna hodina pätnásť minút…

Metropolu maskovali clonou umelej hmly, hoci nepriateľ používal radarové zariadenia, ktoré ho viedly neomylne k cieľu.

Jedna hodina tridsať minút…

Stíhači na dostrel od nepriateľa. Zamerovače bielych strelcov sa otáčaly po celokovových uzatvorených trupoch letúnov nevídaného typu. Nebolo na nich ani stopy po kabínach pre pilotov.

Vtedy — hrôza…!

Nepriateľské stroje razom utíchly. Ako by uťal, tak sa zastavily motory vo všetkých; predtým rachot, naraz ticho… Nad samým centrom Salvoxany rad-radom padaly nadol vo vývrtkách smrti sťa zasiahnutý kŕdeľ veľkých vtákov…

Presne jedna hodina tridsaťpäť minút…

More belasých plameňov, siahajúcich po nebesá, prerušované novými pobelavými jazyčiskami protuberancií, neprestajný strašný tresk a hukot, syčanie, ako by oceány vyrazily zo svojich priepastí a vrútily sa do ohňa. Zem stenala pod neznesiteľnými údermi trýzniteľa — človeka. Na jej povrchu začínalo sa a končilo súčasne milióny tragédií…

Útok farebných sa podaril.

Chronometre nariadené podľa západného času ustálily presne jednu hodinu tridsaťpäť minút… Fialové blesky sa neoneskorily ani o sekundu. Časove zladený útok poslov smrti od severozápadu v účinkoch predstihol všetky predstavy…

V poslednom stroji zpomedzi Fialových bleskov nezastavily sa reakčné motory. Tento nebol dirigovaný automatmi, ale jediným živým pilotom a súčasne pozorovateľom, vybaveným najdokonalejšou aparatúrou približovacích sústav. Nespustil sa s ostatnými so zapätým motorom nadol. Ostal ďaleko, v stratosferickej výške, zapäl filmovacie prístroje. Zachytil priebeh útoku na celuloidový pás.

S vytreštenými očami sledoval v šošovkách obraz príšerného inferna v hĺbke. Videl more všetko spaľujúcich plameňov, videl horiacu zem, horiaci kameň, i horiaci kov… Ohromený, s ochromenými údami pozabudol poslať aj okamžité veľadôležité hlásenie dirigujúcemu komandu. Až po opätovnom vyzvaní svojho veliteľstva vytrhol sa z omráčenia, nasilu striasol so seba príšeru zdesenia…

— Centrála volá Fialové blesky… — súrila ushovorená depeša veliteľstva prostredníctvom éteru, — hláste výsledok…!

Vtedy konečne prerušil farebný pozorovateľ dlhšie mlčanie.

Vyslal rádiotelegraficky túto šifrovanú odpoveď:

— Fialové blesky volajú centrálu — úloha splnená s úspechom… za nami vyhňa zo živého ohňa a — púšť…!

Pozoruhodné slová…

Hodno by ich bolo vytesať na pamätný kameň alebo radšej — na kolosálnu hrobku.

Pod touto hrobkou by odpočívala — ľudskosť…

XII.

Alan Georg Lloyd sa práve vtedy vracal z väzenia. Azda vo chvíli, keď nerozhodne postál na schodišti vo váhaní, či na chvíľu predsa len neodskočiť a nepozrieť ženu a sestru — Kata sa svíjala na lôžku rozhorúčená v bolestiach, striedavo zalievaná znojom a drvená zimnicou. Alan, žiaľ nevedel, keby bol čo len tušil, nebol by váhal, bol by zavrhol azda rozkaz i všetko ostatné, veď nadovšetko miloval svoju Katu, kvietok nezvyčajnej vône, odďaleka z malej krajiny ležiacej v srdci Spojených štátov europských, kvet presadený do cudzej prsti… A keby bol býval spomenul, že sa práve napĺňaly dni Katy-matky, nebol by ju mohol nanovo opustiť bez povzbudenia, bez uistenia o láske, o nesmiernej nádeji, o svojej neobmedzenej radosti.

Takto odišiel — bez všetkého.

Stav mladej ženy vzbudzoval zatiaľ obavy. Za leteckého poplachu privolaný lekár nariadil okamžitý prevoz chorej do nemocnice. Charlotta plná starostlivosti o švagrinú, objednala sanitný voz. S najväčšou pozornosťou sniesli Katarínu Lloydovú do auta, Alanova sestra prisadla a plnou rýchlosťou uháňali do Centrohospitalu, podľa predpisov, platných v čase leteckého nebezpečenstva.

Do vnútra podzemnej nemocnice sa dalo vnísť štyrmi nákladnými výťahmi. Tieto pojaly na výťahové plošiny naraz po dve najťažšie nákladné autá. Pre osoby slúžil celý rad cirkulačných výťahov — paternosterov. Pre prípad, že by sa výťahová šachta poškodila, viedly von z Centrohospitalu bezpečné núdzové východy. Veľkolepá stavba techniky, tento salvoxanský Centrohospital, vybudovaný v jaskyniach a podzemných chodbách, vzniknuvších pohybom spodných vôd, odolával podľa statických výpočtov plným zásahom najťažších bômb, no pokiaľ išlo o istotu pri výbuchu atomovej superbomby a zábezpeku proti rádioaktívnym lúčom, odborníci mali veľa dôvodov k pochybnostiam…

Sem priviezli Katarínu Lloydovú za leteckého poplachu, krátko po polnoci osudného dňa.

Neskôr prijachalo ďalšie sanitné auto. Priviezlo ťažko poraneného dôstojníka-letca, s veľkou námahou vyslobodeného z trosiek expedičného stíhača S-200…

Okolo jednej hodiny po polnoci prišly na rad súčasne v dvoch susedných operačných sáloch Centrohospitalu dve ťažké operácie.

Na operačných stoloch ležali súčasne manželia Lloydovci…

Charlotta sa dozvedela o bratovom nešťastí pred samými operáciami. Službu konajúci inšpekčný lekár povšimol si na záznamoch krátko po sebe sa opakujúce rovnaké mená pacientov a telefonickým dopytom zistil ich vzťahy…

Charlotta gniavená zatiaľ len obavami o švagrinú pobledla a zmeravela, keď jej oznámili, že v susednom sále položili pod operačný skalpel — kapitána letectva Alana Georga Lloyda… Chcela brata zaraz navštíviť, no nepovolili…

Skoro súčasne zažaly sa nad susednými operačnými sálami výstražné červené svetlá, varujúce pred vyrušením…

Operácie…

Inžinierka s nevyspatými očami, so srdcom svieraným dvojnásobnou obavou, meravo pozorovala poznateľný pohyb ručičiek elektrických hodín na stene v predizbe operačných sálov. Pred chvíľou ukazovaly jednu hodinu tridsať minút po polnoci a minútová ručička sa pozvoľna približovala k prvému päťminútovému dielcu naľavo od najnižšieho…

Vedkyňa ostala pevná, hoci sa v ubiehajúcich minútach rozhodovalo o živote dvoch pre ňu najdrahších bytostí. Stratila by posledné na tomto svete, celkom by osirela. Choromyseľného otca bolo už treba vyradiť z radov živých. No jednako len odhodlane očakávala rozhodnutie. Tušila správne, že brata stihlo nešťastie pri plnení osobitných úloh; veď sama viazaná podpisom, zasľúbila sa takisto. Vykoná i ona, čo bude v jej silách. Vytýčila si veľmi vzdialený cieľ. Svízelnými prekážkami sa bude musieť prebíjať. Nech. Bude pracovať do úmoru i naďalej, dokým len predsavzatie neuskutoční. Raz, dá Boh, bude smieť dvihnúť hlas a radostne oznámiť, že vina, lipnúca na rodovom mene Lloydovcov bola vyvážená zásluhami…

Od neistých posledných dní porobila mnohé. Laboratóriá s Chemstreet sa presťahovaly na Charlottinu žiadosť s najdôležitejším zariadením potrebným pre pokusy na vzdialené bezpečnejšie miesta. Salvoxanská oblasť ako najohrozenejšia nevyhovovala. Nadriadené miesta vyhovely žiadosti vedúcej chemičky. Presťahovaly najcennejší inventár v tajnosti a pod dozorom Ochrannej služby. Po vykonaní týchto prác stotina Ochrannej služby ostala natrvalo v presťahovaných laboratóriách… Charlotta vedela prečo. Ľahko uhádla, že útvar mal dvojakú úlohu: zaistiť utajenie nových objavov a súčasne nenápadne kontrolovať. Ako vedkyňu Charlottu Lloydovú rešpektovali, dozaista. Ako dcére Archibalda Lloyda jej nedôverovali…

Ona pohŕdala touto nedôverou a snažila sa nevšímať si jej. Zachytila v posledných dňoch stopu objavu ohromného významu. Úspech by značil prenikavý obrat. A ten bol podľa predpokladov viac než istý a — neďaleký… Neprestajným štúdiom, mnoho ráz zopakovávanými pokusmi prebíjala sa v ústrety novým veľazávažným poznatkom nedozierneho významu, pre vedu nedoceniteľným… Napredovala preťažko. Zavše ocitla sa v závoze neprebádaných sfér. Napokon — složitými chemickými dejmi získané substancie — prekvapovaly. Áno, chémia ešte ponúkala priekopníkom po nových objavoch a cestách plné žriedla; iba načrieť bolo treba a ani nie tak hlboko!

Elektrické hodiny v čakárni pred operačnými sálami Centrohospitalu zaznačovaly osudný čas — jednu hodinu tridsaťpäť minút po polnoci…

Charlotta Lloydová sa strhla, sťa by šibnutá elektrickým prúdom…

Osvetľovacie telesá v sále zablikotaly a — zhasly. V nastavšej tme zatriasly sa povaly miestností Centrohospitalu, steny podskočily, dlážky sa pohýnaly. So všetkých strán vyvalila sa bledá záplava akejsi trasľavej, éterickej, slabo fosforeskujúcej hmloviny. Stovky metrov nad vrstvami skál, chrániacimi priestory podzemnej nemocnice Centrohospitalu, muselo sa stať čosi hrozného…

V centre Salvoxany, tam, na povrchu zeme, rozprskly sa atomové jadrá uránu prvej vybuchnutej atomovej superbomby…

Vyvalily sa nekonečné armády protónov a neutrónov do boja v nekrvavom útoku vo forme bleskorýchlej atomickej smrti…

Nie, nemýlili sa znalci z odboru atomovej energie, ani Centrohospital nebol úplne bezpečným miestom…

Po zlomku sekundy oveľa silnejšie, dozaista bližšie výbuchy spôsobily, že Charlottu zmeravenú na sedadle v čakárni, zasypaly úlomky s povaly, pomiešané s pridúšavým prachom. Fosforeskujúce svetlo zažiarilo intenzívnejšie, na chvíľu ako by priliplo na stenách, predmetoch, na Charlottiných šatách, rukách a tvári. Potom s divou silou oznove striaslo stenami, ukrytými pod vrstvami skál. Charlotta sa prikrčila čakajúc, že tento raz ani vrstvy skaliny nevydržia… Steny sprašťaly, v povalách Centrohospitalu škrípalo falošnými zvukmi, sálami nemocnice súčasne s novým, najsilnejším fosforeskujúcim vzbĺknutím preletela neznesiteľná vlna horúčavy — — —
— — —
A potom ticho.

Atomové bomby zasiahly Salvoxanu naplno…

Živý oheň sa bol rozžal od zeme po oblaky v stravujúcej nenásytnosti. V priestoroch Centrohospitalu vzdialených od centier výbuchu, v hĺbke mnoho desiatok metrov — pohly sa vrstvy skál. Ani hrubé vrstvy naukladané nad sebou nevedely načisto zadržať smrtiacu silu žiarenia. Veľa prichýlených rekonvalescentov utrpelo popáleniny po celom tele, najťažšie na odkrytých rukách a v tvári… Poruchu v elektrickej sieti nevedelo zadržať ani samočinné výpomocné prepínacie zariadenie…

Práve pri dvoch operáciach zhasly svetlá v celom komplexe. Prerušenie jednej, temer ukončenej, nemohlo ohroziť život pacienta. Nie tak v druhom prípade. Lekári sa tu vzdávali všetkej nádeje… Narýchlo použité výpomocné svetlá, pravda, umožnily pokračovať, no privzácny čas medzitým nepostál… Chirurgovia pracovali… Nedali sa vyrušiť ani zloveštiacimi otrasmi zeme ani popáleninami, ktoré utŕžili ofŕknutím od fosforeskujúceho svetla… Pacient 

na operačnom stole im jednako umieral pod rukami, šľahnutý žiarením živého ohňa po výbuchu superbômb, popálený na otvorenom väzive citlivých orgánov…

— — —
Čo sa stalo v metropole?

Na povrchu zeme?

Telefonické dotazy všetkými smermi z Centrohospitalu ostaly bezvýsledné…

Bezpečnostné predeľovacie závory pred výťahovými šachtami Centrohospitalu sa nedaly otvoriť. Povolily od jednostranného obrovského tlaku, zatavily sa od páľavy…

Len po niekoľkých hodinách vyčkávania odvážili sa z nemocnice von vyslaní pátrači. Použili nepoškodených núdzových východov, vynárajúcich sa navrch zeme ďaleko za obvodom Salvoxany…

Tieto prvé spojky so svetom sa vrátily po dlhých hodinách napätého čakania. Prišly s ústami, zakovanými bezmedzným úžasom, s očami vyvalenými od desu. Úbohí vyslanci, nenachádzali slov na tlmočenie zpráv, na dokreslenie obrazu, ktorý po bombovom útoku poskytovalo veľkomesto Salvoxana s niekdajšími miliónmi obyvateľov…

— Obávam sa, — vyjachtal ťažko popadajúc dych jeden z nich, — že — Centrohospital je osihoteným, azda jediným žijúcim spoločenstvom široko-ďaleko na svete…

Pýtali sa ich:

— Ako to vyzerá hore, vravte!

— Čo sa vlastne stalo?

— Nové zemetrasenie?

— Je mesto veľmi poškodené?
 Druhý prezvedač skrivil tvár.
Dutým hlasom oznamoval:

— Trest boží, ľudia…! Salvoxana už nejestvuje… Tam hore ostala — pustatina!

XIII.

Prvým prevládajúcim pocitom Alanovým po precitnutí z narkózy nebola bolesť dolámaných údov, rozjatrených rán a popálenín, lež — čudný pocit neistoty.

A obavy.

Prvými slovami, ktoré vyslovily tíško jeho pery, nebola sťažnosť na neznesiteľný bôľ, lež — otázka, čo je s jeho ženou Katarínou Lloydovou.

Na túto otázku, ovplyvňujúcu rekonvalescenta nevysvetliteľným impulzom zvonka, nebol by mohol nik odpovedať presnejšie ako učená Charlotta, ktorá bedlila v kritickom čase pri jeho lôžku.

Alan dal otázku zadumane, ako by sebe samému a nečakal na ňu odpoveď. Netušil, že nie je sám.

Tým väčšie bolo jeho prekvapenie, keď sa ozval pohnutím presiaknutý hlas jeho sestry:

— Katarína sa nemá zle… Môžeš byť hrdý, braček, pred hodinou sa ti narodil — syn…!

Otvoril oči náhlym ohlasom napoly vyjavené. Poznal Charlottu, hoci jej tvár, ošľahnutá vyžarovaním bola sčervenavená a opuchnutá.

Skúsil sa podoprieť, ako prezradilo šklbnutie svalov v jeho tvári. Navidomoči priskoro; bolesť ho prigniavila nazad do podušiek.

I tak sa mu zjagaly oči radostným prekvapením, bôľ ustúpil do úzadia.

To bola hlavná výhra.

— Syn? — výskol temer. — Syn — syn — synček?!

A v zápätí vracal sa k spomienke na Katarínu.

Dostal čiastočnú odpoveď.

Zašomral.

— Vravíš, Charlotta, že Katarína sa nemá najhoršie; ako sa jej vodí?

Vyhla sa jeho vyzvedajúcim očiam, odvrátila napoly tvár, ktorá sa blyšťala od hojivej vrstvy masti, natretej na popálenine.

— Katarína — je chorá, lekár — riekol — — —
Nedopovedala.

Oči chorého znepokojene šibly zpod obtáčok gázy. Namáhavo, s panovačným pohybom vyzvedal:

— Kde je Kata? Chcem ihneď k nej! Leží doma? V nemocnici?

Pozrela naň s nezatajiteľným poľutovaním. Uvedomila si, že nevie nič o udalostiach posledných hodín. Obozretne ho oboznamovala.

— Katarína leží tu, v Centrohospitali. Pôrodné bolesti ju schytily včera večer, z náhleho vzrušenia pri leteckom poplachu… Neskoro v noci, keď sa jej priťažilo, odviezla som ju sem. Podľa smerníc platných pri leteckom poplachu, nesmeli ju prijať do civilných nemocníc. Preto prišlo k tomuto nezvyklému rozhodnutiu… Začínam veriť v nevyspytateľnosť božích vnuknutí… Katarína žije, to je nateraz hlavné… Žijeme, ty i ja… Ty, hoci doráňaný, zlámaný… Netušíš, Alan, čo zatiaľ tam — hore, nad nami… Prišiel súd — boží… Nastal súdny deň… Ohnivé more sa vylialo s nebies na Salvoxanu, more, ktoré v niekoľkých sekundách pohltilo tam ma povrchu zeme všetko živé i neživé… Šľahnutie živého ohňa nezadržaly celkom ani hrubé vrstvy skál nad Centrohospitalom. Rádioaktívne lúče prenikly až k nám, cez zničené, roztavené závory, a ich účinky sú zaznamenané na našich telách… No — žijeme… Tvoj syn, Katarína, ty i — ja! Bože, žijeme! Oceň vopred to naše nesmierne vyznačenie! Uváž, že sme ostali nažive my, ktorí sme boli rovnako pochabí a nepatrní, ako boli tamtí — hore, nad nami! Úbohá Salvoxana! Myslím, že začínam chápať nevývratnú vieru Kataríny v milosť božiu! Začínam rozumieť! Keď doširša prezrieš, keď sa dozvieš, i ty pochopíš a — porozumieš! Nik z nás si ešte nevie predstaviť rozsah skazy tam hore! Zatiaľ, čo my sme podivuhodným riadením božím unikli, našli kryt v Centrohospitali, na metropolu padly — atomové bomby!

Chrapľavo skríkol.

Vytreštil oči.

— Lužeš, Charlotta!

Bezohľadne použitý výraz ju prekvapil. Zaodporovala. Poznove vysvetľovala, dokazovala. Skryl si tvár do dlaní.

—
Nemožnosť! Nemožnosť, tisíc ráz nemožnosť! Nedostali sa vôbec nad mesto! Sostrelil som ich — do jedného zničil! Padli tam, pred dosiahnutím obvodu Salvoxany! Náboje, dva náboje v krídelných hlavniach letúna S-200…! Nechápem, nerozumiem! Pamätám sa dopodrobna ako sa to stalo… Vari sa mi to snívalo? Dve ohňovočervené čiary — pekelný výbuch — strmhlavý let — horúci náraz… Priblízko som sa dostal k zemi, nedalo sa vyrovnať… Stroj S-200 havaroval, dodrúzgal sa na korunách stromov…!

— Neviem o čom rozprávaš, braček. Neviem. Isté je iba jedno: prišli — a dielo vykonali — rozsiali — smrť… Prví pátrači z Centrohospitalu priniesli zvesti shora. Ostali sme tu osihoteným ostrovčekom žijúcich vprostred nekonečnej púšte. Z obyvateľstva Salvoxany ostali iba tí, čo sa uchýlili do podzemnej nemocnice, ostatní zahynuli! Nad nami sa rozprestiera nestvornými brázdami preoraná popolnatá sypčina. Rastie pod opadávajúcimi vrstvami atomického prachu s oblohy. Na obvodoch mesta, ďaleko od centier výbuchu, ostaly neforemné zvyšky rozvalených domov, objektov, záhrad… V nich sporé pozostatky mŕtvych, kosti, čo sa rozsypajú na prach pri dotyku. Účinky strašné, nepredstaviteľné!

Alan tŕpol pri každom ďalšom slove.

Charlotta pokračovala:

— Pred hodinou opravili elektrickú sieť v Centrohospitali; vlastná elektráreň ostala vcelku neporušená. Zachytili prvé zprávy z ostatného sveta, medziiným aj vysielanie vysielača z Ri-Kingu. Ohlasoval zvesť, že bolo zničené naše hlavné mesto… Na výstrahu… Varovali pred odvetou… Každý pokus o ňu vraj zdrvia najbezohľadnejšími prostriedkami…

Nebolely Alana Georga Lloyda ani dolámané údy, ani ťažké popáleniny po tele, dobiedzal doň horší vnútorný bôľ, neobložiteľný hojivým balzamom. Všeličo si nahováral, o otcovej vine premýšľal. Zúfale si hrýzol pery, obzeral bezmocnosť zasadrovaných rúk i nôh, dokaličených pri havárii stroja S-200. Chcel by vyskočiť, vyrútiť sa do boja, biť nepriateľa, odháňať dotiaľ, kým vlasť poznove nespevnie a nevynájde účinnú obranu…

Obrátil sa k sestre.

— Vieš čo je naša povinnosť, Charlotta! Pamätaj na záväzok! Pracuj, sestra, a — ponáhľaj sa! Azda nie je prineskoro. Možno sa dá ešte všeličo zachrániť! Iď, iď, nestrácaj čas pri mne, čaká ťa práca!

— Áno, Alan. Vieš dobre, že som rozhodnutá nešetriť síl na napravenie viny… Azda zajtra už, možno pozajtre, o týždeň — kto vie — ale podarí sa, musí sa mi podariť, o čo usilujem! Zariadenia z môjho laboratória sú v bezpečnosti, presťahované kamsi, kde ich ani zásah superbômb nezničí… V pravý čas…

— Myslím, že viem kde…

— Áno, tam, nespomínaj štvorec. Vďaka nevysvetliteľnému vnuknutiu všetky cenné prístroje i výsledky mojich doterajších výskumov sú — zachránené… Čo by sa bolo stalo, keby boly ostaly na Chemstreet? Kde kedysi bola široká, ľuďmi prepĺňaná, poschodiami ovrúbená Chemstreet s laboratóriami — ležia iba vrstvy prašnatej popoloviny…

— Som hrdý na teba, sestra!

— Teraz ma ospravedlníš, idem. Prídem vás pozrieť obidvoch, zajtra!

— Dovolia ti vychádzať?

— Výnimočne, kvôli vám dvom…

— Pekne ťa prosím, Charlotta, zariaď ešte, tak rád by som, čo i len na okamih vidieť — dieťa a Katu!

— Bojím sa, že lekára nebude možno obmäkčiť. Keby sme aspoň teba nemuseli prevážať!

— Pripustí ma, prihovor sa, isto dovolí! Dobre sa cítim a prevoz na pohyblivom lôžku je celkom ľahký…

— Lekár tvrdí, že si stratil veľa krvi, mohol by si si ublížiť! — odporovala slabo, no jednako vyhovela bratovmu želaniu a vyhľadala dozorného lekára. Zprvu nechcel ani počuť, po opätovaných odmietnutiach napokon predsa len povolil, vďaka ženskej diplomacii.

Pri prevážaní povšimol si Alan správanie ľudí, prichýlených v Centrohospitali. Bez pochyby všetci boli v úzkom styku s hlavným mestom. Ošetrovatelia, ošetrovateľky, asistenti — lekári — všetci mali v meste príbuzných, blízkych, známych. Mnohí z nich v Salvoxane bývali, vlastnili tam domy, pozemky. Všetko čo bolo, už nejestvuje…

Neuveriteľné: nejestvuje už!

Všetko tam hore zmizlo, celkom sa stratilo! Osoby i neživé veci. Nemožno povedať: tu miesto, kde spočívajú kosti mojich drahých… Nemožno si ani pripomenúť nepatrnou drobnôstkou, pozostatkom… Všetko čo bolo, ako by nikdy — nebolo. Naraz len medzera, rozzevená prázdnota, priestor, voľné miesto. V pamäti prirodzene — predstava, v srdci ešte pocit, viažuci sa k milej osobe, veci. Tento pocit treba vytrhnúť! Hlavné mesto Salvoxana s miliónmi obyvateľov sa vyparilo do priestoru dňa toho a toho, presne o jednej hodine tridsaťpäť minútach!

Pár groteskných slov, strohých, šedivých ako iné.

Za nimi — aj keď nepredstaviteľnosť pojmu, aspoň bojazlivé tušenie nesmiernosti tragédie— Atomická smrť prekvapila metropolu vprostred noci. Milióny obetí ani neumieraly, nemaly kedy umrieť, stratily sa v zlomku trvania jediného mihnutia oka. Zmizlo toľko bytostí rozpadom jadier atomických mikročastíc tak náhle, že možno vari vypovedať paradoxné: žily ešte potom, keď ich už nebolo! Takisto sa rozplynulo všetko ostatné: zvieratá i neživé predmety…

Zachránení v Centrohospitali žili do včerajška s ostatnými, čo dnes nejestvovali. Museli sa smieriť so skutočnosťou, že ten včerajšok možno poprieť, lebo niet o ňom dôkazu, možno ho vytrieť z minulosti…

Na odevoch zachránených v Centrohospitali sa zjavily čierne pásky smútku. Srdcia sa zabaľovaly smolnatým povlakom a menily sa na hrče v prsiach bez spoluvzťahu k iným srdciam. Osirelí nemohli zväčša ani plakať. Boli premiestení do iného sveta, cudzieho, v ktorom nebolo pre nich nikoho a ničoho blízkeho. Nevedely plakať oči, vystrebané rádioaktívnym žiarením.

Zázračne zachránení, do jedného viac-menej popálení všetko prenikajúcim živým ohňom, habkali sťa mátohy priestranstvami podzemnej nemocnice. Mnohí z nich, neveriaci Tomáši, hneď zrána boli sa presvedčiť na vlastné oči o pravdivosti prinesenej strašnej zvesti.

Zašli ta, kde sa ešte včera rozprestieralo bohaté, nádherné veľmesto, s tisíckami mrakodrapov, s rovnobežkami ulíc, križujúcich sa na obrovskej rozlohe; hľadali prislepnutými očami, pátrali po niečom, čo by aspoň včerajšok pripomínalo. Podaktorí z nich čo bývali ďaleko na periferiách, našli kde-tu čosi nepatrné, známe, ledva sa však toho dotkli, to niečo unikalo do prachu zeme.

Tisícky aut, vozov, najrozličnejších dopravných prostriedkov obkolesovaly v nebezpečnej blízkosti priestory smrti. Patrily zvedavcom zo všetkých kútov krajiny. Možno ich všetky prezrieť so sníženej pôdy lievika obvodu mnoho kilometrov dlhého, vytvoreného poklesnutím plochy, na ktorej sa približne rozprestieralo hlavné mesto. Lievik ostal vystlaný hebkým popolom, jemným ani hodváb, bez drsného zrniečka. Nad ním visely nepohnute závoje sedavého dymu. Výstel popolovitej spraše naširoko v okolí tvorila nevysoké pahorky, prepadala sa kde-tu do hlbokých jám, kopila sa do čudných útvarov. Neradno odvážiť sa ďalej, bližšie k obvodu lievika, podlaha bola zradná, uhýbala pod váhou tela, nohy sa zabáraly čoraz hlbšie… Ktorýsi samovrah rozbehol sa ďalej, zapadol po členky, po kolená, vhupol po pás, vyše pŕs. Zmietal sa a kričal na ratu. Bez pomoci ho vsala zradná spraš po krk, vnikla mu do úst, završila ho po vlasy, až ho zatopila… Hľadely zástupy zdrvených, vyvaľovaly vyjavené oči… Púšť… púšť… Kde dohliadlo oko — mŕtvota.

Onedlho prišla nová hrôza.

Na tvárach, rukách, po tele senzácie chtivých zvedavcov zjavily sa zapáleniny… Zapáleniny sa menily na otvorené bolestivé rany… Nevedomý dav nevedel o účinkoch neviditeľných smrtiacich lúčov, vyžarovaných do priestoru z postihnutého miesta.

Pustatina, kde sa rozložila smrť, musela byť izolovaná. Kruh načrtnutý pazúrom skeleta zabíjal a bude zabíjať dlho potom. Rádioaktívne žiarenie zo šírej rozmrvenej pláne, zanechanej miesto pomníka Salvoxane, zákerne zabíjalo! Zbrázdená zem nedarúvala už život zo svojho lona, zmenila sa na vraždiaci element!

Vojenské jednotky odďaleka obkolesily obvod zničenej metropole, rozohnaly zvedavé zástupy, nikoho nepripustily k obvodu.

Keď sa spustil prúd dažďa, ozrutný lievik smädno pil prívaly vôd, nenásytne ich vstrebával.

Neveriacim z Centrohospitalu nepozostávalo inšie, ako sa vrátiť. Nemali sa kde ponevrieť, na okolí sa rozložila smrť, nuž utekali z jej blízkosti, podesení, nemí…

— — —
Sestričky ošetrovateľky prevážaly kapitána Lloyda na Katarínino oddelenie. Pri pohyblivom lôžku išla Charlotta. Zpod privretých očú pozoroval Alan pohyby tieňov okoloidúcich ľudí. Chodbami prechádzaly mátožné, unavené, k všetkému ľahostajné…

Konečne pristavil sa pohľadom na nehybnej opuchnutej tvári ženy, vystretej na lôžku. Ležala bez pohybu. Alan Georg Lloyd sa dočkal vytúženej chvíle, opäť videl svoju ženu…

Lekár skúšal tep, ale výsledok neprezradil. Odvracal sa bokom. Doniesli synčeka, také nevzhľadné červené stvorenie s veľkou neforemnou hlavičkou, s odutým pyštekom. Pritom sa Alanovi videlo, že bábätko bolo nanajvýš krásne, hoci odjakživa nenávidel novonarodeniatka. Tvrdil, že sú všetky rovnako neznesiteľne odporné, že sú to malí jedovatí krikľúni. Charlotta mu podržala synka blízko tváre a on ho zvedavo obzeral. Nesmierne zatúžil dotknúť sa jeho zamatovej, načervenastej pokožky, vaľkatých údikov; pohladiť hlavičku. Nemohol s rukami obtočenými gázou, zaželal si aspoň pobozkať malého tvorčeka. Sestra mu ho aj podala k ústam, ale strhol sa, keď maličký reagoval na jeho otcovský pokus prenikavým revom. Museli dieťa odniesť, lebo lekár nariadil pre Katarínu úplný pokoj.

Alan poprosil, aby mu o minútu predĺžili návštevu, a keď mu dovolili, hľadel na ženu, dokým mu len nevyhŕkly slzy z očú.

— Bude žiť? — pýtal sa tíško lekára.

— Je akási nádej, hoci veľmi malá. Používame všetky prostriedky, ktoré sú len naporúdzi, aby sme ju zachránili. Buďte silný, kapitán! Vaša manželka prekonala ťažkú operáciu. Okrem toho bola zovnútorne nebezpečne popálená rádiovým vyžarovaním. Ste muž — vojak, preto tak s vami hovorím. Pripravte sa na najhoršie, smierte sa s tým… hľaďte, len včera zakrúžila nad nami atomová smrť. Padlo jej za obeť na milióny ľudských životov… Čo je proti tomu jediný? Nič! O jeden viac, o jeden menej, na tom nezáleží!

— Mlčte, doktor! — zahriakol ho Alan chraptivo, — ona musí žiť! Musíte ju zachrániť, lebo zblazniem!

Lekár naň vrhol pohľad plný výčitky.

— Akým právom si osobujete nárok na život? Prečo ste takí, akí ste, vy mladí, prchkí ľudia? Čo keď vám poviem, že vám žena celkom isto umrie? Čo spravíte? Poviem vám dačo, vy mladý sebec… Moja manželka a moje drobné dietky —
Lekárovi sa zlomil hlas. Alan pozrel naň ohromený.

— Preboha, vari nie —
— Áno, ostaly tam hore…! Všetci pospolu, — zajakal sa lekár, — zomrely drobné dietky — zomrela i moja žena… Všetko mi ostalo v salvoxanskom pekle…!

A muž vedy trpko pokračoval:

— Som tu, naporúdzi! Pomáham vám, i vašej žene… Modlíte sa akiste k Bohu viac ako ja, lepšie…! Dozaista ste mu milší…

— — —
S ubiehajúcimi dňami Alanov zdravotný stav sa veľmi zlepšil. Zlomeniny v sadrových obväzoch sa sceľovaly, rany hojily.

Horšie bolo s Katou.

Od narodenia synčeka Richarda zmáraly úbohú vysoké horúčky. Celé hodiny preblúznila, alebo preležala v bezvedomí. Jej predtým pekná tvár schudla a dostávala žltkastý odtieň. Oči si vyvŕtavaly hlbšie jamky a ešte na ich samom dne usilovaly sa hlbšie vtlačiť. Zatiaľ čo sa malému Lloydovmu potomkovi vodilo pod lekárskym dozorom pomerne dobre, jeho mať sa blížila k rozhraniu medzi životom a smrťou. Lekári sa už nepokúšali zatajovať najväčšie obavy. Čajsi oprávnenou výhovorkou mohol byť nežiadúci zásah pri operácii a okolnosť, že Kata ležala pod nožom v čase, keď na metropolu padly superbomby…

Alan omáľal medzi zubami nenávisť. V srdci prechovával hnev.

Čím väčšmi sa zhoršoval stav milovanej bytosti, tým bol zaťatejší v hneve a nenávisti.

No medzitým často vracaly sa k jeho uchu slová, vypovedané prednedávnom pri posteli Kataríny pri jeho prvej návšteve:

— Akým právom si osobujete nárok na život?
A potom:

— Poviem vám dačo, vy mladý sebec!
Konečne:

— Akiste sa modlíte k Bohu viac ako ja a úpenlivejšie!

Alana sťa by zakaždým udrel kameňom do obnaženého srdca.

Modlitba? Prosba k Bohu?

Nie. Dávno čosi podobného nespravil. Moderná výchova západu smiala sa podobným prežitkom. Od najútlejšej mladosti detí ich zanedbávali… Napokon dlhá vojna odúčala…

A predsa ostávalo čosi tklivého v spôsobe, ako si prostý ľud malej zeme v srdci Spojených štátov europských vykonával povinnosti k Bohu. Alan nezabúdal a nezabudne na tie zážitky. Mal príležitosť vidieť na vlastné oči, koľko vznešenosti bolo v takej jednoduchej nedeľnej oslave. Viera tamojšieho ľudu v neotrasiteľnosti prenikala všetkými jeho počinmi… A takáto bola aj Katarína, rodená Stromová…

Alan v ktorejsi chvíli clivosti zatúžil osvojiť si hoci nepatrnú časť z Kataríninho hlbokého náboženského presvedčenia. Akási dobiedzavá myšlienka mu ustavične pripomínala, že ono prináša vyrovnanosť a vnútorné uspokojenie. Teda to, čo on odnedávna najväčšmi postrádal.

Deň po deň prichádzal ku Katinmu lôžku. Zastihol ju vždy buď v bezvedomí alebo v blúznivom spánku. Tu vždy úpornejšie dorážala naň myšlienka, že ak Kata zomrie, i on bude na vine.

Raz ju zastihol pri vedomí…

Veruže, dobre si vravel. Aj ona mu povedala.

Pozrela naň tôňkami, na ich dne ležal akýsi poloneprívetivý tieň. Chytil ju za ruku a sklonil sa ponad lôžko. Pohýbala slabo perami.

Nepočul nič, ale videl.

Pohyblivé pery sa zreteľne formovaly do nečujného:

— Prečo sa nepomodlíš za mňa, Alan? Prečo aspoň raz nie?

Zbadal sa, pocítil na perách slankastú príchuť: i jemu nevdojak vypadly dve ťažké jagavé perličky a sbehly nepozorovane po lícach až ku kútikom úst… Alan Georg Lloyd, tvrdý bojovník, navyknutý za minulej vojny bez pohnutia hľadieť na nezmerné súženia — plakal.

XIV.

Zvesť o zničení Salvoxany s predmestiami letela svetom súčasne s obnovenou zúrivou nepohodou na západnej pologuli,

Sprievodné poveternostné poruchy prejavily sa slabšie od nedávnych.

Pozorovatelia, sledujúci z veľkých vzdialeností priebeh kalamity, shodovali sa jednomyseľne v úsudku, že počet použitých bômb nemohol byť veľký. Na obzore spozorovali biely pás ohňa, siahajúci po oblaky. Pohasínal po niekoľkých minútach.

Obrancovia nadarmo použili na preletovej trati tisícky hlavní protilietadlových kanónov. Neosožily nijako ani stíhacie sväzy, nepriateľ unikol v prízemnom lete, a prv než mu mohly stíhacie stroje v tom zabrániť, vrhol sa strmhlavo na Salvoxanu.

S útokom na metropolu čakaly sa nasledujúcich nocí útoky na iné dôležité vojnové objekty a to podľa pôvodného plánu s letovou kombináciou ponad točňu.

Nestalo sa nič. Ostalo pri malej ukážke a pri hrozbe ri-kinského vysielača, že len pokus o odvetu potresce sa novým ničivým bombardovaním.

Bieli však správne tušili pravú príčinu. Ázijské výrobne atomových bômb vrhly do útoku celý potenciál vyrobených superzbraní. Prvá časť vyšla nazmar a druhá sa vyčerpala na Salvoxanu.

Jediná utešujúca okolnosť v nešťastí… 
Nesmieme složitá výroba a vzácny výskyt nevyhnutne potrebnej odrody uránu umožňovaly na dlho do budúcnosti aj rozsiahlej, na nerasty bohatej ríši farebných vyrobiť pri najväčšom úsilí len veľmi obmedzený počet atomových bômb…

— — —
V nastávajúcich dňoch medzi bielym obyvateľstvom západu nastaly menšie búrňavy ako prírodné. V mestách i na vidiekoch rozliala sa pod vplyvom strachu z repríz náletu vlna nespokojnosti…

Vojská na mnohých miestach musely ostrými zákrokmi chladiť horúce hlavy nespokojných. Vážnejšie boly prípady, kde sa aj vojsko pridalo a pomáhalo vzbúrencom.

Vzbury vyznely vo vášnivom volaní po bezodkladnej odvetnej akcii proti farebnému útočníkovi…

Pre vládnych činiteľov vznikly obťažné úlohy.

Ako chytiť čepeľ britvy, nabrúsenú s obidvoch strán?

Na jednej strane hrozba a obava pred zopakovaním útoku s nevyhnutnosťou pomsty, ak sa vyslyší žiadosť verejnosti; na druhej — uvedomelý strach pred zhubnými následkami atomovej vojny so stupňovaným použitím ničivých prostriedkov.

Stať sa včelou, ktorá vhodne žihadlo vo vedomí, že sama zahynie?

Čakať v ustavičnej hrôze, alebo udrieť na ohrožovateľa?

Sveta sa zmocňovala panika. Atomická smrť sa vznášala nad kontinentami…

Chýr o zničení metropoly letel éterom ponad moria, po drôtoch, kábelmi, od ucha k uchu. Sibyline prorocké slová: — Ani kameň na kameni! — stávaly sa skutočnosťou…

Vládny rozhlasový prejav zo západu, dokumentujúci poslednú udalosť, vyznel v opačnom formulovaní ako úradný prejav ri-kinský. Biely hlásateľ tvrdil, že útočníkmi sú farební. Dementoval energicky vyhlásenie, že by sa bieli boli predtým pokúsili o útočný akt. Označil útok farebných za čin piráta, ktorý musí odsúdiť celý svet. Prorockým hlasom varoval pred následkami. Dôvodil známym fyzickým zákonom, že sila vzbudzuje protisilu. S úprimným poľutovaním predpovedal svetu najchmurnejšiu budúcnosť, ba pripúšťal úplný zánik civilizácie. Záverom oznámil, až do nepríčetnosti napínal nervy bielych poslucháčov, že vláda po starostlivom uvážení sa rozhodla — hoci so srdcom, prekypujúcim bolesťou a túžbou po spravodlivej odplate — v záujme celého sveta neodpovedať na provokatívny zločin. Iba povznáša strašné obvinenie, volá hlasom, ktorý musí preniknúť do všetkých kútov sveta, aby bezprávie bolo odsúdené. Aby ostatné národy útočníka navždy vyradily zo spoluúčastenstva…

Takýto prejav so sľubným začiatkom, ale s protirečiacim si zakončením len rozbuntošil osie hniezdo.

V mestách inzultovaly davy štátnych úradníkov za to, že z príkazu kongresu nabádali udržať pokoj a zachovať vláde dôveru.

Pomery sa stávaly neudržateľnými. 
Sveta sa zmocňovala panika…

— — —
V týchto hrozných dňoch niekoľko ráz povolali Charlottu Lloydovú z laboratórií v štvorci 123/456 do tajného kabinetu nového povereníka pre výrobu atomovej energie.

Charlotta v tvári skoro žltá, s očami od únavy prebdených nocí hlboko vpadnutými, referovala o postupe práce v objektoch presťahovaných z Chemstreet krátko pred útokom na Salvoxanu.

— Ponáhľajte sa, súril zakaždým povereník, — nešetrite ničím, čokoľvek si zaželáte, dostanete. Dám vám k dispozícii ďalšie vedecké kapacity; poradia vám, pomôžu. Každý váš rozkaz je už vopred splnený. Odovzdávam vám najširšie plnomocenstvo! Len sa, preboha, ponáhľajte!

— Potrebujem už len objednané rozplynovače; hneď po ich dodaní bude sa môcť urobiť prvá skúška!

— Denne súrim v zbrojovkách túto objednávku. Ak len toto chýba, som spokojný. Už zajtra príde prvá časť.

— Všetko je teda v najlepšom poriadku. Substancia je hotová. Stálosť má prekvapujúcu, podržuje si dlho aktivitu i v nepriaznivých pomeroch. Neškodnosť voči každému organizmu bola už mnohými skúškami dokázaná.

— Naše nádeje, netajím, veľmi stúpajú. Vo vašich rukách, miss Lloydová leží osud vlasti… Verím, že splníte všetky očakávania! Nádejame sa, že vlasť bude môcť s patričnou vďačnosťou zhodnotiť vašu nesmiernu obetavosť, neoceniteľnú službu!

Keď odišla, povedal sám sebe ako pred časom jeden z príslušníkov Ochrannej služby:

— Obdivuhodná žena!

XV.

Nevedno ako hlboko pod zemou, v pracovni Fu-tsiho, bývalého veľvyslanca v Salvoxane, šéfa výzvednej služby, sedeli vo vypoduškovaných foteloch dvaja mužovia.

Dlážku prikrýval hrubý orientálny koberec. Na mramorovej tabuli stola stál televízny rádiotelefon so signalizačnými gombičkami. Ťažké zamatové závesy, jemne vypracované obrazy vo vyrezávaných rámoch zo vzácnych driev, všade drahocenné zariadenie. Dym vodných fajok odsávalo samočinné zariadenie na regulovanie teploty a vlhkosti vzduchu.

Rozprával práve sám Fu-tsi.

— Neverím rečiam bielych. Šakaly obyčajne zavýjajú na mesiac.

— Pritom všetkom som bol rád, — odpovedal protisediaci minister obrany štátu Chi-Chiang, — keď sa mi podarilo na poslednom zasadnutí Rady dosiahnuť umiernenosť v konaní. I keď bieli nevravia pravdu, nesmieme sa prenáhliť!

— Takto nám ujde príležitosť, ktorá sa nikdy nezopakuje! Zabúdame, že teraz by sme ich mali sťa na dlani. Ak budeme vyčkávať, vzpamätajú sa. Uhryznú nás potom prv; ani kobra rýchlejšie a smrteľnejšie nezabíja! Sú tu posledné zprávy našej informačnej služby. Jednomyseľne sa shodujú, že bieli pripravujú akúsi účinnú protizbraň. Čo ak sa im to podarí?

— Milý Fu-tsi! Vo vlastnej funkcii máte voľné pole pôsobnosti! V nej si urobte na vlastnú zodpovednosť ako chcete. Toto je však moja záležitosť. Mrzí ma veľmi, keď musím uznať za vhodné, neurobiť, čo si žiadate! Poshovárajme sa radšej o inšom… Čo máte nového o tej — tej — eh — žene…

— Dostať sa k nej priťažko. Strážia si ju lepšie ako tigrica mláďatá. Robíme, čo sa dá. Štvorec je zabezpečený lepšie ako hockedy predtým. Takto plný zásah sväzu nových Fialových bleskov — by pomohol… Niet slepca pod slnkom, ktorý by mal väčšiu tmu pred očami odo mňa, ale som našiel, čo ste si želali. Zákres polohy legendárneho štvorca! Priestory výrobní atomových zbraní bieleho protivníka — objavené, zakreslené. Poznáme presné rozloženie objektov, vieme rozlohu! Ja, slepý, dovoľujem si zaviesť na stopu vidomých! Nech sa uváži, čo to značí! Nech sa premyslí, čo by sme získali, keby môj návrh mal úspech!

— Získali — alebo všetko stratili! — zhamoval škripľavo Chi-Chiang prietrž Fu-tsiho presviedčavých slov. — Zabúdate, že objekty 123/456 sú pod hladinou mora!

— Na tom vari nezáleží. Rozprestierajú sa sotva na niekoľko kilometrov od pobrežia. Jediným zásahom —
— Nie, milý Fu-tsi, ešte raz a naposledy, nie! Vaša myšlienka je neuskutočniteľná. Prišiel som na ňu skoršie pred vami, ale zavrhol som ju. Úcty hodná vedecká komisia pre výrobu a bádanie v atomovej energii rozhodne odmietla prevziať zodpovednosť za podobnú akciu. Dôsledne trvá na zákaze použiť superbomby v morskej vode. More obsahuje urán, vrtošivý prvok, účinkujúci v superbombách. Výbuch v mori mohol by sa vraj prejaviť katastrofou o nepredvídateľnom dosahu! Predniesli mi teóriu o reťazových reakciách. Rozklad by sa mohol preniesť na vody oceánov!

— Bezdôvodné obavy, — krútil hnevlivo Fu-tsi hlavou, — nechápem v mojej úbohosti, čo by sa mohlo stať! Po oblohu by vyšľahol stĺp vôd…

Minister vojny pokývol hlavou.

— Nerobme si radšej nijakú predstavu o tom, čo by sa stalo, keby sa odrazu atomy uránu vo všetkých oceánoch sveta rozpadly. Ponechajme len také starosti vedeckým komisiám…

— Keby som ja bol vidomý, — posmieval sa skryto Fu-tsi, — nepýtal by som o úsudky pochabých starcov, bojazlivých ako staré ženy. Ich rozumčeky vracajú sa k detskej naivite.

Chi-Chiang sa zachmúril a vstal.

— Ako chcete! — dobiedzal pokušiteľ. — Zajtra však možno už bude neskoro!

Temer pri samých dverách obtiahnutých zamatom, s pozlátenými klinčekmi, Chi-Chiang sa zastavil.

— Porozmýšľam o veci ešte raz. Viem dobre, že bielych treba zdrviť, než sa budú môcť po Salvoxane spamätať.

— Vyslovené mi hovorí z duše, bojím sa len, že rozmýšľanie bielym neublíži. Kým my budeme rozmýšľať, pripravia nám oni rozčarovanie!

Minister vojny po novšom útoku Fu-tsiho zabudol na odchod. Prechádzal sa nespokojne po miestnosti, napokon sa znova posadil do fotela.

Fu-tsi kul do žeravého železa.

— Nech sa dopraje sluchu mojim slovám… Naša veda i pri poslednom úspechu nepopierateľne zaostáva za bielymi. Podľa hodnoverných zvestí vyrábajú pre našu zábavku pozoruhodné hračky! Včera som predložil Rade zprávu o zničení našej západnej manévrovacej perute, ktorá mala za úlohu upraviť cestu Fialovým bleskom. Podľahla, znie to neuveriteľne — jedinému stroju…! Rozhodne použili atomových nábojov neznámej konštrukcie… Západná peruť padla bez toho, že by bola mohla zasiahnuť do boja!

— Viem o tom, Fu-tsi, dozvedel som sa to dnes ráno z tajného rozkazu. Myslíte, že nepriateľ má v zálohe aj inšie prekvapenia?

— Áno! Do sveta vykričali rozhodnutie zachovať mier, no azda už v tejto chvíli chystajú rovnocennú odplatu za Salvoxanu! Radím, nečakajme! Neverím bielym! Nerád by som videl Ri-King obrátený na mikroskopický prach!

— Rozsah našich opatrení oprávňuje nás úfať, — zavracal Chi-Chiang, — že podobný prípad u nás sa nebude môcť opakovať! Blokovali sme hranicu —
— Veľmi sa obávam, že nás to sotva oprávňuje na ružovkasté nádeje. Čo si počneme proti atomovým strelám bielych?

— Máme letúny vystrojené kanónkami Eb-erd! Ich donosnosť zabezpečuje našu nedotknuteľnosť. Bieli sa nebudú môcť priblížiť. Musia riskovať zánik útočných síl. Môžme ich sami zničiť pred naším územím… Našou blokádou neprerazia!

— Kanónky vzor Eb-erd… — zamyslel sa Fu-tsi. — Prišlo mi na um, aké zbrane by sa daly vyrobiť, keby sme ich spojili s atomovými nábojmi, ktoré vynašli bieli! Aká by to vznikla zbraň!

Inžinier Eb-erd už dlhšie usiluje o čosi podobného. Žiaľ, bezvýsledne. Ani odborníci z výrobní nevedia vynájsť spôsob, ako riešiť atomovú strelu, aby nevybúšila hneď pri opustení hlavne.

— Tak sa teda uzatvára, že si z odplaty za Salvoxanu netreba robiť starosti —
— Netreba sa nám ničoho báť. Ak len nepriateľ nevynájde nový nepoznaný spôsob, ako nás prekvapiť… Aby sa to nestalo, poponáhľajme sa sami. Dovtedy nám musí stačiť stráž desaťtisíc letúnov na hraniciach. Myslím, že vás počúvnem Fu-tsi, potom — len čo budeme mať naporúdzi dostatok superbômb… Ich výroba je nesmierne ťarbavá. Vynájdite atomovú bombu bez vzácneho uránu!

— To isté hovoria na západe.

— Sú v tom bohatší od nás. Ich náleziská uránu sú lepšie vybavené. Začaly s výrobou oveľa skoršie. Arzenály vo štvorci 123/456 skrývajú toľko superbômb, že by dozaista postačily na zničenie väčšiny našich veľmiest…

— To je nový dôvod, aby došiel v Rade uplatnenia môj návrh. Skôr, než si bieli smyslia a pošlú nás do — Nirvány! Uvidíme —
Načatú Fu-tsiho vetu prerušilo cvaknutie páčky na televíznom rádiotelefone. Na obraze prenášanom z diaľky zjavila sa prestrašená tvár sekretára štábu.

— Štáb volá ministra Chi-Chiangu! Volaný pristúpil k aparátu.

— Čo sa robí!?

— Letecký poplach! Lietajúce bomby nad ázijským územím!

Chi-Chiang neuveriteľne rezko prepojil na centrálu štábu.

Fu-tsi pod žltohnedou pokožkou načisto pobledol.

V tej chvíli sa v podzemnej pracovni poznateľne zablyslo a celý Fu-tsiho palác sa od základov striasol.

Sklá drahých zrkadiel vypadly z rámov. Nábytok sa pohýbal, obrazy zväčša popadaly s treskotom so stien. Niekoľko drahocenných váz a sošiek sa rozbilo.

Prudký otras podrazil štátnikom nohy a zasypalo ich drobným prachom s kúskami omietky.

Fu-tsi stratil reč.

Chi-Chiang sa ťažko posbieral s koberca, poprehadzoval sochorčekom na televíznom rádiotelefone, pofúkaval na mikrofon a opakoval niekoľko ráz:

— Pri aparáte Chi-Chiang! Televízne zariadenie nefunguje! Počujete ma?

Načúval pozorne, ale odpoveďou mu bolo iba nové zablysnutie, ktorého intenzita vzbudzovala hrôzu. Miestnosť tajnej Fu-tsiho pracovne nebola vôbec prístupná vonkajšiemu dennému svetlu…

Fu-tsi po prvom ochromení vyjachtal:

— Čo sa robí?

Minister obrany nepočúval, pokúšal sa prepínaním na prístroji získať žiadúce spojenie. I keď televízna aparatúra nefungovala, podarilo sa na chvíľu predsa len obnoviť telefonné spojenie.

Vydal prísne rozkazy.

— Zistiť smer príletu, baterie na letovej čiare nech začnú okamžite paľbu! Stíhacie stroje pričlenených oblastí nahor!

Fu-tsi sa zlomyseľne uškľaboval.

— Teda predsa len vzdušná závora s desaťtisíc lietadlami — nepomáha? Bieli si jednako vynašli spôsob?

Chi-Chiang mlčal.

Namiesto odpovede — nové biele zblysnutie. 
S ním príval horúceho vzduchu a pohyb podlahy.

Chi-Chiang a Fu-tsi sa našli na zemi, pri opačnej stene. S povaly ich prisypala tentoraz hustá sprška omietky, nové porozbíjané sklo zarinčalo, koberec sa shŕňal. V mikrofone aparátu čudne škŕkalo, vyprsklo. Odďaleka — dunenie a ako by šľahot-praskot ohňa. A biele svetlo oznove sa rozžalo, vždy jasnejšie, vždy bližšie!

Chi-Chiang sa zviechal, štekal do prístroja nové a nové príkazy. Návalom krvi sčervenela mu tvár, od hnevu a rozčúlenia zalieval ho pot.

— Zasa bližšie! — skríkol v jednej chvíli zúfale, celkom pozabudol na dôstojnosť svojej osoby. — Prekliate lietajúce bomby! Zdá sa, že vytrvale sledujú líniu Ri-King!

Fu-tsi zúril. Dvíhal sa znova a znova zpomedzi rozbitého zariadenia. Tvár mal pokrútenú do grimasy. Naraz sa rozkričal:

— Pravdaže bližšie! Vždy bližšie, ako sa patrí! Dozaista sledujú líniu Ri-King! Podľa poriadku, oko za oko! Čakali ste inšie, Chi-Chiang? Ri-King za — Salvoxanu!

— Prekliatci, — fučal ázijský minister, — podarilo sa im oklamať nás! Keď zistili, že naša vzdušná závora je nepreraziteľná, použili — lietajúce bomby!

Fu-tsi sa bezočivo smial.

V tej chvíli — nový náraz a po ňom taký horúci príval, že obidvaja mužovia sa topili vo vlastnom pote. Pozreli na seba s nezatajiteľným zábleskom hrôzy v očiach. Ich beľmá sa skrúcaly a vyliezaly z hnedožltých tvárí, zafúľaných od prachu z opadávajúcej omietky.

Chi-Chiang tresol čímsi do nefungujúceho aparátu. Po poslednom výsluchu sa aparát viacej neozval. Obrátil sa na skrčeného Fu-tsiho: 
- Ako hlboko je vlastne bunker vašej pracovne,

Fu-tsi?

— Uisťujem vás, — triasol sa tento, — že sme veľmi hlboko, tak hlboko, že ani plný zásah najväčšej bomby nás nemôže ohroziť! Práve ste sa mohli presvedčiť…

Chi-Chiang pozrel na Fu-tsiho s výrazom krutého výsmechu:

— Tak vy si myslíte, že sme práve dostali — plný zásah?

Fu-tsimu naskakovala husia koža… 
Zasa Chi-Chiang sa bezočivo smial. 
Neprirodzene, nasilu.

Pritom sa mu tvár čoraz poznateľnejšie krútila, oči sa prevracaly, vlasy ježily…

— Ste blázon, Fu-tsi! Všetky lietajúce bomby, ktoré doteraz nad nami explodovaly, padly — ďaleko od Ri-Kingu!

Zapamätajte si, Fu-tsi, dobre si to zapamätajte! Domnievate sa, že ide o obyčajné lietajúce bomby? Ha-ha! Nie, odplácajú nám rovné — rovným! Ide o lietajúce atomové telesá, vystreľované z neznámeho miesta! Padajú stále bližšie, bližšie! Blížia sa v rovnej línii k Ri-Kingu, azda už nabudúce — trafia!

Všemocný minister Chi-Chiang pri najbližšom blysnutí nehanbil sa ľahnúť si na brucho a tvár si prikryť dlaňami.

S vydesenou tvárou, drkotajúc zubami, spravil Fu-tsi to isté.

Oheň, biely, prudký oheň nanovo preblysol až medzi steny podzemnej pracovne. Zmnohonásobnil sa na sile proti predchádzajúcim. Bol trvácnejší a príval horúčavy, spojený s otrasom, nasledoval v kratšom časovom úseku.

— Teraz — teraz — to príde! — šeptaly Chi-Chiangove pery, vtisnuté hlboko do škút koberca.

Muselo prísť.

Nasledujúca lietavica značky AB 92 dopadla už blízko centra Ri-Kingu. Živý oheň akiste už zachvátil predmestia veľmesta. V hĺbke Fu-tsiho podzemnej pracovne prejavila sa strašlivá explózia otrasom, ktorý udrel bezmocnými telami štátnikov o stenu tak prudko, že sa zasvíjaly.

Povala bunkera popraskala kľukatými puklinami, kusy betónu sa začaly uvoľňovať. V osvetľovacom telese zablikotalo pod nárazom do elektrickej siete. Rádioaktívne žiarenie po explózii prenikalo nezadržateľne dovnútra i cez hrubé vrstvy železobetónu.

Chi-Chiang a Fu-tsi hľadeli na seba v nedefinovateľnom strachu.

Ich telá sa zalievaly neznesiteľnou horúčavou napriek samočinnému zariadeniu na umelé vetranie; a predsa im zuby drkotaly a vlasy sa ježily desom v očakávaní nasledujúcich chvíľ.

— Budúca už dopadne na centrum Ri-Kingu! — zajachtal Chi-Chiang. — Je po nás — veta!

— Dostali nás, bieli prekliatci! Podarilo sa im, — drvil Fu-tsi, zatiaľ čo s úžasom pozoroval, ako obelievaly vlasy ministra obrany.

Hrebol do vlastných dubkom stojacích vlasov, cítil v nich priam bolesť. Privábil na seba pohľad ministrov.

— Ošediveli ste, Fu-tsi, — ozval sa Chi-Chiang, a začal si trieť tvár i ruky. Neznesiteľne ho začaly svrbieť, to od vyžiarovania rádioaktívnych lúčov.

— Aj vy!

— Bojíte sa veľmi, Fu-tsi?

— Excelencia, domnievam sa, tak isto!

— Mlčte! Mlčte! V tejto chvíli, ha, cítim to, štartovala z neznáma posledná beloskvúca lietavica, namierená na Ri-King… Syčí — praští — zožiera vzduch dookola… Blíži sa úžasnou rýchlosťou, nezadržateľne… Dirigovaná rádiovými vlnami… Ostáva 

za ňou ohnivá čiara z raketových výbuchov… Znamenie smrti… Teraz preletuje zlovestná atomová vlasatica posledné kilometre, ktoré ju oddeľujú od nášho mesta… Bezmocné sú rozprasky delových granátov okolo nej, letí v stratosfére… Pomaly zmierňuje let, skláňa sa hrotcom, v ktorom nesie zhubný mechanizmus… Tam sa pripravuje útok elektrónov na atomové jadrá… Začína sa žatva smrti —
Gejzír plameňov vybuchuje zo zeme, stenajúcej pod náporom pekelných síl. Nivočenie predstihujúce najfantastickejšie predstavy… Dlhočizný chvost vlasatice jediným šľahnutím smetáva paláce ázijskej metropoly, ulice, štvrte… Atomová smrť v zlomku sekundy hubí ľudstvo, žiar o miliónoch stupňoch stravuje bleskorýchle bunice tiel, rozptyľuje ich do priestoru vo forme ultramikroskopických prášikov. Tie sú konečným najmenším útvarom každého subjektu. Kameň i kov priamo sublimujú do vírivého roja neviditeľných bodiek; sú tak nepatrné, že samy osebe nemôžu jestvovať, i musia sa zaraz soskupiť do väčších útvarov…

Životom hýriace miliónové veľmesto Ri-King sa stratí sťa hromada zapáleného magnézia. Jediný záblesk, ani čo by slnce z kozmických diaľav odrazu dopadlo na zem, mení nádheru palácov na bezforemnú púšť zo šedavého hebkého popola. Lietavica so znamením odvety neľútostným ohnivým mečom cheruba navštevuje metropolu…

Dvaja pod pancierovými platňami a železobetónom prichýlení, dvaja z najmocnejších, márne dúfajú v záchranu. Živý oheň aj v hĺbke odkrýva ich telá už v prvej chvíli. Vrstvy pancierov vzblknú ako všetko ostatné, neochránia Fu-tsiho a Chi-Chianga, sošúveria sa ochranné hate, strávené šľahnutím páľavy. Prašnaté častice z naj rôznorodejších hmôt dvíhajú sa pod sálavou protuberancií do výšok, víria… víria… dlho víria roznášané…

Ohne pohasnú. Zhltnú však napred všetko v dosahu. Žiar dotlie… Častice sa s výšav usadnú. Zastavia sa na strýznenej zemi, sypkej do hĺbok, zradnej, vražednej.

Oj, budúcnosť!

Prezradíš, čo chystáš magickými machľami za čiarou začarovaného pentakla?

Bude zajtrajšok v znamení odpustenia alebo pomsty?

Pomsta je odrazom — pomsty, pomsty v začarovanom kruhu, z ktorého niet vybŕdnutia…

Iba odpustenie, úplné a úprimné môže pretrhnúť skuté ohnivá!

Daj, Bože!

Zabráň pomste, vykántri ju navždy z ľudských sŕdc!

XVI.

Krvavel prísvit od červených lámp v priestoroch nedávno premiestených laboratórií s Chemstreet; laboratóriá teraz ležaly pod tmavými vodami oceána, vo štvorci 123/456.

Pracovalo sa s nezvyčajnou horúčkovitou vytrvalosťou, lebo čas pokročil a superiorita západnej vedy nad všetkými ostatnými mala sa poznove zaskvieť v plnej sláve. Oči chemikov sa pricláňaly tmavými okuliarmi pri pozorovaní priebehov chemických dejov. Chystala sa generálna skúška a tá mala smiesť posledné mrvinky pochýb o účinnosti prelomového vynálezu inžinierky Charlotty Lloydovej.

Prísľub vynálezkyne bol naozaj veľkolepý. Tak veľkolepý, že sa dvíhaly pýchou a radostným očakávaním hrude zúčastnených odborníkov, ktorých vedkyňa z príkazu povereníka pre výrobu atomovej energie pribrala za spolupracovníkov.

Už predbežné skúšky v malom meradle skončily sa s nemálo prekvapujúcim výsledkom. Vyrobená substancia, na návrh povereníka pomenovaná podľa začiatočných slabík mena vynálezkyne — challoyd — prekvapila… Skúšobným objektom stal sa za prítomnosti vedeckých kapacít ozrutný synchotron, prístroj, vybudovaný v pokusných laboratóriách štvorca s napätím dvestomiliónov voltov.

Nádherným neodškriepiteľným dôkazom presvedčila vynálezkyňa skeptických prítomných učencov, že novovyrobená látka: challoyd skutočné má pripisované vlastnosti. Synchotron zaťažili neprípustným napätím dvestopätnásťmiliónov voltov, pričom chemička použila nepatrné množstvo plynnej substancie challoydu. Výsledok privítali zúčastnení v návale nadšenia frenetickým potleskom…

Charlotta s blčiacim pohľadom prijala vrelé holdovania kolegov, ale ostala nepreniknuteľne zdržanlivá, keď sa jej pýtali, aké pohnútky ju pobádaly vykonať toľkú prácu v neuveriteľne krátkom čase. Zatvrdila sa vo vyhýbavých odpovediach a nakoniec sa vyhla dobiedzaniu útekom z pracovnej haly.

Sľúbené rozplynovače, objednané s krátkymi dodacími lehotami vo viacerých zbrojárenských podnikoch, boly dodané. Malo dôjsť k poslednej skúške…

Rád chemikov dozeral na výtoky vyrobenej látky do oceľových valcov, podobných kyslíkovým bombám. V týchto sa challoyd zahusťoval pod tlakom do tekutého stavu, z tekutiny menil sa na vzduchu zaraz na plyn, čo malo veľký význam pre zjednodušenie dopravy. Jediná oceľová bomba po rozptýlení do vzduchu mala nepomerne značný účinok.

Vedkyňa posledný raz dozrela na proces, potom shodila pracovný plášť a pobrala sa trojnásobnou kontrolou do transportných priestorov, odkiaľ ju zaviezla vnútropodniková drezina na podzemné letište. Tam už čakal prešedivelý starší pán v sprievode niekoľkých uniformovaných príslušníkov Ochrannej služby. Bol to sám splnomocnenec pre atomovú energiu.

— Čakám na výsledok, milá miss Lloydová, — privítal ju s úsmevom a podal jej pravicu.

— Všetko v najlepšom poriadku. Sme pripravení. Hľadím v ústrety výsledku bez pochybností. Predbežná skúška v mamuťom synchotrone pod napätím dvestopätnásťmiliónov voltov sa skončila s úplným úspechom.

— Viem a veľmi sa tomu teším. Jednako len mám obavy pred skúškou v praxi. Nemyslíte, že bude treba porobiť vopred dajaké bezpečnostné opatrenia?

— Nie. Substancia je spoľahlivá!

— Ráčte len používať oficiálny názov. Challoyd, milá miss, challoyd! — zubil sa významne.

Začervenala sa.

— Teda, keď to musí byť— challoyd! Avšak — mala by som sa hnevať, Excelencia, za ten názov..

— Nerobte to, prosím, nerád by som stratil vo vás vzácnu priateľku!

Čoskoro štartovaly z podzemných letíšť štvorca 123/456 dve lietadlá — na západ, do nehostinného vnútrozemia. Jedno odvážalo šesťčlennú skúšobnú komisiu s bezpečnostným sprievodom Ochrannej služby.

Celý akt museli vykonať v úplnej tajnosti bez nepotrebných svedkov. Prvou úlohou bolo zaistiť si voľný skúšobný priestor. Predtým zavčasu dopravili na určené miesto pluk Ochrannej služby. Mužovia zablokovali na skúšobnom území okruh vo veľkej rozlohe.

Lietadlo so skúšajúcimi sa snieslo na vybranej plošine, vyložilo čudné prístroje z batožinového priestoru. Pod dozorom miss Lloydovej ich pripravili. Členov komisie vyzbrojili kontrolnými ďalekohľadmi, ktorými bolo možno dovidieť až na akúsi vyvýšeninu vyčnievajúcu asi v prostriedku mysleného kruhu, uzavretého Ochrannou službou.

Po vykonaní všetkých príprav povereník dal konečne znamenie začať skúšku.

Pripravili rozplynovače.

Boly to veľké prístroje s otáčavými výustkami. Pracovaly pomocou stlačeného vzduchu. Po spustená začaly chrliť nízko pri zemi sykavé prúdce bielej pary. Veľmi rýchle sa strácala, smiešavala so vzduchom.

Prúdy pary sa predlžovaly, beh otáčavých hlavíc prístrojov sa zrýchľoval, jemný sykavý zvuk sa premoduloval na akési bzučanie; znelo stále vyšším tónom, nepríjemne doliehalo na ušné bubienky.

Napokon Charlotta spustila stroje naplno. Otáčavé hlavice znevidnely rýchlymi pohybmi do vírov, prúdce pary vyrazily zo strojov na mnohonásobne väčšiu vzdialenosť. Bzučanie sa zmenilo na tenučký intenzívny piskot, nepríjemnejší od škripotu ocele.

Prítomní si zapchávali uši.

— Cvak!

Inžinierka, miss Charlotta Lloydová otočila spúšťací gombík, piskot sa pozvoľna zoslaboval, vírivé otáčanie hlavice sa spomaľovalo, konečne stroj načisto zastal.

— Excelencia! — poobrátila sa k povereníkovi, ktorý so záujmom sledoval priebeh pokusu. — Množstvo challoydu, rozprášeného prístrojmi, postačuje na izolovanie oblasti v rozlohe blokovaného okruhu. Niet látky, čo by sa rýchlejšie a dokonalejšie miešala temer so všetkými kvapalinami a plynmi ako nový prvok! Prosím. Excelencia, ráčte vydať rozkaz na bombový útok!

Prešedivelý muž sa poobzeral po prítomných iskrivým pohľadom. Uklonil sa na znamenie súhlasu no zreteľne bolo vidno na ňom, že váha s rozhodnutím, že ho čosi znepokojuje… V očiach, ktoré žiarily oduševnením, zjavilo sa znenazdania čosi ako obava a neistota. Tých niekoľko valcov z ocele, i keď boly naplnené zázračným challoydom — nepresviedčalo… Veď navonok, i po rozprášení obsahu niekoľkých nádrží do vzduchu, nič sa nezmenilo, ani najmenší zápach neotrel sa o nozdry prítomných. Challoyd rozptyľovaný v jemných kapôčkách sa vo vzduchu strácal. Nezanechával nijakých príznakov.

— Ste si naozaj istá, miss Lloydová, že sa pokus podarí? — spýtal sa povereník. Zjavne nemohol premôcť posledné zvyšky nedôvery. — Uvedomujete si celú ťarchu zodpovednosti? Domýšľate, čo nastane, ak sa pokus nepodarí?

Poblednutá Charlotta sa osvedčila:

— Áno, Excelencia, uvedomujem si ťarchu zodpovednosti, aj predvídam, čo by sa stalo po výbuchu atomovej bomby, keby sa pokus nepodaril. Avšak prosím, začnime!

To už splnomocnenec nemohol dlhšie váhať.

Odhodlane pokývol pilotovi lietadla, ktoré sprevádzalo osobný letún výpravy. Toto druhé lietadlo patrilo do serie ľahkých bombardovacích strojov veľmi rýchlych a obratných, vystrojených prístrojmi na bombardovanie.

Veliteľ bombardéra prevzal od povereníka stručný rozkaz a odsalutoval.

Reakčné motory letúna zahučaly, vychrlily biele prúdy, ktoré čoskoro spriesvitnely… Hneď potom lietadlo poskočilo, popobehlo a vyrútilo sa v príkrej krivke do výšky, sledované napätými očami prítomných, ďalekohľady silných približovacích sústav členov skúšobnej komisie sa uprely naň a sledovaly ho v letovej čiare priamo k dobre viditeľnému miestu, k onomu vyčnievajúcemu pahorku vprostred kruhu, vyprázdneného a izolovaného príslušníkmi Ochrannej služby. Táto planinka s miestom navrchu celkom vyčisteným od krovísk a stromov bola neveľmi vzdialená. Stačilo niekoľko minút a lietadlo sa približovalo k nej voľným letom. Ale naberalo neustále výšku, v špirálach stúpalo a zvyšovalo rýchlosť. Napokon dosiahlo potrebnú výšku a v plnej rýchlosti zamierilo rovno k vyvýšenému miestu planinky.

— Pozor! — povedal povereník. Ďalekohľady sa zachvely v otrasľavených prstoch. Mnohí z pozorovateľov prestali aj dýchať. Ich srdcia sa vari na chvíľu zastavily…

Približovacie sústavy ukazovaly drobné biele koliesko padáka, ktorý sa odpútal od trupu bombardovacieho lietadla. Padák sa napínal od vzduchu a na ňom sa pomaly snášalo k zemi akési cigarovité čierne teliesko, zatiaľ čo sa letún vzďaľoval plnou rýchlosťou z ohrozeného miesta.

Sekundy sa míňaly, hompáľavé teleso, zavesené na šnúrach padáka približovalo sa k zemi…

Už sotva niekoľko metrov…

Zvedavé oči členov skúšobnej komisie v posledných chvíľach pred dopadom čierneho predmetu na zem sa odtŕhaly od šošoviek ďalekohľadov. Niektorí z nich podvedome si ľahli, prilepili sa na zem. Aj povereník sa nahrbil, cieľavedome prikrčil. Len Charlotta, hrdo vzpriamená, sledovala so sebavedomým úsmevom dopad čierneho telesa na voľné priestranstvo planiny.

Ešte vari dve sekundy… sekundu…

Čierny predmet na padáku napokon sa dotkol zeme… Vetrom nadúvaný padáčik zdržaný váhou predmetu sa krútil vo vetre.

Opatrnosť bola zbytočná. Schýlené hlavy sa hanblivo napriamovaly.

Nič sa nestalo.

Stiesnené hrude si vydýchly, srdcia poznove začaly biť.

Radosť, víťazná a neskrývaná radosť svitla v očiach Charlottiných.

Členovia skúšobnej komisie rad-radom jej stískali ruky. V očiach prešedivelého zaligotala sa slza.

— To značí úplné víťazstvo, drahá, milá miss Lloydová! Skvelé, úplné víťazstvo! Blahoželám vám, no dvojnásobne sebe a vlasti!
Z obvodu, blokovaného príslušníkmi Ochrannej služby, privolali osobné autá. Členovia komisie sadli do vozidiel a s plnou rýchlosťou vyrazili smerom k planinke, kde dopadol čierny predmet s padáčikom. Pod vyvýšeninou, dookola porastenou krovím, museli vystúpiť a pobrať sa pešo nahor. Podelili sa na skupinky, sledované sprievodom príslušníkov Ochrannej služby, a ponáhľali sa navrch. Povereník trocha zadychčaný prvý došiel na miesto, kde ležala shodená bomba. Bez obáv priblížil sa k nej a stúpil na ňu. Prikročili aj odborníci z výrobní atomovej energie. Na čiernom predmete sa odrážalo svetlofarebné označenie: AB 92…

— Niet sporu, — znel úsudok mužov vedy, keď odmontovávali hrotec atomovej bomby, — mechanizmus pracoval bezchybne, ale sila sa neprejavila! Shodená AB 92 ostala — neškodná…

— Kde ste, miss Charlotta? — skričal povereník, — poďte nech vás objímem, zlatá, jediná…!

Obzreli sa po učenej Charlotte Lloydovej, akiste sa kdesi omeškala.

— Kde je miss Lloydová? — pýtal sa povereník, — nikde ju nevidím!

— Kde je Charlotta Lloydová? — pýtali sa rad-radom príslušníci skúšobnej komisie i bezradní unifor-movanci Ochrannej služby.

— Do poslednej chvíle kráčala s nami…

— Veď išla vedľa mňa…

— I ja som videl…

— Kde je?! — oboril sa povereník silným hlasom na ochranný sprievod pod vplyvom akéhosi zlého tušenia.

Sprievodcovia sa rozbehli.

Nadarmo.

Zpoza skalísk vznieslo sa čosi ako obrovský jagavý orol. Stúpalo príkro, kolmo do výšky.

— Tam — tam — hľa…! — všimol si ktosi a ukázal prstom.

Hlavy sa zvrátily, oči pozrely naznačeným smerom.

Autogiro s krytou kabínou, lesklou v lúčoch slnka, stúpalo vyššie a vyššie a čochvíľa sa stratilo v oblakoch.

— Zpäť, na okraj obvodu! — zahrmel splnomocnenec a rozbehol sa.

V niekoľkých minútach skočil do jedného z aut, čo čakaly pod vyvýšeninou. Rozletely sa šialenou rýchlosťou…

O pár minút neskoršie už všetky vysielacie stanice zalarmovaly pohraničné ochranné letecké sväzy.

— Pátrajte po striebristom autogire!

— Zdvojnásobiť letecké hliadky!

— Cudzí letún nesmie uniknúť! — odovzdávaly vysielačky príkaz povereníka pre výrobu atomovej energie, dopĺňané inštrukciami veliteľstiev leteckých sväzov.

Vynálezkyňa novoobjaveného prvku challoydu — Charlotta Lloydová, zmizla!

— — —
Niekoľko krátkych informácií od vedúcich vo výrobniach challoydu a povereník zaškrípal zubami v bezmocnom hneve.

— Nie — nie!

— Bez — Lloydovej nemožno!

— Naozaj, nejde to, Excelencia!

— Iba ona sama pozná smiešavací pomer nového prvku!

— Bez nej bude treba dlhých, obťažných pokusov, kým nájdeme a znova určíme správne koeficienty…!
XVII.

Po zničení Ri-Kingu lietajúcimi atomovými bombami odvetou za Salvoxanu, ministerský predseda Čang-Ho svolal užšiu Radu novej, narýchlo sostavenej vlády. Skoro dve tretiny ministerských kresiel ostalo po útoku neobsadených; štátnici zväčša sídlili v metropole a mnohí z nich pri útoku zahynuli. Ministerský predseda sa zachránil. Odcestoval totiž do vzdialeného vidieckeho mestečka, kde každoročne trávieval dni oddychu.

Nálada na zasadnutí užšej Rady bola pohrebná.

Podrobné vyšetrovania ustálily, že útoku sa nedalo nijakým spôsobom zabrániť. Aspoň prostriedky, čo boly naporúdzi, nestačily. Nezvestný a pravdepodobne mŕtvy minister obrany Chi-Chiang urobil naozaj všetko, čo sa len dalo vymyslieť, aby zaistil krajinu proti útokom zo vzduchu… Neosožilo; podľa skúmania odborníkov zhubné lietavice vystreľoval nepriateľ z nezistiteľnej vzdialenosti odkiaľsi z polárnych krajov a dirigoval ich rádiovými vlnami. Aj povrchné skúmania ukázaly, že Ri-King, tento nezmerný, životom prekypujúci labyrint, rozsahove ďaleko väčší od Salvoxany, bol úplne zničený. Odveta bielych zasiahla srdcia farebných veľmi bolestne. Salvoxana si vyslúžila titul najmodernejšieho mesta sveta. Vybudovali ju v rozmachu posledných desaťročí, ale starobylý Ri-King poznala história tisícročí… História, zapísaná na fasádach vzácnych stavieb, na dielach nesmrteľných umelcov Ri-Kingu bola — zmazaná!

Ospevovaný ázijský Ri-King už nejestvoval. Zhltly ho jazyčiská pekiel…

Zasadnutie prebúdzalo sa pomaly zo strnulosti; postupne, ako premiér Čang-Ho rozoberal zahriaknutých mĺkvych skrčencov. Hľadeli na seba a pred seba rozšírenými očami, ustrašení, načúvajúci, či v nasledujúcej chvíli znova odkadesi neprifrčí bleskorýchla smrť v podobe zhubnej lietavice.

Umne volenými slovami zavracal Čang-Ho strach od pričupených strachopudov a znova kriesil v nich neovplyvňovanú myšlienku. Zdôrazňoval vážnosť chvíle, ospevoval doteraz vybojované víťazstvá, prebúdzal z letargického spánku.

— Fu-tsi, šéf propagandy a informácií, odišiel k predkom, — vravel, — ale zanechal nám odkaz. Znamenitý odkaz. Jeho návrh sme na poslednom zasadnutí Rady odsúdili; zdal sa nám prismelý, prinebezpečný, no časy vyvrcholily až po úzučký prelom. Nemáme na výber! Je tu jediné možné riešenie, jediná záchrana! Musíme sa o ňu pokúsiť, nemôžeme si dovoliť odmietnuť čo i vlas, podávaný na záchranu. Odkazy mŕtvych bývajú múdre. Máme pred sebou v koncepcii obdivuhodný Fu-tsiho plán, zamietnutý na poslednom zasadnutí Rady. Znova ho týmto predkladám na prerokovanie a pripomínam: Fu-tsimu vďačíme za neoceniteľné informácie, týkajúce sa polohy štvorca 123/456. Poznáme miesto, kde bieli ukrývajú tajomstvá, odkiaľ vychádzajú ich ničivé zbrane, proti ktorým sme takí slabí, takí bezmocní! Pre tých, ktorí na poslednom zasadnutí neboli a nie sú informovaní, uvádzam: bývalý šéf informácií navrhoval zničiť atomovými bombami stredisko atomovej produkcie nepriateľa! Tým by sme sa navždy zbavili nebezpečenstva!

V zasadacej sieni zavládla dusivá neistota. Nebolo nadšeného súhlasu, ale ani odporu. Čosi temného, výstražného priškŕťalo, varovalo… Nad hlavami členov ázijskej Rady zatínala sa päsť rozškereného Molocha — príšery… Azda sa tíško rehlil: naposledy svet vypadával z pravidelnosti kolobehu, rútil sa po nevytýčených necestách, v ústrety ohnivým blčiacim Svetom. Neodvratne ho zhltnú podľa príkazu narušeného zákona. Konečne — von z dráhy, na nebezpečnej púti, z dosahu gravitačných rovnováh, zaisťujúcich presnosť a harmóniu!

Od tejto chvíle v rúčkach bezmocného dieťaťa sú opraty od svorky vrtkavých besov, nespútateľných, divých, čo sa rútia do neodvratnej záhuby!

Iba po dlhšej prestávke ozval sa jeden zpomedzi prítomných.

Novomenovaný šéf informácií.

— Fu-tsiho plán na zničenie štvorca 123/456 je spojený s nepredstaviteľným nebezpečenstvom. Pokiaľ môžem ako nezasvätenec usúdiť, spojený s hrozbou nielen pre nás, lež pre celý svet! V otáznom sektore môžu byť uložené také množstvá atomovej energie, že účinnosťou presahujú každý pochop! Môžme zaviniť kalamitu nezmerného dosahu!

— Pripojujem sa k názoru šéfa informačnej služby, — ozval sa nesmelo druhý rozvážny hlas. — Na poslednom zasadnutí Rady — ak sa dobre pamätám — hovorilo sa ešte čosi. Predmetný úsek leží vraj z väčšej časti hlboko pod hladinou mora. Zničiť podmorské objekty bombami, určenými pre pozemné ciele nemožno, bude treba použiť nové, osobitne konštruované hlbinné bomby. Tu sa pripája ďalšie riziko. Naše zodpovedné pracovníctvo v odbore atomovej energie — pokiaľ viem — sa vyslovilo, že bombardovanie novovynájdenými výbušninami by mohlo zničiť svetadiely…! Moria, pokrývajúce zo štyroch pätín povrch zeme, obsahujú nezistiteľné množstvá uránu… Preto — varujem! 
Čang-Ho odpovedal s ponižujúcim posmeškom:

— Nezazlievam rezervovanosť opozície, ale domnievam sa, mám plné právo ba aj povinnosť pokarhať — zbabelosť!

Napadnutí protestovali, premiér pokračoval:

— Povedal som, že nemáme na výber! Čas vyvrcholil a my sme na prelome! Ak neudrieme, našu krajinu lietajúce bomby smetú s povrchu zeme! Dovtedy máme posledný slobodný ťah… Podarí sa — nepodarí… Uznávam, je tu akési nebezpečenstvo… Aj to pripúšťam, že je temné a nerozpoznateľné… Osobne som toho názoru a pridŕžam sa ho, že fantázia našich vedcov je príliš bujná. Následky akiste budú, no nikdy nie také, o akých oni snívajú! Hovoria hneď nesmyselne o vzbure atomov proti človečenstvu a prorokujú zánik sveta! Sú detské takéto vývody! Zničíme atomové výrobne bielych! Strhneme víťazstvo raz navždy na našu stranu! Čo na tom ak búrňavy prekvapia a zničia kontinenty? Čo na tom záleží, keď zhynú ďalšie státisíce ľudí? Ide o našu česť a záchranu!

Jednako navrhujem, — ohlásil sa hlas protirečiaceho nástupcu zahynuvšieho šéfa informácií, — skúsme nanovo, ale s opačného konca! Fu-tsiho odkaz tkvie aj v inšom. Iné možnosti sa nám ponúkajú. Zprávy z tábora bielych nás priviedly k bielej žene, vynálezkyni, istej Charlotte Lloydovej. Prečo by sme neskúsili takto, s menšími sádzkami? Charlotta Lloydová je v našich rukách. Vieme, že čosi objavila. Čo, nateraz ešte nemožno presne určiť. No akiste niečo prelomového. Posúďme len starostlivosť, ktorou ju v tábore bielych zahrňovali! Ohodnoťme opatrenia, ktorými ju zabezpečovali! Táto žena je pre nás pricennou rukojemnicou. Prinútime ju prehovoriť…!

— Bol to — netajím — pekný kúsok práce, vykonanej kvôli jedinej žene, — odpovedal ľahostajne Čang-Ho, — ale priznajme si, málo sme ním získali. Uniesli sme tú ženu, ale nevieme z nej dostať ani slovko. Nechce prezradiť ani najmenšie. S tej strany si nepomôžeme! I keď pripustíme, že objavila čosi, čo by sme potrebovali pre našu obranu, smierme sa s tým, že nič neprezradí. Je zaťatá; v tomto prípade nepomáhajú najumnejšie prostriedky! Umučíme ju na smrť, ale nevytiahneme z nej jediného slova… Je na neuverenie, že aj medzi bielymi možno nájsť sebažertvujúcich až do nepochopenia!

— Táto Lloydová ešte žije a dokiaľ je tak, nevzdávajme sa nádejí. Azda sa nájde spôsob, ktorý z nej vystíska, čo potrebujeme!

Premiér Čang-Ho, hoci na pochybnostiach, svolil.

— Nedbám. Skúšajte ako viete. Tvrdím pri všetkom, že výsledok bude skoršie záporný ako kladný. Žena zomrie, ani nevzdýchne; ako som povedal!

— Uvidíme, — usmial sa kruto nový šéf informácií, pričom sa mu v zreniciach zjavily zlé plamienky. — Navrhujem dovtedy počkať; ide iba o niekoľko hodín.

— Tieto beztak uplynú naprázdno. Nebezpečenstvo pre krajinu sa tým nezmenší, naopak vzrastie! Som proti návrhu! Uzatváram: nečakať!

Hlasovalo sa.

A Rada rozhodla podľa návrhu nového šéfa informácií, proti Čang-Hovi.

Počkať.

Nástupca Fu-tsiho si vyžiadal päť hodín. Po ich uplynutí nech nadobudne platnosť nové rozhodnutie Rady.

Hodiny sa míňaly.

Päť hodín rozhodlo.

Postačily Čang-Hovi, aby celú moc v štáte strhol na seba.

Krajina postihnutá metlou odvety sa zmietala v horúčkovitých kŕčoch.

Čan-Ho sa vyrútil s uchváteným žezlom.

K novému zasadnutiu a rozhodovaniu Rady nedošlo.

Opozíciu v čele s nástupcom Fu-tsiho skosilo olovo a oheň.

Čang-Ho rozhodoval sám, celkom sám…

Národy šalely v zúfalom odhodlaní. Chystaly sa hlbinné atomové bomby! Pripravovaly sa diaľkové letúne. Zhubný Moloch rozhodil kocky:

— A teraz — nedbám — hrajme pochabe o to, čo sa volá — svet!

XVIII.

Zápas Kataríny Lloydovej o život vyvrchoľoval striedavo horúčkami a zimničnými triaškami, nivočiaci oslabené telo. Dostávala pomaly vzhľad mŕtvoly, žltkastej ako vosková svieca a vychudnutej na kosť a kožu.

Alanove obavy vzrastaly s hodiny na hodinu a vtláčaly jeho tvári pečať zúfalstva. Nespával, najviac ak hodinu-dve, a to ešte spánkom, poprerývaným najťažšími obavami, čo ho vytŕhaly z odpočinku. Prichytával sa nie v spánku, ale v akejsi strnulosti, preplnenej pošmúrnymi vidinami. K sluchu sa mu vracala bolestná prosba Kataríny, posledná, lebo odvtedy nevyšla jej z úst súvislá veta, iba trhavé slová, vyvolávané horúčkami.

Kata naposledy prosila:

— Prečo sa za mňa nepomodlíš, Alan? Urob to! Pros láskavú Bytosť, ovládajúcu životy! Obráť sa na ňu aspoň raz, ale s plnou dôverou. Presvedčíš sa, že nie nadarmo! Obdarí nás plnou milosťou!

Alanova vlažnosť vo viere sa začala pomaly zohrievať.

Aj malý Richard Lloyd ochorel…

Príkry drsný hlas lekára nie a nie sa vytratiť.

— Katarína Lloydová zomrie… Veda už spravila v jej prípade všetko. Nepozná viacej možností… A vôbec, prečo by nemohla zomrieť; čo je jediný ľudský život proti miliónom obetí Salvoxany, proti mŕtvym Ri-Kingu? Aj moja žena a deti našly smrť v krematóriu Salvoxany… Akým právom, Alan Georg Lloyd, odvážite sa požadovať — život?

Tak akosi vravel lekár z Centrohospitalu.

Alan Georg Lloyd si naozaj v chorej sebeckosti nárokoval život, tam kde sa rozhostila samá smrť… Neprosil, skoro si žiadal, hoc iní, ktorí prosili, boli navštívení dopustením. Až teraz začínal cítiť, podvedome tušiť rozsah rúhavej opovážlivosti. Uvedomoval si plne, že hocaký trest bude preň spravodlivý…

On sa však hrozil trestu, svíjal sa predstavou! Nie! Nie! Nemožno…

Posledného dňa dych Kataríny priškŕťala sama smrť. Aj malý Richard sinavel od neznámej krvnej choroby, spôsobenej azda rádioaktívnym žiarením pri výbuchu superbomby.

Alan Georg Lloyd klesol pri lôžku umierajúcej ženy na kolená. Azda po prvý raz od povojnových čias — sopäl ruky k modlitbe…

Vari to ani nebolo z nutkania vlastnej vôle, ten počin ako by bol vznikol z cudzieho popudu v najkrajnejšej chvíli. Bolo to vtedy, keď kňaz udelil chorej podľa jej dávnejšieho želania sviatosti nemocných.

Alan sa modlil…

Čudne, ináč ako naučená, znela jeho prosba k Najvyššiemu:

— Bože, Ty, čo si Ťa ctí a čo sa k Tebe modlieva malý národ v srdci Spojených štátov europských, čo Ťa uctieva aj táto umierajúca, ak si naozaj kľučiarom pri bránach života a smrti, — neber mi, prosím Ťa, životy mojich najmilších, ponechaj mi ich!

Potom ako by sa zľakol, vstal.

Ako sa opovážil? Nemal práva! Bola to len nová opovážlivosť, rúhanie, dotieravosť, ktorá zasluhovala trest!

Zakryl si tvár rukami, tackavým krokom sa obrátil, ako prichytený zlodej. Aj by bol ušiel a vykonal vo vedomí zúfalstva a bezmocnosti dačo nerozumného. Ale zastal pri bielych dverách a vyjavený zdrevenel. Neveril sluchu. Začul znezrady za chrbtom slabé ale zreteľné:

— Alan!

Obrátil sa skôr pohybom automata ako človeka.

Kata s nažltnutou tváričkou, zdrobnelou od vychudnutia, s vyčnievajúcimi lícnymi kosťami, so zavretými očami ležala bez pohnutia na lôžku a zdalo sa neuveriteľné, že by bola ona prehovorila. Nič neprezrádzalo život v tele, ktoré sa už-už odoberalo s tohto sveta.

A jednako:

— Alan, neodchádzaj!

Slabučké, sotva počuteľné, ale jasné:

— Neodchádzaj!

Priblížil sa na krok k peľasti postele a zahľadel sa na chorú. Nepodobala sa v ničom zdravej peknej žene, tej, čo pred časom sprevádzala kapitána leteckej zbrane, Alana Georga Lloyda, na ceste do novej vlasti. Kvietok, vytrhnutý zo skalnatej pôdy malej zeme v srdci Spojených štátov europských nenašiel životodarnej miazgy v skleníku. Nová zem mu bola prisilná, spaľovala ho…

Ako tu ležala, zdala sa byť bez života.

A jednako.

Chytil bezvládnu vychudnutú rúčku s trčiacimi hánkami. Ťažká, olovená, pulz nepoznateľný. Naklonil sa ponad drahú tvár a skúmal, či bdie, či ono neodchádzaj nebolo len klamom sluchu, snom. A vtedy sa poznove predralo cez bezkrvné pery:

— Zostal si, vďaka! Je mi — lepšie!

Tentoraz videl. Nie, nemohlo ísť o prelud! Nemohol sa pomýliť z takej blízkosti!

Padol na kolená. Pokryl žltkastú rúčku bozkami. Sbozkával slzy, ktoré mu vyhŕkly z očú a stekaly na ňu. Smiešanina strachu a ľútosti, bezmocnosti a zúfalstva sa v ňom prevárala na číry elixír, na — nádej!

Nádej biela, nádej zelená, radostná, zázračná, pretopená z bôľov a smútku…!

Ako by na potvrdenie po tretí raz pootvorily sa ústa chorej Kataríny a na jej perách vypučaly nové slová:

— Bol pri mne anjel a vravel, že budem — žiť! Pobádaný čímsi nadprirodzeným, Alan Georg Lloyd zdvihol oči k nebu a zašepkal:

— Bože!

— — —
Ľahké zaklopanie na dvere kľačiaceho vyrušilo. Dvihol sa a ponúkol bezfarebným hlasom:

— Vstúpte!

Nevľúdne sa obrátil, očul známe kroky ošetrovateľky. Zamračene pozrel na ňu, v akomsi zmätku si osušil uslzenú tvár.

— Prepáčte, že ruším, kapitán Lloyd, hľadajú vás…

— Kto je to?

— Akýsi gentleman, tu je jeho navštívenka. Pozrel na lístok.

— Joachim Prenk? — Nepoznám…

— Aj list odovzdal pre vás, tu je!

Alan prijal zelenkastú úradnú obálku a bez váhania ju roztrhol.

S prekvapeníim pozrel na hlavičku listu.

Preletel očami jediný riadok:

— Bezodkladne nasledujte doručiteľa tohto listu! Z rozkazu —
Alanova tvár prijala prísny výraz vojaka.

Na šťastie preň — iba tvár… Šťastie preň, ak sa menil iba navonok, ak vnútorná premena bola dokonalá… Ak malá Katarína dobyla víťazstvo… Väčšie a vari prelomovejšie než dobyla učená Charlotta Lloydová so svojím challoydom! Šťastie pre Alana Georga Lloyda ak sa dostal z nebezpečného rozhrania a rozkročený zastal na pevnej neuhýnavej pôde, preináčený po vnútorných premenách. A — najväčšie šťastie preň, ak našiel uspokojenie od toho času trvanlivé, rastúce, blaživé… Vrcholom šťastia preň, ak sa Kataríne podarilo vyhrať boj o jeho — dušu!

Lúčil sa s Katou ľahkým bozkom na čelo. Povedal pevne:

— Musím odísť, ale čoskoro prídem! 
A ona:

— Budem ťa čakať.

Vyšiel s neotrasiteľnou istotou, že milovaná sa vyhla Anjelovi smrti.

Vonku ho čakala známa tvár.

Príslušník Ochrannej služby. Ten istý, čo pred časom uviedol dvoch ďalších do deviateho poschodia, do izby číslo 353.

— Vy ste…

— Áno, volám sa Joachim Prenk.

— Veďte ma teda…

— Tentoraz nie ste väzeň… Ráčte… 
Išli — — —
Toho istého dňa dozvedel sa Alan Georg Lloyd dve zvesti.

Prvá bola radostná a druhá nečakane krutá. 
Prvá znela:

— Charlotta Lloydová sa zaslúžila o vlasť! 
A druhá:

— Charlottu Lloydovú po úspešnom vykonaní skúšky s vynálezom bezočivým spôsobom odvliekli nezistiteľní páchatelia na neznáme miesto… Okolnosti nasvedčujú, že ide o čin cudzích agentov…

Dostal osobitný rozkaz na podklade formuly o plnení mimoriadnych úloh.

Zapojiť sa do pátrania pod vedením Ochrannej služby!

Vyslobodiť sestru-vynálezkyňu!

Vláda je ochotná poskytnúť všetko na záchranu. Nejde už iba o záujmy vlasti!

Najnovšie zprávy z druhého tábora znely poplašne. Ministerský predseda Čang-Ho sa zmocnil žezla. Rôzne príznaky svedčia, že farební získali presnejšie informácie o polohe štvorca 123/456!

A konečne:

Čang-Ho chystá v nerozvážnej zaslepenosti čin, ktorý by mohol zapríčiniť zánik — svetadielov… Chystá sa napadnúť atomovými bombami — štvorec! Príkrym, pyšným gestom odmietol nótu, ktorá ho vyzývala v záujme ľudstva upustiť od pokračovania atomovej vojny…

Všetko — bezvýsledné…

Čang-Ho sebavedomým odmietnutím predišiel aj ostatné pokusy o zásahy so strany iných diplomatických zástupcov! Ponižujúcim gestom odhodil každý pokus o intervenciu; spitý je slávou a mocou!

Pred Čang-Hovým zámerom — ak ho bude chcieť vykonať — niet obrany! Atomové bomby v mori sú smrteľným nebezpečenstvom všade; hranice nekonečných morí nemožno ustrážiť, vody oceánov nemožno ubrániť! Ak bude chcieť — vykoná!

Jediná záchrana: návrat Charlotty Lloydovej, vynálezkyne! Niet obete, ktorú by západ nebol ochotný poskytnúť na dosiahnutie tohto cieľa!

Moloch rozhodil kocky v bezuzdnej samopaši! Hrá sa o osud — sveta.

XIX.

Ri-King nejestvoval.

Smietla ho vzbura atomických mikroarmád.

Smrť miliónov vyplavila na povrch iba novú neusmieriteľnú nenávisť a túžbu po pomste.

Čang-Ho hneď po prevzatí moci predložil stratégom plán na vypracovanie. Podľa návrhu Fu-tsiho.

Netrvalo dlho a vypracovaný návrh schválili a s príslušnými sprievodnými rozkazmi postúpili veliteľstvám vojenských telies — na vykonanie…

Maršali a admiráli zanemeli pri otvorení tajných smerníc, vydaných najvyšším veliteľom Čang-Hom. Rozkaz sršal nenávistnou zlobou, burcoval vykupovať krv krvou. Krv so sebou strhávala ustavične nové potoky krvi, výparmi omamovala…

Popolnatá púšť označovala miesto, kde sa rozprestieraly paláce orientálnej nádhery. Táto púšť vybičovávala hnev do nepríčetnosti. Uzatvárala posledné ohnivo reťaze pomsty, odteraz hroziacej kolobehom — až po samý zánik…

Rozkaz Čang-Ha žiadal veľkorysú odplatu, spojenú so samožertvou. Bieli mali byť zdrvení, odrezaní od prameňa. Tam vyvierala ich životná miazga a zaisťovala im náskok pred ostatnými plemenami…

Rozhodujúce povestné objekty výrobní atomovej energie!

Štvorec 123/456!

Toť zdroj moci bielych, hrozba pozdvihnutého meča nad obzormi, baran pripravený rozdrviť každú závoru!

Štvorec výrobní atomových zbraní musí zmiznúť!

Treba zrútiť strašiaka nad svetadielmi!

Treba zachytiť úder dvihnutého meča!

Objekty rozsievajúce hrôzu vyradiť z prevádzky, rozmetať až do hĺbok zeme, na prach rozomlieť! Nebudú viac bieli strelci posielať s katapúlt lietavice smrti!

Zásah s tejto strany stane sa najhroznejšou odvetou za — Ri-King!

Čang-Ho neváhal.

Podujal sa na túto úlohu.

Jeho rozkazy súrily. Neustane, dokým sa lien panciere nad objektami 123/456 nerozpadnú na kozmický prach!

Atomová produkcia krajiny s najväčším vypätím úsilia vyrobila v najkratšom čase potrebný počet hlbinných atomových bômb. Určili ich na vykonanie ortieľa podľa Fu-tsiho plánu.

Stratégovia si vybrali tentoraz nový ťah: obmedziť použitie letectva. Lepšie vyhovie kombinácia námornej a vzdušnej floty, pričom prvá vytvorí najzodpovednejšiu úlohu drámy…

Všemocný Čang-Ho sa neľakal nijakých obetí. Bezohľadne lámal odpor vojenských miest, keď sa tieto pokúšaly mu protirečiť. Neváhal obetovať rýchle námorné jednotky, vybudované lodenicami s vynaložením vysokých nákladov, nerozpakoval sa hodiť Molochovi do hrtana ani vzácne životy.

Len keby mal istotu, že sa akcia podarí! Všetko — všetko pre národnú pomstu!

A podľa tajných príkazov ťažké obrnence vyplávaly z prístavov v sprievode torpédoborcov na šíre more.

Vzlietly eskadry.

Motory! Zbrane!

Smrť, ukrytá v hlavniach, nenávistné odhodlanie, utajené v srdciach!

Cieľ: štvorec 123/456!

Úloha?

Národná pomsta!

S viacerých strán približovaly sa oceľové obludy vytrvale brázdily vlny oceánov; zachvievaly sa srdcia bojovníkov, aj útroby lodných kolosov sa otriasaly chodom strojov, pracujúcich plnou parou.

Blížily sa. Blížily. V noci.

Strážne letúny bielych ich zbadaly i v závojoch umelej hmly, bez ťažkosti odkryly pomocou superradarov na samých okrajoch predpolia štvorca 123/456.

Rádiotelegrafická výzva bieleho veliteľstva z pobrežia vystríhala farebného admirála:

— Stoj! Onedlho:

— Zpäť!

A naposledy:

— Stáť! Nepribližujte sa! Plávate v ústrety smrti! Bezvýsledne.

Zaťato vytrvale plával vejárovitý útvar krížnikov a torpédoborcov do vôd zakázanej zóny, pod ktorou sa rozprestieralo stodvadsaťtri objektov so štyristopäťdesiatimišiestimi oddeleniami…

Zasa sa osvedčily predpoklady farebných stratégov.

Prineskoro bolo použiť atomové zbrane! Bezprostredná blízkosť štvorca to nedovolila!

Mohlo dôjsť k riadnemu boju s použitím uznávaných zbraní a na tento sa farební dobre pripravili.

Strážne formácie bielych privolaly súrnu pomoc bombardérov, ale samy boly zaraz prinútené k boju s farebnými sprievodnými leteckými sväzmi. Nezvyšovalo im proti presile iba sa stiahnuť do obrany, dokým nepríde privolaná posila.

Pramence krvavočervených svietiacich striel prerývaly nebesá; chrlily ich guľomety stíhačov.

Naraz sa prebudily aj ťažké baterie na pobreží. Vzbĺkly osvetľovacie bomby nad jagavým, temne fialovým morom a farebná formácia námorných jednotiek zvidnela zamierovačom na pobreží. Oceľové rúry lafiet, ukrytých v betónových vežiach, vypľuly na votrelca prvú ohnivú slinu.

Ťažké kanóny z krížnikov útočníka odpovedaly.

Noc hustla od dymu z hlavní. Znova a znova ju rozháňaly výbuchy nábojov a paraboly svietiacich projektilov.

— Mínové polia! — hlásil vedúci torpédoborec admirálskej lodi farebnej floty.

Okamžitý signál zastavil posúvavý pohyb celej floty. Plán sa daril presne v intenciách vojenských znalcov. Námorná bitka red pobrežím oklamala ostražitosť bielych!

Útok sa chystal — inde!

Pod vodou plávala flota štíhlych úhorov, ponoriek s farebným osadenstvom: vlastných vykonávateľov pomsty! Boly vyzbrojené novovynájdenými hlbinnými bombami atomovej produkcie.

Radary bielych sa upriamovaly v spojení s pobrežnými bateriami na bojový útvar na hladine oceána a ony sa zatiaľ nepozorovane prikrádaly, aby plnily svoju úlohu!

Nezadržateľne.

V najodhodlanejšej samožertve.

Nezastavily ich podmorské ochranné siete z hrubých oceľových lán, napriečené v hĺbkach. Pripravily sa na takúto hať. Rýchle ju zdolávaly prepálením za užitia kyslíkových horákov o vysokej výkonnosti, umiestených na prednej časti každého podmorského člnu. Vkĺzly potom do medzier, do šachovito nastavených dlhých kotvových lán mín, plávajúcich nehlboko pod hladinou. Odvážne sa kĺzaly úhory pod mínovým poľom hlbšie, hlbšie, nad stred podmorského objektu, predurčeného na skazu.

Potom sa zastavily. Čakaly na rozkaz.

— Vypustiť hlbinné bomby.

Hlbinné atomové bomby, ktoré sa pomocou osobitného zariadenia zavŕtajú sťa kúsavé červy do bahna na dne oceána!

Aby explodovaly!

Aby rozpútaly peklo bez hraníc. Aby útokom atomických mikroarmád zdolaly obranné panciere a pod nimi ukrývané mocenské centrum! Aby rozbitím jadier uránu v morskej vode rozložily — vody oceánov! Aby vzbĺkly živým ohňom kraje, zeme, svetadiely!

Veľká chvíľa sa priblížila.

Minúty, azda sekundy…

A jednako jestvovala nepatrná bytosť, so silou v zdanlivo slabučkých rukách, ktorá mohla všetkému zabrániť!

Tie ruky boly — ženské ruky.

Učenej Charlotty Lloydovej.

XX.

Otázka otázok znela: Kde je vynálezkyňa challoydu?

Kládol si ju predovšetkým splnomocnenec pre výrobu atomovej energie a s ním dvetisíc mužov Ochrannej služby, poverených pátrať po nej.

Pár minút po vzlete záhadného autogira upovedomili rádiotelegraficky pohraničné strážne sväzy letectva, aby zamedzily prelet hraníc. Zaraz štartovaly zdvojnásobené hliadky, zotrvávaly v zostrenej pohotovosti, ale autogiro akiste predsa preletelo. Aspoň odnikade nehlásili, že by boli podobný stroj zazreli. Únosca sa nezjavil…

Povereník zúril, zbuntošil útvary Ochrannej služby. Márne. Autogira nebolo. Dvihlo sa zkadesi z pustatiny blízko miesta, kde sa konala posledná skúška s challoydom, vznieslo sa v príkrej krivke do výšky a stratilo sa v oblakoch — — —
I povolali Alana Georga Lloyda.

— Zapojíte sa do pátrania po zmiznuvšej a pod vedením Ochrannej služby vynaložíte všetko úsilie na jej záchranu!

Rozkaz pre Alana. Suchý, jasný.

Zavolali mu sprievodcu.

Joachim Prenk sa usmieval Alanovi v ústrety.

— My sa, všakver, poznáme! No úfam, niet nijakého hnevu medzi nami. Bola to vtedy moja povinnosť, kapitán Lloyd. Viete najlepšie, že povinnosť, i keď je najvýš nepríjemná, ostáva povinnosťou! Bez hnevu si potriasli pravicami.

— Dozvedám sa, že sme sa stali spolupracovníkmi, kapitán. Naozaj milé. Budem mať akú-takú príležitosť napraviť neveľmi dobrý dojem, ktorým na vás dozaista zapôsobilo moje prvé vystúpenie.

Dostali úzku obálku s rozkazmi a boli prepustení…

Prekvapivo znely pre Alana Georga Lloyda informácie Joachima Prenka pri zasväcovaní do posledných výdobytkov, získaných po usilovnom pátraní mužov Ochrannej služby.

Autogiro, s únoscami Charlotty Lloydovej nepreletelo hranice, to značí toľko, že vedkyňa zostala, i keď v zajatí — na území štátu. Nepriateľská bunka sa skrývala vo vnútri okruhu tieňa, priam pod svietnikom, podľa uznávaného porekadla: pod svietnikom býva tma!

— Kde? — pýtal sa Alan nedočkavo.

— Aj to vieme! — pousmial sa Joachim Prenk. — Pekne, naozaj pekne si to vyhútali! Ale nájdeme spôsob, ako ich prekabátiť, ešte dnes v noci! Áno, v noci, vtedy je pod svietnikom naozaj tma. Treba to využiť. Čas sa nám priveľmi skrátil a dostávame pohrebné zvesti… Farební sa prichystali na čosi veľkého… azda smrteľný úder… odplata za Ri-King.. kto vie?

Neskoršie toho istého dňa prezradil Joachim Prenk medzi rečou toto:

— Úbohá, miss Lloydová! Ako ju ľutujem! Taká skvelá, statočná žena… Osvedčujem sa, že sa to napraví, ešte dnes v noci…! Ak jej čo len vlások skrivili —
Alan pozrel do úprimne pohnutej tvári Joachima s istým záujmom. V jeho výraze našiel neobyčajne živelný hnev, vzápätí vystriedaný clivou nežnosťou. Z príslušníka Ochrannej služby sa vykľúval celkom sympatický mládenec… Alanov postreh v znalectve pováh málokedy sklamal…

A brat Charlottin si potajme kládol otázku:

— Bolo by to možné? 
A hneď si odpovedal:

— Prečo by nie!

Správanie sa Joachimovo pripúšťalo kladnú odpoveď, hoci ju nepotvrdzovalo. Sympatický Joachim bol vari zaľúbený… Neináč veru, azda od prvej chvíle, keď pod nátlakom smutnej povinnosti zavítal ako nepríjemný návštevník do čísla 353 — so zatykačom… Zaujímavý mládenec. Alan po dôkladnejšom pozorovaní nemal nijakých námietok.

Mohla by si byť spokojná, Charlotta…

Nebol ďaleko od pravdy z pozorovania vyplývajúci záver, že si Joachim Prenk dobrovoľne vzal na starosť doriešenie záhady okolo Charlottinho únosu — v rámiku veci svojho srdca… Áno, už vtedy sa to začalo, po vyšetrovacej väzbe, keď odprevádzal zaistenú domov…

Zvedavosť Alanova, ako sa Joachim Prenk chytí do ťažkého podujatia a akú funkciu v nej prisúdi jemu, Alanovi, neostala nadlho neuspokojená. Čoskoro sa dozvedel. Vyskytla sa mu vzácna príležitosť prizrieť sa zblízka vychvaľovanej činnosti Ochrannej služby… Mal možnosť obdivovať jej výkon, presvedčiť sa, že si Joachim Prenk naozaj zaslúžil svoj chlebík!

Obdivuhodne premyslená, krásna akcia!

Akcia odvahy a intuície!

Alana Georga Lloyda čakala primeraná práca.

Pred večerom zaviedli ho do hangáru, šikovne maskovaného pred nepovolanými očami, a postavili pred najnovšiu úlohu: viesť helikoptéru. Prenk podľa zvyku vyceril zuby.

— Vyznáte sa v tom, kapitán?

V Alanovi tá neobyčajná hračka zaraz vzbudila pozornosť, i vteperil sa do pomerne priestornej kabíny, krytej neprestrelným priesvitným príchlopom. Ľahko sa vynašiel medzi navigačnými prístrojmi lietadla, vcelku s podobným palubným vybavením, aké mávajú obyčajné lietadlá.

— Tak ako, trúfate si? — usmieval sa Prenk.

— Myslím, že áno, hoci táto hračka má akiste svoje vlastné charakteristické vrtochy.

— Nepochybujem, že budete vedieť, ako ich ovládnuť. Spolieham sa na vás. A nielen ja, i vlasť sa spolieha na vás…

O pol hodiny neskoršie vstúpili obidvaja do stroja, oblečení v leteckých kombinézach s kuklami. Napohotove pripravené zbrane pribrali ako doplnok. Do pamäti presne vštepené podrobnosti plánu, ktorý mal prinavrátiť slobodu Charlotte Lloydovej. Nekompromisné vedomie, že zlyhanie výpočtov — nie — nie — neradno uzatvárať v tomto smere…

Iba jediná možnosť jestvovala. Zvrtnutie náhody prečiarli príslušníci Ochrannej služby v slovníku, ako výraz neprípustný…

Protismerné horizontálne vrtule helikoptéry tíško zasvišťaly, stroj sa vzniesol po kolmici ponad štartovaciu plochu. Po zapätí ťažnej vrtule vertikálnej poskočil vpred do hustnúcej tmy.

Alan starostlivo pozoroval palubné zariadenia a jeho spoločník zasa so zvedavosťou spôsob ovládania lietadla.

Ojedinelé vyskočily na oblohe trasľavé hviezdy, no aj tie čoskoro zmizly. Zkadesi sa prihnaly nepreniknuteľné mračná. Tma za ochranným príchlopom helikoptéry po štvrťhodinke letu zhusta sťa, mrznúca kolomaž. Na palubných prístrojoch riadiaceho zariadenia chvely sa belasé svetielka podkladových žiaroviek pod transparentami ukazovateľov cifier. Výškomer a rýchlomer zaznačovaly cifry ďaleko v druhej polovici dosiahnuteľných výkonov.

Helikoptéra sa s veľkou rýchlosťou ponáhľala, rozochvievaná otrasmi motorov, pravidelným hojdavým pohybom, nie nepodobným kolísaniu lode. Neskoršie tento pohyb sa stal poznateľnejším a prezrádzal zvyšovanie odporu vzduchu.

Kapitán Lloyd oznámil:

— Ak chceme udržať rýchlosť, musíme trocha vyššie, strhuje sa vietor a zdá sa, že nás priazeň počasia opúšťa.

Pritiahol výškové kormidlo, stroj sa v ostrom uhle vbáral do tmy.

Joachim zlostne zaťal paste.

— Úloha sa sťažuje, kapitán. Ak sa počasie zhorší 
Lloyd:

— Urobím, čo budem môcť, a azda viacej… 
Prenk:

— Ručičky hodín sa blížia k označenému času stretnutia. Nie sme ďaleko od cieľa.

Lloyd:

— Sme v pohraničnom pásme. 
Mal pravdu.

Čoskoro vynorily sa z tmy svetelné body na úrovni horizontálnej výhľadovej čiary. Boly to strážne lietadlá, blokujúce hraničnú zónu.

— Strážia naozaj starostlivo! — zazubil sa Joachim a dodal: — Ako by sa skončilo toto stretnutie, keby sme leteli bez ohlásenia?

Letka strážcov dozaista už zistila prítomnosť približujúcej sa helikoptéry Ochrannej služby. Vyslala rádiom heslo na stanovenej dĺžke.

Alan s Prenkom sa poponáhľali ohlas doplniť… Hneď potom pohraničné strážne letúne uspokojené odletely vo veľkom oblúku smerom na hranicu.

— Nuž teda, s božou pomocou, nadol! — rozkázal Prenk.

Blesky krížom-krážom popretkávaly tmu nepravidelnou osnovou a vzápätí privesil sa na ne rachot hromu, počuteľný cez jemný bzukot motoru.

— Letíme do búrky! — oznamoval kapitán a spúšťal stroj po zmiernení ťahu vertikálnej vrtule do hĺbok noci.

O chvíľu už strepotaly na prednej časti príchlopu kabíny ťažké kvapky dažďa a spájaly sa do pramencov. Zalievaly výhľadové pole, hoci stieracie zariadenie pracovalo.

— Nižšie! — ponúkol Prenk. — O dve minúty začnú signalizovať!

Helikoptéra sa kolmým výťahovým pohybom spustila nadol.

Horizontálne vrtule zrýchľovaly obrátky, predná ťažná ustávala. Lietadlo popostávalo vo vzduchu ako vodná vážka. Prudký vietor doň dotieral neúnavnou silou.

Dokým sa Alan venoval prístrojom, Prenk pozorne sledoval okolie pomocou dobrého ďalekohľadu. Pátral po návestnom signále.

Hromy a blesky miešaly sa čoraz hustejšie, po kovovom trupe lietadla kĺzaly sa bledé práskavé plamenčeky vo výbojoch elektriny, nasávanej zo vzduchu.

—
Prípad sa sťažuje, blesky nás osvetľujú. Ak nás zbadajú tí nepraví, je koniec —
— Náter stroja je prispôsobený. Vo svetle sa blyskoce, takže splýva so svetlom, vo tme je matný, neviditeľný. Nový druh farbiva výborných vlastností v akomkoľvek svetle zasa odsvetielkuje rovnakú farbu. Nemusíme sa teda strachovať… Naše lietadlo je prakticky neviditeľné… Motory sú zasa zadúšané najlepším tlmiacim zariadením. Sme skoro neviditeľní a nepočuteľní ani duchovia… Avšak čo to… Teraz! Všimli ste si? Konečne! Signál! — ukázal Prenk dolu, kde po nepravidelných pomlkách zasvecovalo sa a zhášalo neveľké, ale prudké svetlo. — Signál Ochrannej služby! Pre nás! Všetko je v poriadku! Teraz, kapitán Lloyd, prosím ešte nižšie… Svižko, obratne! Sme na mieste… Hľa — Garamagle!

Helikoptéra klesala podľa Joachimovho želania. Tento medzitým dešifroval signál:

— Pripravení — na mieste!

S nepatrnej výšky v nových zábleskoch na čas zvidnela očiam letcov čierna, pošmúrna silueta osve stojaceho staviska na samom vrchu akejsi vyvýšeniny.

Bola to meteorologická stanica a hvezdáreň Garamagle. Ležala na samých hraniciach. Garamagle bolo opustené, málo známe hniezdo v nehostinnom kraji kamenistej púšte na západ od bývalého, nateraz zničeného veľmesta Salvoxany. Vystavali ho na samom vŕšku. Planinu dosť ťažko prístupnú, využili na vybudovanie observatória. Vedelo sa, že riaditeľom sa stal znamenitý odborník. Pracoval v úzkom kontakte s aerolíniami, s rozhlasom, ako aj s početnými inštitúciami, závislými od predpovedí počasia.

Garamagle javilo sa teraz s vtáčej perspektívy ako štvoruholník s tenkou vysokou viežkou vprostred, s rozmernou, roztváracou kopuľou observatória.

— Ako ste pripadli práve na Garamagle? — nezdržal sa Alan otázky. Obletoval čierny tieň s blikavým signalizačným svetlom, ktoré žmurkalo v prestávkach z jedného rohu štvorca Garamagle a tak udávalo nahor veľmi presne miesto na skoncentrovanie útoku.

— Ochranná služba, — usmieval sa po svojom Prenk a zapodieval sa nerušene akýmisi čudnými prípravami, — je inštitúcia prekvapujúcich záverov. Jednoduché sú v stave zrodu a je umením Ochrannej služby nezamotávať ich, ani keď ostarievajú. Ako sme pripadli práve na Garamagle? Nič jednoduchšieho, milý kapitán! Ktoréhosi z nás prekvapovalo, že v posledných dňoch sa predpovede počasia, dodávané pre rozhlas a aerolínie z Garamagle, často pomýlily, a to poriadne pomýlily. Jeden z nás vybral sa na informačnú návštevu na Garamagle, pravda obozretne, podľa platných predpisov a nevoľky naďabil pri pochôdzke na zaujímavé veci. Garamagle, zriedkakedy navštevované cudzincami, obývané osamelým starým hvezdárom a asistentom, stalo sa — hľa — výletným miestom pre viacčlennú spoločnosť! A táto vzácna spoločnosť, pozorovaná zobďaleč dobrými ďalekohľadmi, aj zblíza pozornými očami, správala sa tak podozrivo, že sme jej museli venovať postupne viacej pozornosti. Hvezdár a jeho asistent na Garamagle zjavovali sa vždy v sprievode neznámych, málo dôvery hodných ľudí… Ináč navonok nič zvláštneho… Aj pravidelné hlásenia dochádzaly naďalej z observatória. Nanajvýš čudné, všakže? Nuž a predstavte si, aké bolo naše prekvapenie, keď sme naraz zistili, že hvezdáreň Garamagle je okupovaná, okupovaná podľa vojnových pravidiel! Čo na to poviete? Garamagle okupované farebnými príslušníkmi výzvednej skupiny nepriateľa! A v strede 

takýchto vyberancov — hádajte kto! — vaša nešťastná sestrička, miss Charlotta!

— Strieborné autogiro teda predsa len neuniklo za hranice? — čudoval sa Alan.

— Pokúsilo sa o to, ale nedalo sa, vzdušnú cestu dokonale blokovaly naše strážne letúny. Cudzincom teda neostávalo nič inšie ako sa vzdať pokusu preletieť. Rozhodli sa pre prechod. A ten vyžadoval starostlivé prípravy — čas!

Joachim Prenk skončil obidvoje, reč aj záhadnú činnosť, čo ho zaneprázdňovala. Zatiaľ helikoptéra sletávala s výšky presne v kolmici nad červeným signalizačným svetlom oddola. Ešte raz si prezrel prihotovené pomôcky. Hukot stroja a svišťanie vrtúľ zanikaly v hučaní vetra a treskote hromu. Joachim otvoril spodný príchlop v dlážke kabíny a vypustil povrazový rebrík s oceľovými priečkami. Jeho koniec sa vznášal kdesi tesne nad štvoruhlastou plošinou strechy Garamagle. Helikoptéru udržovanú v nepatrnej výške nad plošinou pevnou rukou skúseného pilota, napádal dobiedzavý vietor a dážď…

Šibký Joachim odvážne skĺzol po rebríku do tmy a stroj sa zaknísal pod váhou jeho tela. Po chvíli sa striasol a poznateľne nadvihol, to značilo Prenkov odskok na strechu hvezdárne. Alan s miesta v kabíne dovidel iba na palubnú dosku s prístrojmi, ale živo si predstavoval dvoch mužov Ochrannej služby v plnej práci dole, nebezpečnej, ba hazardnej…

Príslušníci Ochrannej služby išli na Garamagle s vedomím, že ak sa predčasne prezradia, vynálezkyňa challoydu umrie prv, ako jej budú vedieť pomôcť… Farební diabli ju odsúdia na smrť… Tamtí dole ju radšej zabijú, než by ju opätovne vydali. Príslušníci Ochrannej služby išli na Garamagle s plným vedomím, že ak sa útok nepodarí do polnoci, výdobytok vynálezkyne stratí na význame… Vlasť stihne nešťastie… A do tretice: znamenitý sympatický Joachim Prenk náhlil na Garamagle s vedomím, že v prípade nezdaru ostane do najdlhšej smrti — starým mládencom…!

Toľké závažné dôvody nepripúšťaly teda možnosť neúspechu. Podnik bielych sa musel podariť!

Z osnovy útoku Alan vedel celý postup akcie.

Farebného strážcu na vrchu strešnej plošiny odbavil obratný usmerňovateľ letu helikoptéry, ten čo signalizoval červeným svetlom, jeden z najspoľahlivejších mužov Ochrannej služby.

Pomocou špeciálne konštruovaných drapákov — vynálezu, patentovaného Ochrannou službou — upevnených na rukách i nohách, vybranec vyliezol za najtemnejšej noci na kolmú skalu, na ktorej sa týčila stavba hvezdárne. Rovnakým spôsobom zdolal aj vysoký múr a bez ťažkostí prekvapil garamagleského strážcu. V dohovorenom čase upravil potom svetelným signálom let helikoptéry a čakal na pomocníka v osobe Joachima Prenka. Tento po akrobatickom sostupe so vznášajúcej sa helikoptéry priložil ruku k dielu. Zatiaľ čo prvý muž zaisťoval cestu, vystrojený lanom a škrabákmi, ktoré ľahko vnikaly aj do tvrdých hmôt, spúšťal sa Joachim po kolmej stene rovno k neveľkému okienku so silnými mrežami. Okienko bolo také malé, že sa cezeň sotva mohlo prepchať telo muža…

Mreže zadržaly Joachima Prenka celé dve minúty. Tak dlho mu totiž trvalo, kým sa na hákoch zaistil nohami, aby sa udržal bez pomoci rúk. Ruky potreboval voľné na obojručné stisnutie trojsochorčitých klieští, znamenitej pomôcky na rezanie železných tyčí každej hrúbky. Kliešte cvakly a mreže po dvoch minútach vypadly. Do okienka sa začaly vsúvať napred ruky, potom strapatá hlava Prenkova.

Svitlo svetielko zlodejskej lampôčky a súčasne sa ozvalo tichučké:

— Miss Lloydová, kde ste? 
Nič, nijaká odpoveď. 
Ticho.

Prenk šiel naisto. Vedel, že Charlotta je vo vnútri.

Zapálil nanovo lampôčku a posvietil si dnu. Len po chvíli objavil prúžok svetla v kúte miestnosti na špinavom lôžku ležiacu postavu.

Ostré svetlo Charlottu prebudilo. Rozšírila oči od ľaku a len-len že sa zdržala, aby nevykríkla.

— Pst! — šepkal výstražne Prenk. A potom svetielko zhaslo.

— Neľakajte sa, miss Lloydová! Ideme po vás! Vaše vyslobodenie je iba otázkou minút. Alan Georg Lloyd čaká s lietadlom… Len sa preboha neprezraďte! Popodíďte sem, k okienku!

Charlotta s lôžka bolestne:

— Nemôžem, nevládzem sa pohnúť… Bože, je to možné…?

— Tí darebáci ju akiste umučili! Beštie! — uľavil si hrdinný ochranca a namáhavo vliezol do úzkeho okienka. Obrátil sa, ležiac na chrbte, zachytil sa drapákmi na rukách v malte medzi murivom a vtiahol sa celý dnu. Mačacími pohybmi pristúpil k lôžku, kde ležala Charlotta Lloydová a napäto načúval podozrivým zvukom zvonka chodby.

Podoprel ženu, pomohol jej k oknu a pouväzoval ju lanom popod pazuchy. V tej chvíli bolo počuť na chodbe kroky.

— Rýchle, rýchle, pomôžte mi na okno! — stenala Charlotta, — prichádza strážca! Chodí pravidelne, zavše rozsvieti svetlo a nazrie dnu!

Prenk sa pousiloval.

Vynálezkyňa vo chvíli zmizla v okne a onen druhý príslušník Ochrannej služby na streche observatória, vyťahoval lano.

V poslednej sekunde rozsvietilo sa v cele elektrické svetlo a smelý Joachim mal sotva čas uskočiť ku dverám. Kľúč zaštrkotal v zámke a Joachim neodolal náhlemu veseliu, začal sa smiať, nahlas a bezstarostne…

Dvere sa rozletely. Dovnútra vpadol bez dychu muž.

Pohľad na prázdne lôžko, na vylámané železné tyče v okienku…

Výraz úžasu, hnevu a nepreložiteľná veta v akejsi orientálnej reči…

A úkosom pohľad dozadu — do namiereného ústia zbrane chrabrého príslušníka Ochrannej služby…

Hneď potom po chodbách Garamagle dupot mnohých nôh…

Výkriky…

Zrazu — štekot guľometu.

— Ratatata — ratatata… štrkavo, pravidelne… Joachim Prenk pod vnuknutím náhlej myšlienky skočil bleskurýchle do voľných rozkrídelných dverí a prirazil ich za farebným strážcom. Súčasne klaply závory.

Joachim vedel, že vo chvíli, keď Charlotta unikla z bezprostredného nebezpečenstva, na shovorený signál pripravená čata príslušníkov Ochrannej služby napadla zvonka meteorologickú stanicu Garamagle, aby zneškodnila cudzích agentov.

Ten guľomet…

Aj nevycvičeným sluchom ľahko poznateľné rapotanie zbrane cudzej výroby…

Dlhými skokmi poponáhľal sa Prenk schodišťom na strešnú plošinu observatória, kde bola umiestená ďalekohľadová aparatúra na automatické posúvanie objektívov.

Zastal pri spúšťacom mechanizme.

Na poslednom schode čupel muž s guľometom a strieľal medzerou pre hvezdársky ďalekohľad, v štrbine výzorového priestoru roztváracej kopuly. Prázdne nábojnice odfrkávaly z jeho automatickej zbrane a gúľaly sa dolu kovovými schodkami v ústrety Prenkovi…

Farebný guľometčík ostreľoval helikoptéru, ktorá odvážala Alana a Charlottu Lloydovú. Usiloval sa usmrtiť vynálezkyňu zázračného challoydu, ženu, ktorej život mal cenu nad životy vojvodcov… Pokúšal sa zabiť ženu, ktorú Joachim Prenk potajme obdivoval od prvého stretnutia na čísle 353…

Prenk potisol páku a spustil mechanizmus, čo uzatváral kopulový výrez aj zariadenie, vťahujúce dovnútra ďalekohľadovú aparatúru. Ozvalo sa tiché bzučanie, pologuľové kryty sa pohly proti sebe, hlavný ďalekohľad sa skracoval, výzorový priestor sa úžil.

Muž pri guľomete zlostne vyskočil. Pátral smerom, kde svietily svetlá kontaktov na rozvodovej doske spúšťacej aparatúry.

Tam spokojne rozkročmo stál Joachim Prenk.

Ako vždy, aj tentoraz sa tíško pochychtával. Podarilo sa: farebný guľometčík stratil výzorový priestor a tým aj možnosť streľby. Kopula sa celkom uzatvorila, bzučanie ustalo.

Orientálec v neskrotnom hneve obrátil hlaveň guľometu proti mužovi, ktorý stál na rozvodovej plošine, usmievavý, pokojný. Joachimovi v smrteľnom nebezpečenstve nezostalo inšie, ako konať rýchle ako blesk.

Dobre namierená strela z pištole zasiahla farebného zákerníka. Bezvládne telo sa sgúľalo dolu schodmi, guľomet po dopade s výšky na kov tresol a vychrlil zvyšné náboje. Naprázdno… Neublížil už nikomu…

Pár minút.

Kolónia farebných v Garamagle bola zlikvidovaná.

XXI.

Pobrežný pás ohňa sa rozširoval. Zdalo sa, že i more horí ďaleko od brehov. Odrazom namáčaly sa plamene do vôd, fialovely medzi smesou krvavočervenej a tmavotyrkysovej farby. Na pobreží prebleskovaly odvetné salvy kanónov bielych obrancov, od mora hrmely hlavne hrubého kalibru farebnej floty, ktorá sa rozťahovala do húsenicového útvaru, aby frontálne zosilnela palebnú čiaru.

Nad vodami syčaly a hvízdaly tryskové motory lietadiel. Krútily sa okolo seba orly v divom zápolení, smrteľnými zvratmi usilovaly sa navzájom prekvapiť. Z hlavní sršal smrtonosný oheň. Dravý a neľútostný boj pokračoval. Vojna bez vypovedania vojnového stavu musela sa vybojovať do rozhodnutia.

So striedavým šťastím sa rozhodovalo o osudoch ľudí. Tí, čo mali zomrieť žili, predurčení žiť v bujarej mladosti — umierali…

Útok, napriek najdivšiemu odhodlaniu farebných, ochaboval, lebo od pobrežia jednostajne prilietaly nové vlny bieleho letectva, aby dopĺňaly medzery, spôsobené sostrelmi. Stroj za strojom padaly útočné farebné letúny do vĺn s rozorvanými trupmi, s dodrúzganými nosnými plochami. Podaktoré sa rozblčievaly ohňom, zalietaly ešte na kus po oblohe ako kométy, za nimi ostával dlhočizný krvavý pás s obrubou dymu; preomáľaly sa bezmocné hore-dolu, so sykotom čľaply do vĺn, ponadskočily podobné žabkám, aké hádžu na riekach chlapci plochými kamenčekmi…

Noc ustavične pretušovávala odfrky krvi, hukot mora ohlušoval volania umierajúcich o ratu… Ale farební neustupovali, bili sa hrdinsky v bezvýhľadnom boji.

Rozkaz znel:

— Vydržať!

Útok na hladine mora a vo vzduchu kryl akciu ponoriek! Preto — vydržať!

Blížily sa žraloky a už-už zevily mnohými radmi zubáľov prehradené papule. Tíško sa prešmykly ochrannou sieťou z oceľových lán, priplávaly ponad priestory štvorca 123/456…

Už azda len minúty, preto vydržať!

Čas bielych obrancov bol nesmierne drahý! Drahocenná každá sekunda. Ba viac! V tomto zápase sa treba ruvať o zlomky zlomkov času! — — —
Bojovala o ne helikoptéra, privážajúca zo zajatia vynálezkyňu Lloydovú, pod pilotovaním kapitána Alana Georga Lloyda. S vynaložením všetkých síl, za spolupomoci Ochrannej služby a najmä chrabrého Joachima Prenka, zachraňoval syn zradcu nenahraditeľný život. Život, značiaci víťazstvo bielych v rozhodujúcom zápolení!

O čas, iba o čas išlo.

Motory helikoptéry kvílily.

Stroj sa rútil od západných hraníc k pobrežiu s najväčšou dosiahnuteľnou rýchlosťou. Ohnivé more bolo preň orientačným vodidlom. Tam zúril boj…

Zavádzavý manéver.

Len predzápas.

— — —
Alan vystrelil spoznávacie znamenie: trojfarebnú raketu. Dole, na zemi, zažalo sa obďaleč od pásu ohňa znamenie ohlasu:

— Ponáhľajte sa! Ponáhľajte sa!

Už len vypnúť ťažnú vrtuľu a helikoptéra sa prepadala v kolmom lete ako dravý vták do hĺbok rovno na miesto, označované signálmi. Sadla trocha prudšie, zahompáľala sa na odperovanom podvozku a vzápätí sa nanovo dala do klesavého pohybu. Tentoraz preto, lebo sadla na plošinu nákladného výťahu, ktorý sa pohol pod zem.

Onedlho výťah zastal a neprestrelná kabína helikoptéry dopraskaná od strieľ guľometčíka z Garamagle, sa otvorila.

Priskočili dvaja chlapi a pomáhali súrodencom zo stroja. Jeden z pomáhačov bol sám splnomocnenec pre atomovú energiu.

— Rozplynovače sú pripravené? — pýtala sa Charlotta, informovaná za letu bratom o rozsahu hroziaceho nebezpečenstva, sotva ju bezmocnú a doráňanú vyniesli z kabíny.

— Sú prichystané aj s plnými nádržami challoydu pod kompresormi!

— Počet?

— Presne podľa obranného plánu!

— Nariaďte teda všetkým obsluhám smiešavací pomer podľa kľúča G!

— Smiešavací pomer podľa kľúča G! — nariaďoval pripravenej spojke povereník. V jeho hlase vyznievala nesmierna úľava.

Prepojovač hneď zavolal obsluhy rozplynovačov:

— Kľúč G!

— G! — opakovali velitelia obslúh.

— Kompresory na tlak 100! — pokračovala Charlotta.

Prepojovač odovzdal: 
— … na 100!

— Nádrže pod teplotu X! — náhlila vynálezkyňa. Skoro dosiahly chiladiace prístroje žiadúci absolútny bod mrazu.

— Vypustiť postupne dávky pätnásť, šestnásť, sedemnásť…!

Stalo sa a líce povereníka červenaly. Predčasne.

Prišlo hlásenie.

Odovzdali ho.

Povereník skríkol. Lapal ťažko vzduch…

— Akože?! Čože?! 
Znelo to prekvapujúco. 
Neočakávane. 
Hlásenie oznamovalo:

— Superradary hlásia nad podmorskými objektami 123/456 flotu ponoriek! Zariaďte potrebné!

S hrôzou pozreli prítomní na belovlasého. Navidomoči mu vlasy dubkom vstávaly.

— Tí diabli! — zaškrípal.

— Tí diabli! — zopakoval a ohlas hnevu, bezmocnosti a zúfalstva zadrnčal v sluchu okolostojacich nepríjemnejšie, než výkrik postihnutého, ktorému práve vniká do pŕs čepeľ…

Splnomocnenec pre atomovú energiu pochopil. Vedel, čo pohľadávala farebná podmorská flota.

— Chystá sa útok atomovými bombami — pod vodou! Vypáľte uzáverové torpéda! — hlas povereníka zavreskol z openených úst. Nadvihol sa rozkazovačne súčasne s pohybom rúk, opuncovaným vôľou. Azda malo prísť prídavkom k rozkazu aj čosi na vysvetlenie. Vyzeralo to, ako by prešedivelý chcel čosi pridať.

Aj nabral splna vzduchu do pľúc.

Slová vysvetlenia sa neozvaly. Zachrčal, ani čo by sa mu čosi spriečilo v hrdle. Na čele mu nabehly žily, hrubé belasé povrazce. Beľmá očú skrvavely, buľvy vyliezaly. Vyzeral strašne, úbohý povereník, keď padol dolu tvárou…

Príslušníci Ochrannej služby s údesom pozreli na najvyššieho veliteľa. Priskočili.

Alan Georg Lloyd sa striasol.

Márnosť! Všetko márnosť! Koniec — koniec všetkému! Klamlivé ilúzie!

Úfnosť a dôvera v konečný úspech unikaly do nenávratna. Ako sa postaviť proti nezastaviteľnej sile, prihotovenej vyhúknuť z krážov spoza hraníc na rušiteľa-človeka, ktorý sa odvažoval ju prebudiť? Ako sa oprieť, nazad priraziť dvercia, za ktorými tlel konček zápalnice, tesne pod hŕbou najzhubnejšej výbušniny všetkých čias…? Ako? Ako?

Povereníkove strašné oznámenie:

— Chystajú útok atomovými bombami — pod vodou! — vznášalo sa nad prítomnými ako predzvesť konca ešte potom, keď narýchlo privolaný lekár konštatoval u postihnutého — porážku srdca…

Stretly sa zraky súrodencov Alana a Charlotty.

Jeho bezvýznamné, pohasínajúce — jej odhodlané, v zamyslení.

Náhle Alan zbadal v sestriných spurný blesk.

Nemýlil sa, zaraz pochopil. Blesk sa volal: Nádej!

Pobočník povereníkov zopakoval rozkaz z kabíny centrálneho prepojovača:

— Vypáľte všetky torpéda!

Prístroj odovzdal.

Sekundy tancovaly na hranách Molochových hracích kociek. Rozhodovaly nielen o osude bielych, lež o osude svetadielov — o osude celého sveta!

Zachvely sa železobetónové múry štvorca 123/456, ukrytého pod hladinou oceána.

Zďaleka musely sa privaliť rozzúrené sťa hordy démonov kyvotavé hradby vĺn…

Podľa rozkazu vypálené uzáverové torpéda — explodovaly.

Nečakaný náraz popohýbal samými základmi štvorca.

Pri ďalšom zhučal kdesi nablízku príval vôd.

Potom nastalo ticho.

Pri prvom otrase utŕžila Charlotta zranenie nad ľavým obočím. Nevšimla si ho. Necítila nič. Primkla sa bližšie k bratovi a keď všetko utíchlo, zašepkala mu do ucha:

— Nič sa nestalo… Uzáverové torpéda vybuchly a zasiahly farebnú podmorskú flotu. Pochovaly ju navždy na dne mora… Atomové bomby neúčinkovaly… Challoyd nás zachránil… Aj tekutiny rýchle reagujú na najnepatrnejšie prídavky challoydu a prenikanie je dokonalé… Challoyd zamedzí rozbitie atomových jadier i pod vodou! Nebezpečenstvo zo vzbury atomov proti človečenstvu navždy patrí minulosti! Vďaka Bohu…!

Keby to bol tušil úbohý splnomocnenec!

XXII.

Drobná ruka manželky sa strácala v mužovej dlani.

Obďaleč pri stene stála detská postieľka. Pri nej sedela v kresle iná žena, schystaná na odchod. Húdla uspávanku a hýbala postieľkou sem-tam.

Oddané oči manželky a matky plné lásky čítaly v mužových očiach ten istý hlboký cit. Jej tvár poznateľne chudšia, väčšmi vpadnutá ako inokedy, vyjasnenými zrenicami uisťovala, že choroba strácala pomaly vládu nad telom. Opriadala už iba bezvýznamnými symptomami, zvyškami roztrhanej pavúčej siete.

On zvoľna rozprestieral nedávne zážitky, naúzko súvisiace s udalosťami posledných dní.

Ona sa usilovala načúvať pozorne, no nedarilo sa jej; rozptyľovala ju prítomnosť milovaného muža. Ako by ho ubezpečovala:

— Áno, áno, pravdaže, drahý, rozumiem. Krásne rozprávaš. Pre mňa je však oveľa dôležitejšie, že ťa opäť vidím. Že si pri mne živý a zdravý. Ďaleko milšie je pre mňa, že ty a tvoj syn ste pri mne, že vás mám obidvoch, a že mi vás už nikto neodníme! Teraz vyzdraviem veľmi chytro… Zmáha ma priveľká radosť, aby som mohla pozorne načúvať všetkému čo vravíš. To je menej dôležité… Myslím na inšie. Žičím všetkým ľuďom v tejto chvíli splnenia ich najtajnejších túžob, aby boli takí šťastní ako ja!

On sa rozvyprával. Ubezpečoval, že i jeho napĺňa spokojnosť. Ozrejmoval donedávna postrádaný pocit, pokúšal sa načrtnúť, ako sa dostal do vzťahu k nemu. On, naposledy ešte opanovávaný obavami, sužovaný neistotou. Pokúšal sa vysvetliť, ako sa pomaly zobracalo jeho vnútro, ako si sám umožnil prístup viery a nádeje doň; ako upravil slávnostný príchod pokoja do zmučenej duše, okovanej rozháranosťou..

Z jeho reči dalo sa vyrozumieť:

— Len ty, Katarína moja, si spôsobila, že sa so mnou stala toľká zmena. Moja trestuhodná ľahostajnosť vo viere prestala. Vystriedalo ju presvedčenie a istota. Po prekonaných skúškach som sa zmenil. Ako by som sa nebol, keď som sa podľa tvojho želania oznove naučil prosiť Boha v modlitbe. Ja, Alan Georg Lloyd, vojak a ľahostajník. Naučil som sa modliť a modlievam sa odvtedy z vlastnej vôle… Akú posilu poskytuje modlitba…! Videl som veľa krvi. Prežil hrôzy a trápenia. Nič ma nepohlo, aby som obrátil tvár dohora a prosil Onoho. Ty a tvoj ľud, Katarína, by ste ma neboly vedely pochopiť. Len potom, po najtvrdších skúškach… Videl som ťa umierať, moja najdrahšia. Musel som nazrieť aj do očú nášho dieťaťa. Prečítať v tých nevinných tôňkach kruté slovo: smrť… Počul som tvoju prosbu vyslovenú sinavými ústami. V tvojich zomierajúcich očiach tkvela posledná výstraha…! Vrúcne som prosil, za tvoj, i život nášho dieťaťa orodoval. Čosi ma prinútilo, že som do tej prosby zahrnul všetkých ubiedených tohto sveta. Modlil som sa za vlasť, i za — nepriateľa… Odvtedy ma opanováva nikdy nepocítené uspokojenie. Prihovára sa mi čosi utešujúce. Ubezpečuje, pohládza, napĺňa dôverou. Preniká ma slastná nádej, očakávanie čohosi nepredstaviteľne lepšieho — — —
Na tvári ženy sa rozložil mäkký, milo sa prihovárajúci úsmev.

— Nikdy by si nebol povedal, že modlitba tají v sebe toľkú sladkú úľavu, všakže? Vidíš, Najvyšší ťa vyslyšal…

Na odchod pripravená žena pri bielej detskej postieľke dospievala tichučkú uspávanku. Vstala.

— Váš anjelik spí, — usmiala sa na rodičov.

— Synovec ďakuje, krstná mamka a tetuška… 
Charlotta Lloydová pristúpila bližšie.

— Temer vám závidím toľké šťastie, — riekla zamyslene, — škoda, že sa pri ňom troška nezohrejem, že vás zakrátko opustím. Nadlho… Hoci nie je vylúčené, že naraz zasa len nečakane vpadnem oznove k vám… Možno, že ma potom ani — nepríjmete…

Lloydovci spýtavo vzhliadli.

— O čom rozprávaš, Charlotta?

— Kdeže by si chcela odísť?

Oprela sa lakťom o operadlo fotela a v jej ustatých očiach, vyzerajúcich ako oči stareny, sa zjavilo rozhodnutie.

Alan sa figliarsky usmial.

— Chystáš sa azda na cestu — s Joachimom Prenkom?

Vedkyňa ešte väčšmi zosmutnela.

— Nie, Alan… Musela som toho dobrého človeka zbaviť všetkej nádeje. Azda som ho aj bolestne poranila. Nemôžem ináč. Cítim na srdci ťarchu zodpovednosti! Zodpovednosť mi nanucuje konať ináč, ako by ste azda schválili. Ťarcha zodpovednosti ma núti podniknúť kroky, pre ktoré ma možno mnohí budú nenávidieť Ty, Alan, prvý. Isto aj — Joachim Prenk! Vari len samotná Kata mi porozumie… 
Ku Kataríne:

— Ty, najmilšia moja, viem, ty ma pochopíš… Urobila by si to isté — na mojom mieste. Viem to. 

Nebráň sa, neospravedlňuj, za nič nemôžeš! Alan drahý, nemračže sa toľko! Vopred môžeš uhádnuť, že čo je od Kataríny, nie je — zlé —
— Kamže mieriš, Charlotta? — stiahol Alan obrvy.

— Dozvieš sa. V pravý čas sa dozvieš. Teraz ťa veľmi prosím, nevyzvedaj. Nechcem odísť bez toho, že by som aspoň vás dvoch, teba a Katarínu, neupovedomila.

Dotkla sa Alanových vyznamenaní, pripätých na kabáte.

— Vykonala som svoje, ty si vykonal svoje. Lloydovci splnili osobitné úlohy, myslím, úspešne. Nik mi nezabráni, aby som odteraz konala podľa najlepšieho svedomia. Teraz už mi slobodno odísť… Challoyd si — odnesiem… Je môj, môžem o ňom rozhodnúť podľa ľubovôle…

— Čo chceš spraviť Charlotta? — vyskočil Alan netrpezlivo. — Nie je pravda čo vravíš! Challoyd nie je tvoj! Patrí — vlasti!

Pokrútila hlavou.

— Myslíš? 
Potom:

— Nemýľ sa. Sú tu isté pohnútky k môjmu pokračovaniu… Vykonám — čo musím vykonať! Čo mi káže — svedomie!

— Je predsa jediná možnosť, — čudoval sa, — vynález odovzdáš ministerstvu obrany!

— Nie! — skočila prudko na rovné nohy a postavila sa zoči-voči bratovi.

— Nie? — opakoval s údivom.

— Nie! — odsekla.

Znenadania sa primiešala Katarína a potvrdila hlasom plným porozumenia:

— Naozaj myslím, že nie! Začínam ťa chápať, Charlotta. Rob len, ako ti káže svedomie…! Nechaj, Alan, prosím ťa…

— Ďakujem ti, Kata, — zachvel sa hlas inžinierky. Pozrela prosebne na brata: — Nehnevaj sa na mňa! Odpusť mi, drahý brat… Navštív, prosím ťa, Joachima Prenka. Popros ho v mojom mene, aby mi aj on odpustil, ak bude môcť. Povedz mu, že tá, ktorej zachránil život, nikdy naň nezabudne! Tlmoč mu, že Charlotte Lloydovej nie je ľahostajný, že ho obdivuje, že si ho váži! Pripoj, že azda bude lepšie takto. Veď Charlotta Lloydová je stará ustatá žena, ktorá nevie nikoho urobiť šťastným…

Sotrela si s tváre slzu a po prestávke pokračovala:

— V pazúroch farebných mučiteľov na Garamagle som umierala úzkosťou. Usilovali sa všemožne dostať zo mňa tajomstvo spôsobu výroby challoydu. Nevyhli sa metódam inkvizície. Zachovala som tajomstvo o výrobe protiatomovej zbrane pre vlasť. Bolo treba brániť a ubrániť napadnutú rodnú zem… Podarilo sa… Útočník draho doplatil na toľkú opovážlivosť. Zničené oceľové vraky bojových lodí farebnej floty zatarasujú prístavné priestory nad štvorcom. V hlbinách nad štvorcom výrobní atomovej energie odpočívajú ponorky, zničené našimi uzáverovými torpédami, vypálenými šachovnicovito z obranných mól. Tam ostaly aj hlbinné atomové bomby. Bez účinkov. Dnes sú to porozmetávané márne kúsky, čo ostaly zo smrtiacich telies… Neškodné… Bezvýznamné… Challoyd prenikol jadrá, nepripustil rozchod protónov a neutrónov. Challoyd ochránil biele plemä, ochráni krajiny aj v budúcich zápasoch! Nikdy sa v dejinách nezopakuje osud Salvoxany, Ri-Kingu! Nesmie sa zopakovať! Preto vykonám, čo som si zaumienila! Nič ma neodvráti od predsavzatia… 
Bozkala dieťa v postieľke, objala brata Alana i Katarínu.

— Azda neskoršie ma mnohí pochopia… Ty, Alan, vari tiež, aj Joachim Prenk! — Potom ma — možno — ospravedlníte…

Pri samých dverách sa ešte raz pozastavila.

— Ostávajte s Bohom! Do videnia Kata, do videnia, Alan! Pozdravte Joachima!

Opätovali jej pozdrav.

Odišla.

Zanechala ich, jedného zamysleného, druhého v neistote, v poloúdive. Odišla a zdalo sa, že tieň v izbe vystriedalo slnce.

Alan Georg Lloyd v tej chvíli vonkoncom nechápal svoju sestru.

XXIII.

Medzi raňajších včasných chodcov metropoly patrila aj žena prostredných rokov. Ponáhľala sa kdesi drobným krokom, chudá, úzkych pliec, ktorých končitosť nezakrývaly ani plecká na svrchníku.

Zpoza rohu ulice vynoril sa muž v trenčkote s vyhrnutým golierom, s plsteným klobúkom s koldokola sklopenou strieškou. Zrýchľoval krok, doháňal ženu, ale ona, sotvaže začula cudzie kroky, poponáhľala sa, rezkejšie vykročila.

Vysoké podpätky klopkaly na vlhkom asfalte ulice, strmé mužské kroky za nimi.

Obzrela sa, zbadala mužskú postavu. On neváhal a pobehol za ňou.

Na rohu najbližšej ulice stál strážnik v nepremokavom plášti. S rukami založenými za chrbtom pozeral práve na opačnú stranu. Keď začul klopkať ženské kroky, podozrievavo sa obrátil.

Žena sa nechcela stať nápadnou. Razom prestala utekať. Išla len rýchlym krokom. Ani jej prenasledovateľ nechcel vzbudiť pozornosť a nevoľky spravil to isté. Prechádzali popri strážnikovi. Ona nerušene prešla, ale on musel postáť, lebo ho pristavil ťažký dotyk ramena spravodlivosti.

— Eh — mládenec — zdá sa, že prenasledujete tamtú dámu! Radím vám priateľsky, aby ste s tým obťažovaním prestali, ak nechcete —
— Pusťte ma! — zahriakol strážnika pristavený muž a vytrhol sa mu zpod ťažkej ruky.

Toto by sa ináč nemohlo stať. Aspoň nie beztrestne. Zadržaný rýchle ukázal akýsi predmet, zahundral čosi nelichotivého a už aj sa ponáhľal ďalej. Ohromený strážca bezpečnosti hľadel za ním plný údivu, lebo nemal každý deň príležitosť vidieť odznak príslušníkov Ochrannej služby…

Malé prerušenie stačilo, aby sa žena stratila s dohľadu prenasledovateľa. Skočila kamsi za výstupok domu a ukryla sa za rohom.

Skúsený príslušník organizácie Ochrannej služby nezaváhal. Bystrými očami šibol dookola a hneď uhádol skrýšu chodkyne. Nespravil ani dvadsať krokov a zastal pred ukrytou, bojazlivo prikrčenou ženou. Upravil si golier trenčkotu a povzbudivo sa usmial.

— Dobré ráno želám, miss Charlotta Lloydová! 
Poplašila sa.

Poznala prenasledovateľa.

— Prosím, prosím, nechajte ma odísť. Veľmi vás prosím…

Zvážnel.

— Len chvíľočku. Urobte to, miss, dovoľte mi… Nechcem zdržiavať, prosím si len pár slov… Rád by som vám povedať, že mi váš odkaz odovzdali. Ďakujem vám zaň. Nepotešil ma. Nerozumel som mu.

— Neskoršie porozumiete…

— Miss Charlotta, nenahnevajte sa na mňa, ale ak vás neobťažuje moja zvedavosť, vysvetlite mi… Len preto som vás hľadal, dlho, bezvýsledne… Napokon dnes, Charlotta, sa mi podarilo… Neodžeňte ma, povedzte prosím, prečo — prečo ste si namýšľali, že Joachim Prenk vás bude nenávidieť?

Sklopila oči. Zahľadela sa v pomykove na vlhký asfalt. Jej tvár zaliala zradná červeň.

— Nebude to hádam veľmi ťažko uhádnuť, ak Joachim Prenk tuší hĺbku pravdy, ak pozná čo len 

zčasti údel nešťastnej ženy, ak vie o istých rozhodnutiach a činoch…

On na to:

— Joachim Prenk všeličo uhádne. Vie kadečo a zo skúsenosti zná spletité životné príbehy. Jednako mu len ťažko uhádnuť, prečo ste si mysleli, že by vás mohol nenávidieť?

— Nepýtajte sa.

— Odpusťte mi. Rád by som vám pomôcť. Odvtedy sa prihodilo mnohé, azda ani netušíte!

— Odnedávna ma máločo zaujíma, ani nechcem tušiť!

— Predsa… Vypočujte ma, prosím… Týka sa to vašej osoby…

— Neverím. Odvtedy sa mňa sotva dačo týka… Svet pod mojimi nohami sa zboril…

— Prosím…

— Nedbám teda! Vravte!

Pohli sa prechádzkovým krokom. Nevšimli si hustý dážď, ktorý sa spustil.

Kráčali mlčky vedľa seba. Zaoberali sa každý vlastnými myšlienkami. Odvážil sa prerušiť skoro nekonečnú prestávku. Zaťal rovno do jadra veci:

— Počuli ste, miss Charlotta, poslednú novinu? Nie? Poviem vám ju: tretia veľmoc — Spojené štáty europské — rozriešila tajomstvo atomovej energie!

— Nevravte!

— Dnes po polnoci vysielal vládny rozhlas Spojených štátov europských zprávu, že tamojší vedecký kolektív na čele s najvýznamnejším ruským pracovníkom v odbore atomovej energie, Asjačenkom, odokryl nové možnosti bádania na tomto poli. Europskí učenci dopracovaly sa vlastnou cestou tých istých výsledkov, ktoré Amerika a Ázia doteraz tak žiarlivo utajovaly…

Oživla.

Nemohol si vybrať lepšiu tému rozhovoru.

— Čo súdite, že sa teraz stane?

— Myslím, že nič, miss Charlotta. Nestane sa nič — vašou zásluhou!

— Akože?

— Pred chvíľou som povedal, že viem všeličo uhádnuť. Čo neviem, domyslím si… Viem napríklad, čo ste spravili s challoydom —
— Vy viete?! — zapochybovala.

— Áno. Odovzdali ste svoj vynález Medzinárodnému súdu…!

Ostala stáť a pozrela mu bez bázne do očú.

— Keď viete, teda áno, spravila som to!

— To je dostatočný dôvod, aby sa medzi rozmnoženým počtom účastníkov doterajšieho tajomstva nič nestalo…

— Na čo teda čakáte, Mr. Joachim Prenk?

— Na čo by som čakal… Nečakám na nič…

— Neváhajte. Konajte si povinnosť. Zaistite ma, spútajte, som pripravená! Čo som vykonala, vykonala som. Svedomie mi kázalo neváhať a odovzdať vynález hneď potom, keď vykonal obrannú službu pri napadnutí vlasti. Rozhodla som sa dať challoyd do rúk celému človečenstvu! Všetkým, bez výnimky! Urobila som to, hoci viem, že vlasť ma azda navždy zavrhne. Že zanevrie na rod Lloydovcov, že budete mnou opovrhovať i vy, Joachim Prenk! Dcéra Archibalda Lloyda vydala cudzím obranný prostriedok proti atomovým bombám…!

Nebola to zúplna moja vôľa… Zhrozila som sa zprvu, že moje predsavzatie nie je ničím iným ako zradou! Bola to zrada na národe! Rozumiete rozsahu toho hrozného slova, Joachim Prenk? Zrada, lebo som pripravila svoju vlasť o mocenský prostriedok, ktorého výhradné vlastníctvo zaisťovalo jej nadvládu nad svetom! Urobila som to — teda zrada! Boh je nado mnou, nemohla som ináč! Hľa, tu je druhá polovica môjho činu… Súďte, Mr. Joachim Prenk!

Challoyd v rukách všetkých národov… Nik sa už netrasie pred hrozným tieňom, ktorý doteraz prinášal istú strašnú smrť. Nepozná už človek strachu pred atomickou smrťou, vyhladzujúcou mestá, kraje, schopnou vyhubiť národy, dosť silnou zničiť zeme a hádam aj — svetadiely! Nevzbúria sa už mikroarmády proti človekovi, ktorý rozbuntošil ich utajovanú silu. Navždy bude spútaná ich pekelná moc! Challoyd ich zavracia, ako ovčiarsky pes kŕdelček oviec. Budú poslušné. Prízrak neočakávanej bleskorýchlej smrti sa stratí v jase denného svetla!

Niet ho už, nebude ho už!

Súďte, Mr. Prenk! Nazvite si obidve strany rovnice ako chcete! Strany sa vždy vyrovnajú! Teraz si vytiahnite vaše želiezka, tu sú moje ruky!

Prenk dlhú chvíľu neodpovedal.

Bojazlivo sa načiahol na jej kučery vlasov, chcel, ale netrúfal si ich pohladiť. Ťažko shľadával slová a pregĺgal sliny.

— Úbohá, statočná miss Charlotta…! Neprišiel som po to, čo si namýšľate… Schovajte vaše rúčky. Neprišiel som ich oputnať zápästkami pre zločincov… Skoršie by si zaslúžily, aby som ich sbozkával… Nebojte sa… Nemožno vás súdiť, ani odsúdiť! Čo ste spravili, nemožno nazvať zradou na národe. V tomto prípade nejde už o národ, nejde o záujmy skupiny ľudí, ide o ľudstvo samo, o jeho bytie, o jeho budúcnosť! Čo ste vykonali nie je zrada! Zradu kvalifikujú pohnútky a výslednice. Vaše pohnútky boly čisté! A výsledok vášho konania? Nie je viac vlasti na škodu, dnes už nie! Budúcnosť ešte ukáže, či nebude skoršie na úžitok, či neosoží zovšeobecnením vášho vynálezu! Stali ste sa dobroditeľkou ľudstva. Ktože vás odsúdi? Vlasť? Pred kritickými očami celého sveta? Nebojte sa, statočná svetoobčianka! Konali ste správne! Vráťte sa spokojne domov!

— Čo sa potom stane, Mr. Joachim Prenk?

— Svitne nové, krásne ráno, nie také daždivé ako dnes. Svitne nový deň, nielen nám, svitne nad kontinentami, plný jasu, slnečných lúčov!

— Myslíte, Joachim?

— Áno, dnes to viem, viem to s určitosťou! Ešte som vám čosi nepovedal…

— Čo takého?

— Tretí najnovší účastník na tajomstve atomovej energie — Spojené štáty europské — vydal na všetky národy proklamáciu, že nebude strážiť a ukrývať výdobytok, patriaci celému svetu! Spojené štáty europské vyzývajú učencov všetkých národností zo všetkých zemí sveta, aby sa zapojili do hľadania spôsobov, ako použiť nový zdroj energie nie na výrobu smrtonosných zbraní, lež pre všeobecné dobro ľudstva! Volajú do práce všetky národy, zbavené strachu pred skazonosnými silami, utajenými v atome, volajú do práce zásluhou veľkej svetoobčianky — Charlotty Lloydovej!

Strhla sa.

— To predsa nepovedali — — —
— Je to číra pravda!

— — —
Mocné mužské rameno tuho sovrelo chudé Charlottine plecia.

Pohľady dvoch ľudí premeriavaly sa navzájom vo svojich hĺbkach.

Ulicou sa prevaľovaly hmly. Pršalo. Asfalt vlhol s ligotavým odrazom. Hmly pomaly redly… Aj dážď onedlho ustával. S novým ránom vychádzalo nové slnko…

XXIV.

Alan Georg Lloyd sa smial v prekypujúcom šťastí. Držal vo svojich veľkých rukách rúčky vyzdraveného Richarda, plného života. Dieťa hompáľalo krivými nožičkami aké zväčša drobné deti mávajú a cerilo tri zúbky, ktoré sa mu len v posledných dňoch predraly cez ďasienka. So škutkou strapatých svetlých vláskov sa ihral vietor. Malý občan za výdatnej pomoci otca a nežnej pozornosti niekoľkých divákov pokúšal sa urobiť prvé krôčiky. Toto chvályhodné úsilie podporoval veľavýznamným žvatlaním:

— Pppp — bbb — ťa ťa ťa!

Otec sa smial.

Katarína sedela v záhradnom prútenom kresle. Hrala sa v šachy. S času na čas s úľubou pozorovala hru otca so synčekom. Celkom sa zotavila po ťažkej chorobe a dnes sedela po manželovom boku opätovne ružolíca, v plnej sile, kvet na rovnej stopke, prinesený z malej zeme zo srdca Europských štátov. A bola nielen kvetom na rovnej stopke. Kvet mal aj zdravý koreň, prispôsobil sa cudzej prsti, čoho dôkazom bol rozvíjajúci sa puk omamnej vône…

Alan sa naozaj trvale zmenil.

Pod blahodarným vplyvom Kataríny. Západná pochybená výchova musela ustúpiť prenikavému svetlu prevýchovy…

Naproti Kataríne sedel v kresle Joachim Prenk. Tváril sa výnimočne vážne. Chystal sa urobiť prekvapujúci ťah v rozohratej šachovej partii. I na ňom bolo možno vybadať zmeny. Už aj preto, lebo prešiel zo skupiny trpkých samotárov — starých mládencov — do skupiny šťastných novomanželov. Toto sa stalo po jednoduchom, sotva badateľnom prikývnutí istej učenej miss…

Charlotta Lloydová, dnes vážená pani Lloyd-Prenková, bola povinná takouto kombináciou mena najmä vedeckému svetu. Nezvláštnosť obidvoch mien stojacích osve mohla spôsobiť mýľku v osobe veľkej vynálezkyne. Ináč na tejto kombinácii nebolo ani zbla slávybažnosti. Charlotta Lloyd-Prenková nikdy netúžila po sláve, nikomu ju nezávidela…

Ak závidela niekomu, tak troška švagrinej Kataríne, ktorá ju predišla v najvyššom poslaní ženy tým, že sa stala matkou… Aj Charlotta túžila po malom brbľavom stvorení, v ktorom vraj možno zočiť odrazy všetkých krás, odzrkadlenie súhrnu všetkého šťastia…

Charlotta sa práve shovárala s milým hostiteľom Lloydovcov a Prenkovcov, plukovníkom Gigom. Gig sa pred nedávnom vrátil do vlasti z diplomatickej cesty, kde pôsobil vo funkcii člena demarkačnej komisie, ustanovenej na konečné ustálenie hraníc medzi záujmovými sférami západu a východu.

Požiadavke bielych vo veci koncesií na ázijskom území vyhoveli šalamúnskym rozhodnutím Medzinárodného súdu — len čiastočne, návrhom na postúpenie úzkeho pásu zeme proti pevnôstke na spornom polostrove. Toto územie pripadlo bielym, hoci niekdajšia záležitosť už dávno stratila na význame…

Gig po návrate z cudziny opätovne prevzal velenie nad eskadrou. Práve usporadúval malú záhradnú slávnosť a pozval si predovšetkým Lloydovcov a Prenkovcov, aby zdôraznil trvácnosť dávnejšieho najpriateľskejšieho pomeru k svojmu najmilšiemu dôstojníkovi a jeho rodine.

Vedkyňa v rozhovore s ním oznamovala mu podľa zvyku žien priebeh udalostí, ktoré sa staly za jeho neprítomnosti.

— … otec, úbohý otec nás pred nedávnom navždy opustil. V ústave bez pomoci chradol. Nebolo lekára, ktorý by ho bol uzdravil. Na opätovné Alanove prosby krátko pred koncom prepustili ho do domáceho ošetrovania. V poslednom čase už nikomu neubližoval, nebolo teda nebezpečenstva pre okolie… Naposledy nebol, úbožiak, celkom nepríčetný… Zčasti chápal smysel slov a konania, zhusta mával aj jasnejšie chvíľky, keď sa dalo s ním v najjednoduchších veciach poshovárať…

— Aspoň pred smrťou zažil pár príjemných chvíľ, nešťastný Archibald Lloyd! — kývol smutne plukovník Gig a zádumčivo sa zahľadel do prázdna — — —
Charlotta prešla na veselšiu tému:

— Alan a Katarína presťahovali sa do nového bytu. Nechýba im ani bazén a telocvičňa…

— Predsa sa splnil Lloydov sen? — pousmial sa Gig. — Pamätám sa, že odjakživa túžieval po komfortnom byte s bazénom a telocvičňou!

— Najväčšiu radosť má zrejme Katarína!

— A o sebe nič, Mrs. Lloyd-Prenková? — požmurkával starý vojak. — Domnievam sa, že ste mali akiste — hm — peknú svadobnú cestu!

— Oj, áno, prekrásnu. Či by ste uhádli kde, plukovník? — oplácala Charlotta šibalsky.

— Poddám sa.

— Prezradím: boli sme na Garamagle.

— Spomienky?

— Bolo to moje želanie, ešte raz sa ta pozrieť. Ale neuspokojili sme sa, zabehli sme ešte oveľa ďalej. Spolu s Alanom a Katarínou… Zašli sme pozrieť do Europských spojených štátov. V srdci Europy sme navštívili malú zem pod nebotyčnými bralami veľhôr, kde žije pracovitý, slobodumilovný národ s írečitými zvykmi… Katarínina vlasť! Navštívili sme staruškých rodičov Kataríniných. Podozvedali sme sa, všetko poprezerali. Bolo to prekrásne… Ak vás nenudím, plukovník…

V srdci Spojených štátov Europských žije pokojný, mierumilovný, ale pracovitý a bohabojný malý národ. Tú zem vrúbia na severe nebotyčné bralá s večným snehom, na juhu obopína belasý pás mohutnej veľrieky a krížom-krážom pretkávajú toky mnohých riek menších. Príslušníci národa sú od prírody šľachetní a chrabrí. Devy sú krásne, svieže a umné ako Katarína, rodená Stromová. Úrodné nížiny na juhu oplývajú darmi zeme. Keď sa započúvate do šelestu vetríka, vejúceho týmto krajom, najprv ako by ste počuli tichú uspávanku; pri dlhšom pozornejšom načúvaní poznáte, že to nie je uspávanka, lež podmaňujúca melódia čarovnej piesne. Onedlho prídete na to, že ani piesňou to nemožno nazvať. Je to vlastne mnohohlasá, jednoliata veľkolepá symfonia, do ktorej sa zapájajú nielen spevaví prostí obyvatelia pri vykonávaní lopotných prác, lež i rieky, valiace sa s hôr do údolí, i voňavé ihličnaté lesy, i ťažké klasy na poliach, i kvety na lúčnatých stráňach, vtáctvo, bzučiaci hmyz, letiace oblaky… Malá zem Europy sa nenazýva bezdôvodne zemou, ktorá spieva…

Spieva a pracuje.

Nepočuté melódie prenáša vánok do ucha. Opanúva vás nevyspytateľná slasť, povznášavá radosť. Podmaňuje, očarúva a cítite čoraz istejšie, že táto zem je ako more: kto ju raz videl, kto načúval jej piesni, neodolá a musí sa poznove k nej vrátiť! Zďaleka volá, vábi, sľubuje nové tisícoraké zážitky. Každý ju počúvne. Áno, plukovník! Joachim i ja čoskoro ta oznove zájdeme!

— — —
Neďaleko smial sa šťastlivý Alan Georg Lloyd. Malý Richard habkal hrubými krivými nožičkami. Načahoval sa za otcom vaľkovitými rúčkami a podarilo sa spraviť prvé krôčiky…

DOSLOV

Na najvyššom bode zenitu pomaly sa pohýnalo horúčavou umorené slnko. Sálaly z neho na zem vlny tepla a života. Usmiate slnko! Radostné rozospievalo vtáky v božej prírode, rozšumievalo lesy, rozvoniavalo kvety, sfarbovalo plody zeme.

Nebolo ani obláčika na nebi a tak dobre! Ani najmenší by nepristal k tvári usmiateho slnka, vyzeral by na nej ako vráska nespokojnosti, pokazil, naštrbil by číru blaženosť. Spokojnosť vyplývajúca z bezstarostnosti, prichádzala v nadnášavej radosti po chvíľach utrpenia, po časoch trampôt. Ľudstvo všetko pretrpelo. Prešly dni, keď sa srdcia svieraly, duše krčily a svíjaly. Minuly sa, ako všetko. Moloch vojny, tá kyklopská obluda, čo stávala kdesi v priestore mimo zeme, zahynul. Zabudnutie ho rozomieľalo na prach, valilo sa ponadeň. Pošiel a už nikdy nevstane, ak ľudstvo poznove nespyšnie v túžbe vyrovnať sa Bohu. Ak odolá zvedavosti a nepokúsi sa opäť vyškrabať na okraje neprekročiteľna, popozerať, čo nebolo preň určené.

Atomické mikroarmády sa utíšily.

Preto tak usmiato dotýkalo sa slnko zlatými vlasmi povrchu zeme a hladkalo polia, skaly, lesy, vody.

Mrákavy nadžgané búrkou tiahly kedysi nad kontinentami. Teraz sa usmievalo zlatožlté slnko. Moloch prehral pri poslednom vrhu kockami. Zem pod prísnym pohľadom obrov z makrokozmu nanovo sa vrátila do vytýčenej dráhy, do harmónie gravitačnej rovnováhy. Človek sa umúdril, odvolal magickú formulku na zaklínanie, tú, čo evokovala sily zpoza hranice.

Ony ustúpily.

Najväčšia Múdrosť nenaplnila dni predpovede, keď nebesá i zem vzplanú stravujúcim ohňom v závere posledného súdu. Niť života sa strácala ešte v diaľavách času. Dnes slnko šteklilo a rozosmievalo.

Vysoko vznášala sa biela holubica a v zobáčiku niesla zelenú ratolesť.

Mier.

Hrdzavely smrtiace hlavne. Utíchly motory letúnov. Spustly arzenále zbraní a zasadaly prachom.

Národy si vydýchly.

Vydýchly si pľúca gniavené vlkodlakom, nočný prízrak sa stratil.

Nebezpečenstvo hroziace ľudstvu patrilo minulosti.

Prvok challoyd v držbe národov… V bezvýhradnom vlastníctve ľudstva, aby sa nikdy v budúcnosti nedvihol ničiteľ a neznásilňoval slobodu. Aby svetom nedively povíchrice strachu. Človek mal ostať plný optimizmu a chuti — tvoriť!

Nepoletia nad kontinentami lietadlá s nákladom smrtiacich atomových bômb, aby rozsievaly ničenie a smrť! Nebudú šalieť masy na zvesť, že sa z neznáma blížia lietavice smrti! Nezaniknú v priebehu sekúnd mestá, nezhynú milióny obetí! Neprihrnú sa uragány, pieskové kúrňavy, nedvihne sa morský príboj a nevnikne hlboko do vnútrozemia. Nebudú zemetrasenia ani zátopy!

Vynájdená čarovná formulka sputná samopaš síl zpoza hranice! Prvok challoyd v držbe všetkých značí víťazstvo nad príšerami z ríš atomov! Toť základ pre uskutočňovanie vysnených mét!

Usmerniť mikroarmády atomov, preonačiť výslednicu ich síl!

Nie atomové bomby, strely, lietavice, hlbinné výbušné telesá, nie smrť a ničenie!

Mocní sveta!

Dajte pootvárať atomové bomby, vyberte z nich ztajenú energiu, vložte ju do mamutích strojov, pretvorte ju na užitočnú, usmiernite mikroarmády z ríše zpoza hranice, vynájdite spôsob, ako preinačiť sily ničivé na usmernené, tvorivé!

Spravte to!

Potom — potom, až sa to podarí, obzory sveta sa sklonia pred vami!

Koniec.






